8 February ge hama nujehun thakugai dhauvaa kuri 70 meehegge massalla Review kuran hushahalhaifi 8 February ge hama nujehun thakugai dhauvaa kuri 70 meehegge massalla Review kuran hushahalhaifi\n8 ފެބްރުއަރީގެ ހަމަނުޖެހުންތަކުގައި ދަޢުވާކުރި 70 މީހެއްގެ މައްސަލަ ރިވިއުކުރަން ހުށަހަޅައިފި\nފެބްރުއަރީ 8ގައި ހިނގި ހަމަނުޖެހުމެއްގައި އައްޑޫ ސިޓީގެ ހުޅުދޫ ކޯޓުގައި ރޯކޮށްލާފައި -- ފޮޓޯ / ދިއިސްލާމް\nދެހާސް ބާރަވަނަ އަހަރުގެ ފެބްރުއަރީ މަހުގެ ހަތްވަނަ ދުވަހު އޭރު އޮތް އެމްޑީޕީގެ ސަރުކާރު ބަދަލުކުރުމާއި އެކު ހިނގި ހަމަނުޖެހުންތަކާއި ގުޅިގެން ކުރީގެ ރައީސް ޑރ. މުޙައްމަދު ވަޙީދުގެ ސަރުކާރުން ދަޢުވާކުރި އެމްޑީޕީ 70 މީހެއްގެ މައްސަލަ ރިވިއު ކުރުމަށް ޕްރޮސެކިއުޓަރ ޖެނެރަލްގެ އޮފީހަށް ހުށަހަޅައިފިއެވެ.\nދެހާސް ބާރަވަނަ އަހަރުގެ ފެބްރުއަރީ މަހުގެ7ވަނަ ދުވަހު ވެރިކަން ބަދަލުކުރުމާއި އެކު ހިނގި ހަމަނުޖެހުންތަކުގައި އެމްޑީޕީއަށް ނިސްބަތްވާ އެތައް ބައެއްގެ މައްޗަށް ދައުލަތުން ޓެރަރިޒަމްގެ ދަޢުވާ ވަނީ އުފުލާފައެވެ. އެ މައްސަލާގައި އެމްޑީޕީން ބުނީ، ބަޔަކު ރާވައިގެން އޭރު އޮތް އެމްޑީޕީގެ ސަރުކާރު ވައްޓާލައި ހިނގި ހަމަނުޖެހުމުގައި، ޓެރަރިޒަމްގެ ޢަމަލު ހިންގި ކަމަށް ބުނެ އައްޑު ސިޓީއަށް ނިސްބަތްވާ 70 މީހަކަށް ދަޢުވާ ކޮށްފައިވާ ކަމަށެވެ. އެހެންކަމުން އެ މައްސަލަ މުރާޖަޢާކުރުމަށް ޕްރޮސިކިއުޓަރ ޖެނެރަލްގެ އޮފީހަށް މިއަދު އެޕާޓީން ހުށަހަޅާފައިވާ ކަމަށް އެމްޑީޕީން ބުނެއެވެ.\nއެމްޑީޕީން ބުނީ،، މީހަކު ކުރާ ކުށުގެ ޢަމަލެއްގެ މައްޗަށް ދަޢުވާ ކުރުމަށް ބަލާއިރު، އެ ކުށުގެ ޢަމަލު "ތަޖުރީމުކުރާ" އެއް ޤާނޫނަށްވުރެ ގިނަ ޤާނޫނު އޮތްނަމަ، ދަޢުވާކުރާނީ އެ ތަނުން އެންމެ ލުއި އިޖްރާއާތާއި އަދަބު ކަނޑައެޅިފައިވާ ޤާނޫނުގެ ދަށުންކަމަށް ކަނޑައެޅޭނެ ގޮތަކަށް ޕްރޮސިކިއުޓަރ ޖެނެރަލްގެ މަސައްކަތްތައް ބައްޓަން ކުރާނެކަމަށް މިސަރުކާރުގެ ބަންޑާރަނައިބު މިދިޔަ އަހަރުގެ ޑިސެމްބަރު މަހު ކަނޑައަޅުއްވާފައިވާ ޢާންމު ސިޔާސަތުގައި ބަޔާންކޮށްފައިވާ ކަމަށެވެ.\nއެމްޑީޕީން ބުނީ އެ މައްސަލަތައް ރިވިއު ކުރުމަށް ޕީޖީއަށް ހުށަހެޅީ އެމީހުންގެ މައްޗަށް ކުށް ސާބިތުވެއްޖެ ނަމަ ކަނޑައެޅޭ އަދަބަކީ ލުއި އަދަބަކަށް ނުވާނެތީ ކަމަށެވެ.\nވެރިކަން ބަދަލުވުމާއި އެކު ހިނގި ހަމަނުޖެހުންތަކާއި ގުޅިގެން ޖުމަލް 164 މީހަކަށް ޓެރަރިޒަމްގެ ދަޢުވާ ވަނީ އުފުލާފައެވެ. އެއީ އައްޑޫ ސިޓީއަށް ނިސްބަތްވާ 70 މީހަކާއި، ގދ.ތިނަދޫއަށް ނިސްބަތްވާ 94 މީހަކާއި ލ.އިސްދޫއަށް ނިސްބަތްވާ4މީހެކެވެ. މީގެ އިތުރުންވެސް އެތައް ބަޔަކަށް ފުލުހުންގެ ވާޖިބަށް ހުރަސްއެޅުމުގެ ދަޢުވާ ވަނީ ކޮށްފައިވެއެވެ. މީގެ ތެރެއިން ގިނަ ދަޢުވާތައް އަނބުރާ ގެންގޮސްފައިވާއިރު ބައެއް މީހުންގެ މައްސަލަތައް ވަނީ ޖޫރިމަނާކުރުމަށްފަހު ނިންމާލާފައެވެ.\nދެހާސް ބާރަވަނަ އަހަރު އޭރު އޮތް އެމްޑީޕީގެ ވެރިކަން ބަދަލުވުމަށްފަހު، ޖެހިގެން އައި ފެބްރުއަރީ މަހުގެ އަށްވަނަ ދުވަހު ރާއްޖޭގެ އެކި ކަންކޮޅުތަކުގައި ބޮޑެތި ހަމަނުޖެހުންތަކެއް ހިނގާ ސަރުކާރުގެ ބައެއް މުއައްސަސާތަކަށް ބޮޑެތި ގެއްލުންތަކެއް ވަނީ ދީފައެވެ.


Minister Shaahid enburi Male vadaigenfi\nހިތާދޫ އޮންލައިން | 15 ފެބުރުއަރީ 2019\nމި ފެބްރުއަރީ މަހުގެ 12 އިން 14 އަށް\nސަޢުދީފޮރިން މިނިސްޓަރ އަލްފާޟިލް އަބްދުﷲ ޝާހިދު ސައުދީ ޢަރަބިއްޔާއަށް ކުރެއްވި3ދުވަހުގެ ރަސްމީ ދަތުރުފުޅު ނިންމަވާލެއްވުމަށްފަހު މިއަދު ހެނދުނު މާލެ ވަޑައިގަންނަވައިފިއެވެ.\nމި ދަތުރުފުޅުގައި ސަޢުދީ ސަރުކާރުގެ ބައެއް އިސް ފަރާތްތަކާއި ވަނީ ބައްދަލުކުރައްވާފައެވެ. އެގޮތުން، ސަޢޫދީ ޢަރަބިއްޔާގެ މިނިސްޓަރ އޮފް ފޮރިން އެފެއާޒް ހިޒް އެކްސެލެންސީ ޑރ. އިބްރާޙިމް ބިން ޢަބްދުލްޢަޒީޒް އަލްއައްސަފް އާ ވަނީ ބައްދަލުކުރައްވާފައެވެ. މި ބައްދަލުކުރެއްވުމުގައި، ދިވެހިރާއްޖެއާއި ސަޢޫދީ ޢަރަބިއްޔާއާއި ދެމެދު އޮންނަ ގާތް އަޚުވަންތަ ގުޅުން އިތުރަށް ހަރުދަނާ ކުރެއްވުމާ ގުޅޭގޮތުން ދެ މިނިސްޓަރުންވަނީ މަޝްވަރާކުރައްވާފައެވެ. އަދި ދިވެހިންނަށް ސަޢޫދީ ޢަރަބިއްޔާއަށް އެތެރެވުމަށް ވިސާ ހޯދުމުގައި، އަދި ވަކިން ޚާއްސަކޮށް ޙައްޖާއި ޢުމްރާ ވިސާ ހޯދުމުގައި ލުއި ގޮތްތަކެއް ހޯދުމާއި ބެހޭ ގޮތުން ކާމިޔާބު މަޝްވަރާތަކެއް ކުރެވުނެވެ. އަދި މީގެ އިތުރުން މާލޭގައި ޢިމާރާތްކުރެވެމުންދާ ކިންގް ސަލްމާން މިސްކިތުގެ މަސައްކަތް އަވަހަށް ނިންމުމާއި ގުޅޭ ގޮތުން މިނިސްޓަރ ޝާހިދު ވަނީ ވާހަކަފުޅު ދައްކަވާފައެވެ. މިނިސްޓަރ އަލްއައްސަފް ދެއްކެވި ވާހަކަފުޅުގައި ދިވެހިރާއްޖޭގެ ތަރައްޤީގެ މަޝްރޫއުތަކުގައި ސަޢޫދީ ޢަރަބިއްޔާގެ ފުރިހަމަ އެއްބާރުލުން ދެއްވާނެކަމުގައި ދެންނެވިއެވެ. މީގެ އިތުރުން، މިނިސްޓަރ ޝާހިދުގެ ޝަރަފުގައި މިނިސްޓަރ އަލްއައްސަފް ވަނީ މެންދުރުގެ ފަރިއްކޮޅެއް އަރުވާފައެވެ.\nމި ދަތުރުފުޅުގައި، ސަޢޫދީ ޢަރަބިއްޔާގެ މިނިސްޓަރ އޮފް ކޮމާސް އެންޑް އިންވެސްޓްމަންޓް ހިޒް އެކްސެލެންސީ ޑރ. މާޖިދް ބިން ޢަބްދުﷲ އަލް ޤަޞަބީ އާ މިނިސްޓަރ ޝާހިދު ވަނީ ބައްދަލުކުރައްވާފައެވެ. ސަޢޫދީ ޢަރަބިއްޔާ އާއި ދިވެހިރާއްޖެއާ ދެމެދު ވިޔަފާރީގެ ދާއިރާއިން އެއްބާރުލުންދީ ގުޅުން ބަދަހިކުރެވޭނެ ގޮތްތަކާއިމެދު ދެ މިނިސްޓަރުން މަޝްވަރާކުރެއްވިއެވެ. އަދި ސަޢޫދީ ޢަރަބިއްޔާއިން ދިވެހިރާއްޖެއަށް ފޯރުކޮށްދޭ ސްކޮލަރޝިޕްތަކުގެ ބޭނުން އެކަށީގެންވާ ގޮތެއްގައި ބޭނުން ހިފުމާއި ގުޅޭ ގޮތުންވެސް މަޝްވަރާކުރެއްވިއެވެ. މީގެ އިތުރުން، ދިވެހި ވިޔަފާރިވެރިންނާއި ސަޢޫދީ ވިޔަފާރިވެރިންގެ މަހާސިންތާއެއް ރިޔާޟްގައި ބޭއްވުމާ ގުޅޭގޮތުންވެސް ދެ މިނިސްޓަރުން ވަނީ މަޝްވަރާކުރައްވާފައެވެ.\nމީގެ އިތުރުން، ސަޢޫދީ ޢަރަބިއްޔާގެ ޖެނެރަލް ސެކްރެޓޭރިއެޓް އޮފް ދަ ކައުންސިލް އޮފް މިނިސްޓަރޒް ގެ އެޑްވައިޒަ އަދި ސަޢޫދީ ފަންޑް ފޮ ޑިވެލޮޕްމަންޓްގެ ޗެއަރމަން، ހިޒް އެކްސަލަންސީ އަޙްމަދް ބިން އަޤީލް އަލް ޚަތީބްއާ މިނިސްޓަރ ޝާހިދު ވަނީ ބައްދަލު ކުރައްވާފައެވެ. އެގޮތުން، ދިވެހި ސަރުކާރުން ހިންގަމުންގެންދާ އަދި ހިންގުމަށް މަޝްވަރާކުރެވެމުންދާ ތަރައްޤީގެ މުހިންމު މަޝްރޫޢުތަކުގެ މަޢުލޫމާތު ޗެއަރމަން އަލް ޚަތީބް އާއި ސަޢޫދީ ފަންޑް ފޯ ޑިވެލޮޕްމެންޓްގެ އިސް ބޭފުޅުންނާ ޙިއްސާ ކުރެއްވިއެވެ. އަދި ސަޢޫދީ ފަންޑް ފޮރ ޑިވެލޮޕްމަންޓްގެ އެހީތެރިކަމާއިއެކު ކުރިއަށް ގެންދެވިދާނެ ބައެއް ކަންކަމާއި ބެހޭ ގޮތުން ދެބޭފުޅުން މަޝްވަރާކުރެއްވިއެވެ. އެގޮތުން، މަސްވެރިކަމާއި ހައުސިންއާއި ގުޅޭ މަޝްރޫޢުތައް ކުރިއަށް ގެންދިޔުމާއި ވެލާނާ އިންޓަރނޭޝަނަލް އެއަރޕޯޓް ތަރައްޤީކުރުމުގެ މަސައްކަތް ލަސްވަމުންދާތީ، އެކަމާއި ގުޅޭ ގޮތުން ދެބޭފުޅުން ވާހަކަފުޅުދައްކަވާ، އެމަސައްކަތް އަވަސްކުރެވޭނެ ގޮތްތަކާއި ބެހޭ ގޮތުން މަޝްވަރާކުރެއްވިއެވެ. އަދި އިތުރު މަޝްވަރާތައް ކުރެއްވުމަށް އެފަންޑުގެ އިސް ބޭފުޅުންގެ ޓީމެއް އަންނަ ހަފްތާގެ ބުދަ ދުވަހު ރާއްޖެއަށް ވަޑައިގަތުމަށް ވަނީ ހަމަޖެހިފައެވެ.\nމި ދަތުރުފުޅުގައި ސަޢޫދީ ޢަރަބިއްޔާގެ ފިނޭންސް މިނިސްޓަރުގެ ނައިބު ހިޒް އެކްސެލެންސީ ހަމަދް ބިން ސުލައިމާން އަލް ބަޒައި އާއި ވެސް މިނިސްޓަރ ޝާހިދު ވަނީ ބައްދަލުކުރައްވާފައެވެ. މި ބައްދަލުވުމުގައި، މިވަގުތުު ހިނގަމުންދާ ބައެއް މަޝްރޫޢުތަކާއި ކުރިއަށް ރޭވިފައިވާ ބައެއް މަޝްރޫޢުތަކާއި މެދު ދެ ބޭފުޅުން މަޝްވަރާކުރެއްވިއެވެ. އަދި ސަޢޫދީ ޢަރަބިއްޔާއިން ދިވެހިރާއްޖެއާއި މެދު ބަހައްޓަމުން އަންނަ ގާތް ރަޙުމަތްތެރި ގުޅުމަށް މިނިސްޓަރ ޝާހިދު ޝުކުރުއަދާކުރެއްވިއެވެ.\nމިނިސްޓަރ ޝާހިދު ފުރާވަޑައިގެންނެވުމުގެ ކުރިން މައްކާގައި މިއަދު ބޭއްވުނު ބައްދަލުވުމުގައި ޙައްޖާއި ޢުމްރާގެ އިންތިޒާމްތައް ހަމަޖެއްސެވުމުގައި ސަޢޫދީ ސަރުކާރުން އިސްލާމީ އުއްމަތަށްޓަކައި ކުރައްވަމުން ގެންދަވާ ބުރަ މަސައްކަތައް ސަޢޫދީ ޢަރަބިއްޔާގެ އިސްވެރިންނާއި ސަރުކާރަށް މިނިސްޓަރ ޝާހިދު ޝުކުރުއަދާ ކުރެއްވިއެވެ. އަދި ދިވެހިރާއްޖެއިން ޙައްޖާއި ޢުމްރާއަށް ދަތުރުކުރައްވާ ބޭފުޅުންނަށް ދިމާވާ ދަތިތަކާއި ގުޅޭގޮތުންނާއި އިންތިޒާމްތައް އިތުރަށް ފުރިހަމަކޮށް ހަރުދަނާކުރުމާ ގުޅޭގޮތުން ދެ މިނިސްޓަރުން ވަނީ މަޝްވަރާކުރައްވާފައެވެ.\nމި ދަތުރުފުޅުގައި މިނިސްޓަރ ޝާހިދު ވަނީ ސަޢޫދީ ޢަރަބިއްޔާގައި ހުންނަ ދިވެހިރާއްޖޭގެ އެމްބަސީއަށް ޒިޔާރަތްކުރައްވާފައެވެ.\nދަތުރުފުޅު ނިންމަވާލައްވަމުން މިނިސްޓަރ ޝާހިދު ވަނީ ސަޢޫދީ ފޮރިން މިނިސްޓަރަށާ އަދި އެހެން މިނިސްޓަރުންނަށް ޝުކުރުއަދާކުރައްވާފައެވެ. އަދި މަޝްވަރާތަކަށްފަހު ދިވެހިރާއްޖެއާއި ސަޢޫދީ ޢަރަބިއްޔާއާއި ދެމެދު އޮންނަ ގާތް އަޚުވަންތަ ގުޅުން އިތުރަށް ފުޅާވެގެންދާނެ ކަމުގެ ޔަޤީކަން ލިބިވަޑައިގެންފައިވާކަމުގައި މިނިސްޓަރ ޝާހިދު ވިދާޅުވިއެވެ.\nމި ދަތުރުފުޅުގައި މިނިސްޓަރ ޝާހިދުގެ އަރިހުގައި ރައީސުލްޖުމްހޫރިއްޔާގެ އޮފީހުގެ ޕޮލިސީ ސެކެޓްރީ އަލްފާޟިލާ އާމިނަތު ޝައުނާއާއި މިނިސްޓްރީ އޮފް ފޮރިން އެފެއާޒްގެ އެޑިޝަނަލް ސެކެޓްރީ އަލްފާޟިލް އަހުމަދު ޝިއާންގެ އިތުރުން ޚާރިޖީ ވުޒާރާއާއި ސަޢޫދީ ޢަރަބިއްޔާގައި ހުންނަ ދިވެހިރާއްޖޭގެ އެމްބަސީގެ އިސްބޭފުޅުން ބައިވެރިވެވަޑައިގެންނެވިއެވެ.


Congo gai Ebola fethuri mulhi Africa ah biru\nކޮންގޯގައި އިބޯލާ ފެތުރި މުޅި އެފްރިކާއަށް ބިރު\nއެބޯލާ ބަލި ފެތުރިފައިވާ ހިސާބެއްގައި ސިއްހީ އޮފިޝަލުން ހަރަކާ\nއެފްރިކާގައި މިހާރު ފެތުރެމުންދާ އިބޯލާގެ ބިރުވެރިކަން ބޮޑުވެގެން ދާކަމަށް ހިލޭ ސާބަހަށް މަސައްކަތް ކުރާ ޖަމާއަތް ވެލްކަމް ޓްރަސްޓުން ބުނެފި އެވެ.\nވެލްކަމް ޓްރަސްޓްގެ ޑިރެކްޓަރު ޖެރެމީ ފައްރާރް ވިދާޅުވަނީ 2013 އިން 2016 އަށް އެފްރިކާގައި އެ ބަލި ފެތުރެމުން ދިޔަ ފަހުން އެންމެ ނުރައްކާތެރިގޮތަށް އެ ބަލި ފެތުރެމުންދާ ފަހަރަށް މިފަހަރު ވާނެ ކަމަށެވެ. އަދި މިފަހަރު ބަލި ފެތުރުން ހުއްޓޭނެ ކަމުގެ ނިޝާނެއް މިހާތަނަށް ފެނިފައި ވެސް ނުވާ ކަމަށެވެ.\nފާއިތުވި 10 މަސް ދުވަސް ތެރޭގައި ޑިމޮކްރެޓިކް ރިޕަބްލިކް އޮފް ކޮންގޯ (ޑީއާރްސީ) ގައި 2،000 އަށްވުރެ ގިނަ މީހުންނަށް މި ބަލި ޖެހިފައިވާއިރު އޭގެ ތެރެއިން ގާތްގަނޑަކަށް 1،400 މީހުން ވަނީ މަރުވެފަ އެވެ.\nއެންމެ ފަހުން އިބޯލާ ބަލި ފެނިފައި ވަނީ ކޮންގޯއާއި އަވައްޓެރި ކެންޔާއިން އެވެ. އެ ކުއްޖާ ގައިން ބަލި ފެނިގެން އެކުއްޖާއާއެކު ކޮންގޯއިން ދަތުރު ކުރި މާމައާއި އެކުއްޖާގެ ބޭބެ ޓެސްޓް ކުރި އިރު އެދެމީހުން ވެސް ވަނީ ބައްޔަށް ޕޮޒިޓިވް ވެފައެވެ. ފަސް އަހަރުގެ ކުޑަކުއްޖަކު އެބޯލާ ބަލި ޖެގިގެން މަރުވެފައި ވާއިރު ބަލި ޖެހިފައި ވާކަމަށް ޝައްކުކުރެވޭ އިތުރު ހަތް މީހުން ފެނިފައި ވެއެވެ.\nއޭގެ އިތުރުން ޔުގަންޑާ ސަރުކާރުން ވެސް ބަލި ޖެހިފައިވާ ހަތް މީހުން ކަށަވަރުވެފައިވާއިރު އިތުރު 50 މީހުން އެ ބަލީގެ ޝިކާރައަކަށްވެފައިވާ ކަމަށް ވަނީ ޝައްކުކުރެވިފަ އެވެ.\nފައްރާރު ވިދާޅުވަނީ ކޮންގޯއާއި ކައިރީ ގައުމަކުން މި ބަލި ފެނުން ހިތާމަވެރި ކަމަކަށް ވީނަމަވެސް ގިނަ ބައެއްގެ ފުރާނަ ސަލާމަތްކުރުމަށްޓަކައި ގައުމީ ގޮތުންނާއި ބައިނަލްއަގްވާމީ ގޮތުން ވަރަށް ފުރިހަމަ އެހީތެރިކަން އެ ގައުމަށް ބޭނުން ވެއެވެ. އަދި އެއްވެސް ހާލެއްގައި ޑީއާރްސީއިން މިކަންތަކާއި އެކަނި ކުރިމަތިލާން ދޫކޮށްލެވިގެން ނުވާނެކަމަށް ވެސް ފައްރާރު ވިދާޅުވި އެވެ.\nމިދިޔަ އަހަރުގެ އޮގަސްޓް މަހު ޑީއާރްސީ އިން އެބޯލާ ޖެހިފައި ހުރި މީހަކު ފެނުނު ފަހުން މިހާތަނަށް ބަލި ޖެހުނު މީހުންގެ 70 ޕަސެންޓް މީހުން ވަނީ މަރުވެފަ އެވެ.\nބަލީގެ ތާރީހުގައި ވެސް 2013 އިން 2016 ވަނަ އަހަރު އިރުމަތީ އެފްރިކާގައި އެބޯލާ ފެތުރި 11،130 މީހުން މަރުވުމަށް ފަހު މިގޮތަށް އެބޯލާ ފެތުރެމުންދާ މިއީ ފުރަތަމަ ފަހަރެވެ.\nރަޝިޔާ ވެކްސިނުގެ އަގަކީ 20 ޑޮލަރު\nޓިގްރޭ ވަށާލައި 72 ގަޑިއިރުދީފި\nއެމެރިކާގައި އަންނަ މަހު ވެކްސިން ދޭން ފަށަނީ\nޓްރަމްޕުގެ ހުށަހެޅުއްވި މައްސަލަ ބޭރުކޮށްލައިފި


Aamdhaneen tax negumugai isthisnaa dheyn usooleh\nދައުލަތުގެ ޓެކްސް އިދާރާ މީރާ. އާމްދަނީން ޓެކްސް ނެގުމުގައި އިސްތިސްނާ ލިބޭނެ އުސޫލެއް މިހާރު ވަނީ އެކުލަވާލާފައި -- ފޮޓޯ: އަވަސް\nވިޔަފާރި މަޝްރޫއުތަކާއި ދާއިރާތަކުން ލިބޭ އާމްދަނީން ޓެކްސް ދެއްކުމުން ހާއްސަ އިސްތިސްނާ ދިނުމާ ބެހޭ ގަވާއިދު އެކުލަވާލާ އަމަލުކުރަން ފަށައިފި އެވެ.\nމި ގަވާއިދުގެ މަގުސަދަކީ ވަކި ވިޔަފާރި މަޝްރޫއުތަކުން ނުވަތަ ދާއިރާތަކުން ލިބޭ އާމްދަނީން ޓެކްސް ދެއްކުމުން އިސްތިސްނާ ދިނުމަށް ބަލަންޖެހޭ ޝަރުތުތަކާއި، އަމަލުކުރާނެ އުސޫލުތަކާއި އިޖުރާއަތުތައް ކަނޑައެޅުމާއި، އިސްތިސްނާ ދެވޭ ފަރާތްތަކުގެ ދަފުތަރު ދިވެހި ސަރުކާރުގެ ގެޒެޓުގައި ޝާއިއު ކުރުމުގެ އިޖުރާއަތުތައް ބަޔާންކުރުމެވެ.\nމި ގަވާއިދުގެ ތިންވަނަ މާއްދާގައިވާ ގޮތުން އިސްތިސްނާ ހޯދުމަށް އެދި ވިޔަފާރި މަޝްރޫއު ހިންގާ ފަރާތްތަކުން އެ މަޝްރޫއެއް ނިސްބަތްވާ ބެލެނިވެރި ވުޒާރާއަކަށް ހުށަހަޅަންޖެހެ އެވެ. އަދި އެ ހުށަހެޅުން ލިބޭތާ 10 ދުވަހުގެ ތެރޭގައި އެ ހުށަހެޅުމެއް އެ މިނިސްޓްރީ އަކުން ރައީސް އޮފީހަށް ހުށަހަޅަންޖެހެ އެވެ. އެކަމަކު މިގަވައިދަށް އަމަލުކުރަން ފަށާ ތާރީހުން ފެށިގެން ތިން މަސް ދުވަހުގެ ތެރޭގައި ލިބޭ ހުށަހެޅުންތައް ރައީސް އޮފީހަށް ހުށަހެޅުމަށް 30 ދުވަސް ކަމާ ގުޅޭ ވުޒާރާ އަށް ލިބެ އެެ.\nގަަވައިދުގައިވާ ގޮތުން އިސްތިސްނާ ހޯދުމަށް ހުށަހަޅާ ހުށަހެޅުންތަކާ މެދު ރައީސުލްޖުމްހޫރިއްޔާ ގޮތެއް ނިންމަވަންޖެހޭނީ ވަޒީރުންގެ މަޖިލީހުގެ ސަބްކޮމިޓީއެއްގެ ލަފަޔާއެކު، ވަޒީރުންގެ މަޖިލީހުގެ މަޝްވަރާގެ މަތިންނެވެ. އިސްތިސްނާ ދެއްވުމަށް ރައީސުލްޖުމްހޫރިއްޔާ ނިންމަވައިފިނަމަ އެ އިސްތިސްނާ ދެމިއޮންނާނީ ރައީސުލްޖުމްހޫރިއްޔާ ކަނޑައަޅުއްވާ މުއްދަތަކަށް ކަމަށް ގަވައިދުގައިވެ އެވެ.\nއިސްތިސްނާ ދިނުމުގައި ބަލާނެ ކަންކަން\nއެ އިސްތިސްނާއެއް ދިނުމުގެ ސަބަބުން ދައުލަތުގެ އާމްދަނީއަށް ކުރާނެ އަސަރު\nއެ އިސްތިސްނާއެއް ދިނުމުން އިގްތިސޯދީ ގޮތުންނާއި އިޖުތިމާއީ ގޮތުން ކުރާނެ ފައިދާއާއި ގެއްލުން\nއިސްތިސްނާ ދިނުމުން ހާސިލުވުމަށް ބޭނުންވާ މަގުސަދު ހާސިލުވާނެ މިންވަރު\nއިސްތިސްނާ ދެއްވުމަށް ރައީސުލްޖުމްހޫރިއްޔާ ނިންމަވާ ފަރާތްތަކުގެ ދަފްތަރެއް އެކުލަވާލާ އެ ލިސްޓް ގެޒެޓްކޮށް އަޕްޑޭޓް ކުރަމުން ގެންދަންވާނެ ކަމަށްވެސް ގަވައިދުގެ ހަތްވަނަ މާއްދާގައި ބުނެ އެވެ.\nއާމްދަނީން ޓެކްސް ދެއްކުމުން އިސްތިސްނާ ދިނުމަށް ނިންމާ ވިޔަފާރި މަޝްރޫއަށް ހާއްސަކޮށްގެން ވިޔަފާރި ރަޖިސްޓްރީ ކުރުމުގެ ގާނޫނުގެ ދަށުން ވަކި ގާނޫނީ ޝަހްސެއްގެ ގޮތުގައި ރަޖިސްޓްރީ ކުރަންވެސް ޖެހެ އެވެ.\nމީރާއަށް މެއި މަހު 1.3 ބިލިއަން ރުފިޔާ ބަލައިގެންފި


Shujau ge sulookee massala balan thahugeegu committee eh ekulavaa laifi | ThePress\nޝުޖާއުގެ ސުލޫކީ މައްސަލަ ބަލަން ތަހުގީގު ކޮމެޓީއެއް އެކުލަވާލައިފި\n16 January 2020, 14:03\nހައިކޯޓުގެ އިސްފަނޑިޔާރު ޝުޖާއު އުސްމާން\nހައިކޯޓްގެ އިސް ފަނޑިޔާރު ޝުޖާއު އުސްމާނުގެ ސުކޫލީ މައްސަލަ ބަލަން ތަހުގީގު ކޮމެޓީއެއް އެކުލަވާލައިފިއެވެ.\nޖުޑީޝަލް ސާވިސް ކޮމިޝަން (ޖޭއެސްސީ) އިން ބުނީ އެ ކޮމިޝަނުން އިއްޔެ ބޭއްވި ބައްދަލުވުމުގައި އިސް ފަނޑިޔާރު ޝުޖާއު އުސްމާންގެ އިތުރުން އިތުރު ދެ ފަނޑިޔާރެއްގެ މައްސަލަ ބަލަން ތަހުގީގު ކޮމެޓީއެއް އެކުލަވާލާފައިވާ ކަމަށެވެ.\nފަނޑިޔާރު ޝުޖާއު އިތުރުން ގއ. މާމެންދޫ މެޖިސްޓްރޭޓް ކޯޓްގެ އިސް މެޖިސްޓްރޭޓް އަހުމަދު ޝުކޫރާއި ފެމިލީ ކޯޓްގެ ގާޒީ އަބްދުﷲ އަދީބުގެ މައްސަލަ އެ ކޮމެޓީން ތަހުގީގު ކުރާނެއެވެ.\nޝުޖާއު އުސްމާނާ ގުޅޭގޮތުން ޖޭއެސްސީން ބަލަމުން ދަނީ ސީދާ ކޮން މައްސަލައެއް ކަމެއް ނޭނގެއެވެ. އެހެން ނަމަވެސް އެ ކޮމިޝަނަށް ގަލޮޅު ދެކުނު ދާއިރާގެ މެންބަރު މީކާއިލް އަހުމަދު ނަސީމް ވަނީ ޝުޖާއު އުސްމާނާ ދެކޮޅަށް މައްސަލައެއް ހުށަހަޅާފައެވެ.\nއެ މައްސަލައަކީ ކުރީގެ ނައިބު ރައީސް އަހްމަދު އަދީބުގެ ޚިޔާނާތުގެ މައްސަލައެއްގައި ހައި ކޯޓުގެ އިސް ފަނޑިޔާރު ޝުޖާއު އުސްމާން ހުކުމް ކުރެއްވީ ޗުއްޓީގައި ހުންނަވައިގެން ކަމަށް ބުނެ ހުށަހެޅި އެ ފަނޑިޔާރުގެ ސުލޫކީ މައްސަލައެކެވެ. ހަމައެއާއެކު ކުރީގެ ރައީސް އަބްދުﷲ ޔާމީނަށް 2018 ވަނަ އަހަރުގެ ރިޔާސީ އިންތިހާބުގައި ކެމްޕޭން ކޮށްދިން މައްސަލައެއް ވެސް އެ ކޮމިޝަނުން އަންނަނީ ބަލަމުންނެވެ.\nސުޖާއު އުސްމާނަކީ ސިޔާސީ ބޮޑެތި މައްސަލަތައް ދަށުކޯޓްގަ އާއި ހައިކޯޓްގައި ވެސް ބައްލަވައި ހުކުމް ކުރައްވާފައިވާ ފަނޑިޔާރެކެވެ. ކުރީގެ ރައީސް މުހައްމަދު ނަޝީދުގެ މައްސަލަ ބެއްލެވި ކްރިމިނަލް ކޯޓްގެ ބެންޗްގައި ވެސް އޭނާ ހިމެނިވަޑައިގެންނެވިއެވެ.\nސުޖާއު ހައިކޯޓްގެ އިސް ފަނޑިޔާރަކަށް އައްޔަން ކުރެއްވީ 2018 ވަނަ އަހަރުގެ އޯގަސްޓް މަހުގެ 15 ވަނަ ދުވަހުއެވެ. އޭނާ އެ މަގާމަށް އައްޔަން ކުރެއްވީ އޭރު ހައިކޯޓްގެ އިސްފަނޑިޔާރަކަށް ހުންނެވި އަބްދުﷲ ދީދީ ސުޕްރީމް ކޯޓްގެ ފަނޑިޔާރަކަށް އައްޔަން ކުރެއްވުމުންނެވެ.\nހަބަރު ހައި ކޯޓް ޖޭއެސްސީ


55 Aharah Fahu Thahteh Hoadhan England Thayyaaru – adduLIVE\n55 އަހަރަށްފަހު ތަށްޓެއް ހޯދަން އިންގްލޭންޑް ތައްޔާރު\nJul 11, 2021, 09:30 ހަސަން ރަޝީދު\n55 އަހަރަށްފަހު ތަށްޓެއް ހޯދަން އިންގްލޭންޑް އޮތީ ތައްޔާރަށް ކަމަށް އެޓީމުގެ ކޯޗު ގެރެތް ސައުޓްގޭޓް ބުނެފިއެވެ.\nޔޫރޯ ފުޓްބޯޅަ މުބާރާތުގެ ފައިނަލްގައި މިރޭ އިޓަލީއާ ދެކޮޅަށް އިންގްލޭންޑް ނިކުންނައިރު، މިއީ ޔޫރޯގެ ފައިނަލްގައި އެޓީމު ވާދަކުރާ ފުރަތަމަ ފަހަރެވެ. އަދި މިއީ 1996 ވަނަ އަހަރަށްފަހު އެޓީމުން ވާދަކުރާ ފުރަތަމަ ފައިނަލް ވެސް މެއެވެ. އެންމެފަހުން އިންގްލޭންޑް ވާދަކުރީ ފައިނަލަކީ 1996 ވަނަ އަހަރުގެ ވޯލްޑް ކަޕް ކަމަށްވާއިރު، އެފަހަރު އެޓީމުން ވަނީ އެ މުބާރާތް ކާމިޔާބުކޮށްފައެވެ.\nމިރޭގެ މެޗުގެ ކުރިން ބޭއްވި ނޫސްވެރިންގެ ބައްދަލުވުމުގައި ސައުތްގޭޓް ބުނީ ސަޕޯޓަރުންގެ ފަރާތުން ޓީމަށް ލިބެމުން އަންނަނީ އާދަޔާ ހިލާފު ސަޕޯޓެއް ކަމަށާއި ޔޫރޯގެ ތަށި ހުރިހާ ސަޕޯޓަރުންނަށްޓަކާ ކާމިޔާބުކުރަން ކުޅުންތެރިން ތިބީ ތައްޔާރަށް ކަމަށެވެ.\n"އަހަރުމެން މިތިބީ ފައިނަލެއްގައި. ފައިނަލަށް އައިސްފައި މިތިބީ މޮޅުވާން" ސައުތްގޭޓް ބުންޏެވެ.\nމިރޭގެ މެޗަށް ނިކުންނައިރު އިންގްލޭންޑްގެ އެޓޭކަށް ކުޅެމުން އަންނަ ފިލް ފޮޑެން އަށް އަނިޔާގެ ސަބަބުން މި މެޗުގައި ކުޅެވޭނެ ކަމާމެދު ވަނީ ސުވާލު އުފެދިފައެވެ. އެގޮތުން އިންގްލޭންޑުން އިއްޔެ ބޭއްވި ފަރިތަކުރުންތަކުގައި ފޮޑެން ބައިވެރިވެފައެއް ނުވެއެވެ.\nސައުތްގޭޓް ބުނީ ފޮޑެން އަށް ލިބިފައިވަނީ ސީރިއަސް އަނިޔާއެއް ނޫން ކަމަށާއި ނަމަވެސް މިރޭގެ މެޗުގައި ކުޅެވޭނެ ކަމާމެދު ސުވާލު އުފެދޭ ކަމަށެވެ.\nއިނގިރޭސިވިލާތުގެ ވެމްބްލީ ސްޓޭޑިއަމްގައި ކުޅުމަށް ހަމަޖެހިފައިވާ ފައިނަލް މެޗު ފަށާނީ މިރޭ ރާއްޖެގަޑިން 12 ޖަހާއިރުއެވެ.


Safaaree Rape: Bodu meehaa ah bodu insaafu!\nފުލުހުންގެ އޮޕަރޭޝަނެއްގައި މީހަކު ހައްޔަރު ކުރަނީ -- ފޮޓޯ: ޕޮލިސް\nމި އަހަރު ފެށިގެން އައީވެސް ރޭޕްގެ ހުތުރުކަން ބޮޑު އަމަލަކުން މުޅި މުޖްތަމައުއަށް ސިހުން ގެނުވަމުންނެވެ. ދެކުނުގައި ކުޑަކުޑަ އާބާދީއެއް އޮންނަ ގއ. ކަނޑުހުޅުދޫގައި އުމުރުން އެއް އަހަރާއި، ނުވަ މަހުގެ އަންހެން ކުއްޖަކަށް ޖިންސީ ގޯނާ ކުރި މައްސަލައެއް ވެގެން ދިޔައީ ވަރުގަދަ ނިންޖަކުން ރާއްޖެ ހޭލައްވާލުމަކަށެވެ. ޖިންސީ ގޯނާ ކުރުމާއި ދެކޮޅަށް ނުތެދުވާ ހަމަ އެކަކުވެސް ނެތެވެ. މުޅި ރާއްޖޭގައި އޮތީ އެ ކުއްޖާއަށް ދިން އަނިޔާގެ ވާހަކަތަކެވެ. އެފަދަ ކަމެއް ދެން ތަކުރާރުވިޔަ ނުދިނުމަށް މުޅި ދައުލަތާއި ރައްޔަތުން އެކައްޗަކަށްވި އެވެ.\nއެ އިހުމާލުގެ ތުހުމަތަކާއެކު ޖެންޑާ މިނިސްޓަރު ވެސް މަގާމުން "ދުރުކުރި" އެވެ.\nއެ ހާދިސާއަށް ފަސް މަސް ވީއިރު އެ ދެމެދަށް ހިނގި އެފަދަ އެތައް މައްސަލައަކާއެކު ހުނއަނެއްކާ ވެސް މި ވަނީ ރޭޕްގެ ބޮޑު މައްސަލައެކެވެ. މިފަހަރު ހުޅުމާލެ ފަޅުގައި އޮތް ސަފާރީއެއްގައި ބިދޭސީ އަންހެނަކު ރޭޕްކުރި މައްސަލަ އެކެވެ. ހާދިސާ ހިނގީ މިމަހުގެ 25 ވަނަ ދުވަހުގެ ރޭގަ އެވެ. މިއީ ފުރަތަމަ ބަޔަކު ވާހަކައެއް ދެއްކި މައްސަލައެއް ނޫނެވެ. ރޭޕްގެ މި މައްސަލައަކީ ތުހުމަތުގައި ކުށުގެ ވެށިން އުމުރުން 39 އަހަރުގެ ދެ ފިރިހެނަކު ހައްޔަރު ކުރި ކަމަށް ފުލުހުން އިސްވެ އިއުލާން ކުރި މައްސަލަ އެކެވެ.\nނަމަވެސް ހަމަ ވަގުތުކޮޅެއްގެ ތެރޭ މައްސަލައިގެ ވާހަކަތައް ބަދަލު ކުރާން ފަށައިި ތަހުގީގަށް އިތުރަށް ބަންދުގައި ބައިތިއްބާނެ ތަނެއް ނެތް ކަމަށް ބުނެ އެ ދެ މީހުން ދޫކޮށްލައިފި އެވެ. ފުލުހުން ބޭނުންވީ މައްސަލަ އެ ހިސާބުގައި ބާއްވާށެވެ. ނަމަވެސް އޭރު ޝޯޝަލް މީޑިއާ ކެކިގެންފި އެވެ. ތުހުމަތުވާ މީހުންގެ ވަނަވަރު ހާމަކޮށް، ފޮޓޯއާއެކު ސަރުކާރާ އޮތް ގުޅުން ވެސް ހާމަކޮށް ނިންމާލައިފި އެވެ.\nއެ ހަގީގަތް މީޑިއާގެ މެއިންސްޓްރީމަށް ގެނައުމަށް ނޫސްވެރިން ތަކުރާރުކޮށް ސުވާލުތައް ކުރަމުން ދިޔަ އެވެ. ނޫސްވެރިންގެ ސުވާލުތަކަށް ޖަވާބު ނުދޭތީ އާއި ނޫސްވެރިންނަށް "ޖެއްސުން" ކުރާތީ އިހަށް ދުވަހު އިސްލާހުކުރި "ޕޮޮލިސް މީޑިއާ" އަށް އެ ސުވާލުތަކަށް ދޭނެ ޖަވާބެއް ނުލިބުނެވެ. ބުނަމުން ދިޔައީ "ހާމަކުރަން ހުރި މައުލޫމާތުތައް ހާމަކޮށް ނިމިއްޖެ" އެވެ ނޫސްވެރިންގެ ސުވާލުތަކަށް އޮތީ އިހްތިރާމެވެ. އެ ނޫން އެއްވެސް ޖަވާބެއް ނެތެވެ.\nމީޑގައި ހިމެނޭ ނޫސްތަކާއި ޓީވީ / ރޭޑިއޯތައް ބަލައި އޮންނަނީ ހަމަ އެކަނި ޖަވާބެއް ނުދޭ ޕޮލިހަކަށް ނޫނެވެ. އެހެންވެ އެގޮތް މިގޮތް ހަދައި ހޯދުނު ތަނަކުން ހޯދައިގެން ރޭޕްގެ ހާދިސާއާ ގުޅޭ ތަފާތު ވާހަކަތައް މެއިންސްޓްރީމަށް ގެނައީ އެވެ.\nއޭގެ ބައެއް ރިޕޯޓްތައް އައީ ސީދާ އަނިޔާ ލިބުނު މީހާއާ ހަވާލާދީ އެވެ. އަދި އޭނާއާއެކު ވަޒީފާ އަދާކުރާ މީހުންގެ ދުލުންނެވެ. އެ ވާހަކަތަކުން މި މައްސަލާގައި ފުލުހުންލައްވާ ބަޔަކު ހަދާފައިވާ ބޮޑެތި ގޯސްތަކެއް ބޭޒާރު ވިއެވެ. ބިދޭސީ އަންހެން މީހާއަށް އިންސާފު ހޯދައިދޭން ފުލުހުން ފެށި މަސައްކަތް ކުޑަ ވަގުތުކޮޅެއްގެ ތެރޭގައި އަނެއް ކޮޅަށް ޖަހާފައިވާކަން ފަޅާ އެރިއެވެ. އޭގެ ތެރެއިން އެކަން ސިއްރުކުރަން ތަފާތު ހުށައެޅުންތައް އެ މީހާއަށް ހުށައެޅުނު ކަމަށް ޝައްކުތައް އުފެދިއްޖެ އެވެ.\nއެ ހުރިހާ ވާހަކަތަކެއް ފެތުރެން ފެށުމުން ކޮންމެވެސް ޖަވާބެއް ދޭން ފުލުހަށް މަޖުބޫރުވި އެވެ. އެހެން ކަމުން ރޭގެ ވަގުތެއްގައި ފުލުހުން ނެރުނީ ނޫސްބަޔާނެކެވެ. އެއީ މިފަދަ ހާލަތްތައް މާޒީގައި ދިމާވި ކޮންމެ ފަހަރަކު ފުލުހުން ހަދާ ގޮތެވެ. މި މައްސަލާގައި ނެރުނު ތިން ސޮފުހާ ހިމެނޭ ބަޔާނުގައި ކުރިން ނުދައްކާހުރި ބައެއް ވާހަކަތައް ހިމަނާފައި ހުއްޓެވެ. މައްސަލަ ފުުލުހުންގެ ސަމާލުކަމަށް ދިޔަގޮތް ތިން ހަތަރު ދުވަސް ފަހުން ބުނެދޭން އުޅެފައި ވެއެވެ.\nފުލުހުން ބުނި ގޮތުގައި ހުޅުމާލެ ފަޅުގައި އަޅާފައި އޮތް ސަފާރީއެއްގައި ރާއްޖޭގައި މަސައްކަތް ކުރަމުންދާ އުމުރުން 27 އަހަރުގެ އަންހެނަކަށް ގަދަކަމުން ޖިންސީ ގޯނާކުރި މައްސަލައެއް ފުލުހުގެ ސަމާލު ކަމަށް އައި މިދިއަ ހުކުރު ދުވަހުގެ ރޭ ފަތިހު 5:00 ޖަހާ އެހާކަންހާއިރު ހުޅުމާލެ، ލަކުޑި ޖެޓީ ސަރަހައްދުގައި އަންހެން މީހާ އާއި އިތުރު ދެ ފިރިހެނުން ތިއްބާ ފުލުހުން ގޮސް މައުލޫމާތު އޮޅުންފިލުވި ހިސާބުންނެވެ.\nއެ ބަަޔާން ބުނާ ގޮތުން ލަކުޑި ޖެޓީ ކައިރިން އަންހެންމީހާ ފުލުހަށް މައުލޫމާތު ދިނެވެ. އޭނާ ބުނި ގޮތުގައި ބުރާސްފަތި ދުވަހުގެ ރޭ ރައްޓެއްސެއްގެ ފަރާތުން ލިބުނު ދައުވަތަކަށް، ތުހުމަތުވާ ދެ މީހުނާއެކު ސަފާރީއަކަށް ގޮސް ވަގުތު ހޭދަކުރި އެވެ. އަދި އެމީހުން އެ ސަފާރީ ތެރޭ އޭނާގެ ނުރުހުމުގައި އޭނާގެ ގައިގައި އަތްލައި ޖިންސީ ގޯނާކުރި އެވެ. އެމީހުންގެ އަމަލުތައް ހުރި ގޮތުން އެފަދަ އަމަލެއް ތަކުރާރުކޮށްފާނެތީ ސަލާމަތްވުމުގެ ގޮތުން މޫދަށް ފުންމާލުމުން ޑިންގީއެއްގައި އެ ދެ މީހުން ގޮސް އޭނާ ޑިންގީއަށް ނަގައި ޖެޓީއަށް ބޭލީ އެވެ.\nބަަޔާން މެދުވެރިކޮށް ދެން ފުލުހުން މަސައްކަތް ކޮށްފައި ވަނީ އަންހެން މީހާ އާއި އޭނާގެ އެކުވެރިންނާ ހަވާލާދީ އެކި ނޫސްތަކުގައި ޖަހާފައިވާ ހަބަރުތައް ދޮގު ކުރާށެވެ. ފުލުހުން ބުނާ ގޮތުން އަންހެން މީހާ އެއްވެސް ނޫސްވެރިއަކަށް އިންޓަވިއެއް ނުދެ އެވެ. އޭނާއާ ގުޅޭގޮތުން ނޫސްތަކުގައި ލިޔެފައިވަނީ ދޮގު ވާހަކަތަކެކެވެ. އެއީ ކޮން ތަހުގީގެއް ކޮށްފައި ފުލުހުން ނިންމި ނިންމުމެއް ކަމެއް މިހާތަނަށް ސާފެއް ނުވެއެވެ.\nކޮމިޝަނަރު އޮފް ޕޮލިސް މުހައްމަދު ހަމީދު\nނޫސްތަކުގައި ލިޔެފައިވާ ވާހަކަތައް ފުލުހުން ދޮގު ކުރި ނަމަވެސް ފުލުހުންގެ ބަޔާނުގައި ހުރި ހުރިހާ ވާހަކަތައް ނޫސްތަކުގައި ލިޔެފައި ވެއެވެ. އެހެން ކަމުން ކޮންމެވެސް ހަގީގަތެއް އެބަ ފޮރުވާ ނޫން ހެއްޔެވެ؟ މި ހާދިސާގެ މައުލޫމާތު އެ އަންހެން މީހާ އެތައް ބަޔަކާ ހިއްސާ ކޮށްފައި ވެއެވެ. ނޫނީ އެ ވާހަކަތައް ފުލުހުންގެ ތެރެއިން ބޭރުވެއްޖެ އެވެ. އެހެން ނޫންނަމަ ފުލުހުންގެ ބަޔާނުގެ ކުރިން މި ވާހަކަތައް ނޫސްތަކުގައި ލިޔާނީ ކިހިނެއް ހެއްޔެވެ؟\nފުލުހުންގެ އިހުމާލު އެބައޮތް\nފުލުހުންގެ ބަޔާނުގައި ބުނާ ގޮތުން ސަފާރީ ތެރޭގައި އެ އަންހެން މީހާގެ ނުރުހުމުގައި އޭނާގެ ގައިގައި އަތްލައި ޖިންސީ ގޯނާ ކުރަން މަސައްކަތް ކޮށްފައި ވެއެވެ. އަދި އެމީހުން އެ އަމަލު ހުއްޓާ ނުުލުމުން ސަލާމަތްވާން އޭނާ މޫދަށް ފުންމާލީ އެވެ. އަދި ފަހުން އެ މީހާ މޫދުން ނަގާފައިވަނީ ވެސް ތުހުމަތުވާ ދެ މީހުން ޑިންގީއެއްގައި ގޮހެވެ.\nމިއީ އަންހެން މީހާ ދިން ބަޔާނުގެ މައްޗަށް ބިނާކޮށް ފުލުހުންގެ ބަޔާނުގައި ބުނެފައިވާ ވާހަކަތަކެވެ. ސުވާލަކީ މިއީ ތަހުގީގަށްޓަކައި ތުހުމަތުވާ މީހުން ބަންދުގައި ބައިތިއްބަންޖެހޭ ސަބަބެއް ނޫން ހެއްޔެވެ؟ މުޅި މައްސަލާގައި ފުލުހުންގެ އިހުމާލު އޮތް ކަމަށް ބުނުމުގެ ޖާގަ ހުޅުވޭ ފުރަަތަމަ ކަމަކީ މިފަދަ ސީރިއަސް ތުހުމަތެއް ކުރެވިފައި ވަނިކޮށް މުއްދަތު މަޖިލީހަށް ހާޒިރު ނުކޮށް ފުލުހުން އެ ދެ މީހުން ދޫކޮށްލުމެވެ.\nއެއީ ނުރަނގަޅު ނިންމުމެވެ. މިފަދަ މައްސަލައެއްގައި ހަގީގަތަށް ވާސިލްވުމުގެ ކުރިން ފުލުހުން އަމަލު ކޮށްގެންވާނެ ގޮތެއް ނޫނެވެ. ތުހުމަތުވާ ދެ މީހުންނާއެކު ބިދޭސީ އަންހެން މީހާ ފުލުހުންނަށް ފެނިފައި ވަނީ އެ ރޭގެ ފަތިހު 5:00 ޖެހިއިރު އެވެ. މިއީވެސް ގޯހެއް އުޅޭ ކަމުގެ ހެއްކަކަށް ފުދެއެވެ. މި ހުރިހާ ކަމަކަށް ވިސްނާލުމުން މި މައްސަލާގައި ފުލުހުންގެ މައްޗަށް ކޮންމެވެސް ނުފޫޒެއް އެބައޮތްކަން ދޭހަވެ އެވެ. ކިތަންމެ ވަރަކަށް ސިއްރު ކުރި ނަމަވެސް ފުލުހުންގެ އަމަލުތައް ހުރީ ބާރުގަދަ ފަރާތެއްގެ ނުފޫޒެއް ފުލުސް މައްޗަށް އޮތް ގޮތަށެވެ. އެހެން ނޫންނަމަ ކުށުގެ ވެށިން ހައްޔަރުކުރި ކަމަށް ބުނެ މީޑިއާއަށް އިއުލާނު ކުރުމަށް ފަހު އެ ދެ މީހުން ފުލުހުންގެ ބަންދުން ވީއްލިގެނެއް ނުދާނެ އެވެ.\nއަންހެން މީހާއަށް ލިބިފައިވާ ޖިންސީ އަނިޔާތައް ދެނެގަތުމަށް ޑޮކްޓަރަށް ނުދައްކާ ކަމުގެ ތުހުމަތު ވެސް ފުރަތަމަ ކުރެވުނެވެ. އެ އަންހެން މީހާ ވާހަކަ ދެއްކި އޭނާގެ އެކުވެރިން އެހެން ބުނެ އެވެ. ނަމަވެސް ފުލުހުން ވަނީ އެ ވާހަަކަތައް ދޮގު ކޮށްފަ އެވެ. އެއްވެސް އިތުރު ތަފްސީލެއް ނުދީ ފުލުހުން ބުނާ ގޮތުގައި 26 ވަނަ ދުވަހުގެ ހެނދުނު ހޮސްޕިޓަލަށް ގެންގޮސް އޭނާ ޑޮކްޓަރަށް ދެއްކި އެވެ. ކަމެއް ނުހިނގަންޏާ ޑޮކްޓަރަށް ދެއްކީ ކީއްކުރަން ހެއްޔެވެ؟ އަދި ދެއްކިއްޔާ ޑޮކްޓަރުން ބުނި އެއްޗެއްވެސް އޮންނާނެ އެވެ. ގަދަކަމުން ޖިންސީ ގޯނާ ކޮށްފައިވާ ނަމަ އެކަން ޔަގީން ކުރެވޭނެ ގޮތްގޮތް ހުންނާނެ އެވެ.\nއެ ދެ މީހުން ކޯޓަށް ހާޒިރު ނުކޮށް ދޫކޮށްލީ ޑޮކްޓަރުގެ ބަހެއް ހޯދުމަށްފަހު ހެއްޔެވެ؟ ޝައްކެއް ނެތް މިންވަރަށް މިކަމުގައި ގޯހެއް ނޫޅޭކަން ޔަގީން ކުުރުމަށްފަހު ހެއްޔެވެ؟ މިއީ ތަހުގީގު މަރުހަލާއެއް ނަމަވެސް އެންމެ ކުޑަ މިނުން މިވަރު ސާފުކޮށް ދޭން ޖެހެ އެވެ. ފުލުހުންގެ ތަހުގީގެއް މިހާ ދެރަވަރުގައި ކުރިއަށް ގެންގޮސްގެން ނުވާނެ އެވެ. ސުވާލު އުފެދޭ ގޮތަށް މީހަކު ނުވަތަ ބަޔަކު ފުލުހުންގެ ބަންދުން ވީލިއްޖެނަމަ އެ ސުވާލުތަކަށް ޖަވާބުދޭން ޖެހޭނެ އެވެ.\nހިއުމަން ރައިޓްސް ޖެންޑާ ކޮމިޓީގެ ބައްދަލުވުމެއްގައި ކޮމިޓީގެ މުގައްރިރު އަދި ހިންނަވަރު ދާއިރާގެ މެންބަރު ޖީހާން މަހުމޫދު -- ފޮޓޯ: މަޖިލިސް\nއިދާރާތަކުން މައްސަލަ ބަލަން ފެށުން\nމި މައްސަލަ ވަރަށް ބޮޑުވެ ނުހިފެހެއްޓޭ ހިސާބަށް ދިއުމުން އެ މައްސަލަ ބަލާނެ ކަމަށް ރައްޔިތުންގެ މަޖިލީހުގެ ޖެންޑާ ކޮމެޓީން ވަނީ ބުނެފަ އެވެ. އެޗްއާރުސީއެމުން ވެސް ވަނީ މައްސަލަ ބަލަން ފަށާފައިވާ ކަމަށް ބުނެފަ އެވެ. މިދެން މި އަންނަ ކޮން ކަމެއްގައި ވާ ގޮތެވެ. ދެން އޮންނާނީ މަޖިލީހަށް ވައްދާ ގަރާރަކާއި އާޓިފިޝަލް ބީޗު ކައިރިއަށް ބަޔަކު އެއް ކުރުވައިގެން އިހުތިޖާޖެއް ކުރުމެވެ. އޭރަށް އެހުރީ އިންސާފު އަރާ ހަމަކޮށްފަ އެވެ.\nމިއީ ޖިނާއީ ކުށެއްގެ ތުހުމަތު ކުރެވޭ މައްސަލައެކެވެ. އެހެންވީމަ މައްސަލައިގެ މުޅި ތަހުގީގު ނިމުމުގެ ކުރިން އޭގެ ތެރެއަށް އެހެން އިދާރާތަކުން ވަންނަން ޖެހޭ ސަބަބެއް ނެތެވެ. އެ އިދާރާތަކަށް އޮތީ ފާރަވެރިވުމެވެ. އޮންނާނީ ސީރިއަސް މި މައްސަލަ ފުލުހުން ބަލަމުން ދަނީ ރަނގަޅަށް، އިންސާފުވެރިކަމާއެކުގައިތޯ ޔަގީން ކުރުމެވެ. މައްސަލައިގެ ތެރެއަށް ވަންނަންވާނީ ފުލުހުންގެ ތަހުގީގަށްފަހު އެވެ.\nރައްޔިތުންގެ މަޖިލީހުގެ ޖެންޑާ ކޮމެޓީން މި މައްސަލަ ބަލަން މިއަދު ފަށާނެ އެވެ. ކޮމެޓީ ބައްދަލުވުން އޮތީ މެންުދުރު 2:00 ޖަހާއިރު އެވެ. ކޮމެޓީގެ މުގައްރިރަކީ މައްސަލައިގެ ތުހުމަތުވާ އެކަކާ ގުޅުން އޮތް ފަރާތެކެވެ. ބައެއް މެންބަރުން ވިދާޅުވާ ގޮތުގައި ކޮމެޓީގެ މުގައްރިރު އެ މައްސަލައިން މިއަދު ތަނާޒުލުވެ އެހެން ބޭފުޅަކަށް ރިޔާސަތު ދޫކޮށްލައްވާނެ އެވެ.\nނަމަވެސް މައްސަލަ މިހާރު ގޮސް އޮތް ހިސާބުން، އަދި ކުރެވުނު ތުހުމަތުތަކަށް އެކަށީގެންވާ ޖަވާބެއް ދެވިފައިނުވާތީ އާއި ސުވާލު އުފެދޭ ގޮތަށް ކުރެވުނު އެތައް ކަމެއްގެ ސަބަބުން މަޖިލީހަށް މި މައްސަލަ އިންސާފުވެރިކޮށް ބެލިދާނެތޯ ސުވާލު އުފެދެއެވެ. އޭގެ ކުރިން ޖިނާއީ ތަހުގީގު ނިމުމުގެ ކުރިން މަޖިލީހުން މަސައްކަތް ފެށުން ވެސް ގޯހެވެ. އެއީ މި މައްސަލާގައި އުފެދިފައިވާ ތުހުމަތުތައް އިތުރުވާ ކަމެކެވެ.\nރޭޕްގެ ތުހުމަތާއެކު އެކަން ކުށްވެރިކޮށް އަނިޔާވެރިންނަށް ހައްގު އަދަބު ދިނުމަށް ވަޒީރުންނާއި ސިޔާސީ ޕާޓީތަކުން އަދި ޖަމިއްޔާތަކާއި އާންމުން ވެސް ދަނީ ގޮވާލަމުުންނެވެ. ނަމަވެސް މި މައްސަލާގައި ސަރުކާރުގެ ބަހެއް އަދި ނެތެވެ. އާންމުކޮށް ސަރުކާރުން މިފަދަ މައްސަލަތަކުގައި ބަސް ބުނެ އެވެ. އިންސާފު ހޯދައި ދޭނެ ކަމުގެ ޔަގީންކަން ދެއެވެ. ނަމަވެސް މި މައްސަލާގައި ސަރުކާރު އޮތީ ހަނުގަ އެވެ.\nރައްޔިތުންގެ މަޖިލިސް މޯލްޑިވްސް ޕޮލިސް ސާވިސް ޕްރޮސެކިއުޓާ ޖެނެރަލްގެ އޮފީސް + ހުސައިން ޝަމީމް ރޭޕް ޖީހާން މަހްމޫދު މުހައްމަދު ހަމީދު ސަފާރީ ރޭޕް


Covid-19: 14 Million Meehun Balin Rangalhu Vehje - Vaguthu\nދުނިޔޭގެ އެކި ކަންކޮޅުތަކުގައި ފެތުރެމުންދާ ނުރައްކާތެރި ކޮވިޑް-19 އަށް ފައްސިވީ މީހުންގެ ތެރެއިން 14 މިލިއަން މީހުން ބަލިން ރަނގަޅުވެއްޖެ އެވެ.\nކޮވިޑް-19 އިން ރަނގަޅުވީ މީހުންގެ އަދަދު 14 މިލިއަނަށް އަރާފައި މިވަނީ، މިދިޔަ 24 ގަޑިއިރު ތެރޭވެސް އިތުރު ގިނަ އަދަދެއްގެ ބަޔަކު ރަނގަޅުވި ކަމަށް ރެކޯޑް ކުރެވިފައި ވުމުންނެވެ.\nކޮވިޑް-19 އާއި ބެހޭ މަޢުލޫމާތުތައް ހާމަކުރާ ބައިނަލްއަޤުވާމީ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު، އިއްޔެ ދުނިޔޭގެ އެކި ކަންކޮޅުތަކުން 214,882 މީހުން ބަލިން ރަނގަޅުވި ކަމަށް ރެކޯޑް ކުރެވިފައި ވެއެވެ. މިއާއެކު މިހާތަނަށް މި ބަލިން ރަނގަޅުވީ މީހުންގެ ޖުމްލަ އަދަދު މިހާރު އުޅެނީ 14,035,731 ގައެވެ.\nކޮވިޑް-19 އިން ގިނަ އަދަދެއްގެ ބަޔަކު ރަނގަޅުވީ ނަމަވެސް، މި ބަލި ޖެހޭ މީހުންގެ އަދަދު ދުވަހެއް ދުވަހަކަށް އަންނަނީ އިތުރުވަމުންނެވެ. ދުނިޔޭގެ ޤައުމުތަކުގައި ފަހަކަށް އައިސް، ކުރިން ނުފެތުރޭހައި ހަލުވިކަމާއެކު މި ބަލި ފެތުރެމުން އަންނައިރު، އިއްޔެ އެކަނިވެސް 284,357 މީހުން އަލަށް ކޮވިޑަށް ފައްސިވެފައި ވެއެވެ.\nމިއާއެކު ދުނިޔެއިން ބަލި ޖެހުނު މީހުންގެ ޖުމްލަ އަދަދު މިހާރު ވަނީ 21,228,432 އަށް އަރާފައެވެ.\nކޮވިޑް-19 ޖެހިގެން ދުނިޔެއިން މަރުވާ މީހުންގެ އަދަދުވެސް ފަހަކަށް އައިސް އަންނަނީ އިތުރުވަމުންނެވެ. މިގޮތުން އިއްޔެ ވެސް އިތުރު 6,649 މީހުން ހިމެނޭހެން މިހާތަނަށް ދުނިޔެއިން 760,221 މީހުން މަރުވެފައި ވެއެވެ.\nފަހުގެ މަޢުލޫމާތުތަކަށް ބަލާއިރު، މިވަގުތު ދުނިޔޭގައި ކޮވިޑަށް ފަރުވާދެމުން ދަނީ 6,432,480 މީހަކަށެވެ. މީގެ ތެރެއިން 64,540 މީހެއްގެ ހާލު ސީރިއަސް ކަމަށް އިދާރާތަކުން ބުނެއެވެ. ފާއިތުވެދިޔަ ދުވަސްތަކުގައި ކޮވިޑް-19 ގައި ހާލު ދެރަވެގެން ފަރުވާދެމުން އަންނަ މީހުންގެ އަދަދު ވެސް އަންނަނީ ވަރަށް ބޮޑަށް އިތުރުވަމުންނެވެ. މިއާއެކު މި ބަލީގައި މަރުވާ މީހުންގެ އަދަދު އިތުރުވެގެން ދާނެކަމުގެ ބިރު ވަނީ ބޮޑުވެފައެވެ.


ބިރުވެރި ހާލަތެއް: ހަމީހަކު ވެންޓިލޭޓަރުގައި، އައިސީޔޫތައް ފުރެނީ – My WordPress\nބިރުވެރި ހާލަތެއް: ހަމީހަކު ވެންޓިލޭޓަރުގައި، އައިސީޔޫތައް ފުރެނީ\nކޯވިޑް-19 ޖެހިގެން ހާލު ގޯސްވެ، ހަމީހަކަށް ވެންޓިލޭޓަރުގައި ފަރުވާ ދެމުން އަންނަ ކަމަށް ހެލްތު އިމަޖެންސީ އޮޕަރޭޝަން ސެންޓަރުން ބުނެފި އެވެ.\nއެޗްއީއޯސީން ރޭ ބޭއްވި ނޫސްވެރިންގެ ބައްދަލުވުމުގައި، އެންމެ ފަހުގެ ތަފާސް ހިސާބުތައް ހިއްސާ ކުރައްވަމުން، ރައީސް އޮފީހުގެ ތަރުޖަމާނު މުޙައްމަދު މަބްރޫކް އަޒީޒް ވިދާޅުވީ، ރާއްޖޭގައި ބައްޔަށް ޕޮޒިޓިވް ވާ މީހުންގެ އަދަދު ކަންބޮޑުވާން ޖެހޭ މިންވަރަށް އިތުރުވެފައިވާއިރު، 200 މީހަކަށް ހޮސްޕިޓަލުތަކުގައި ފަރުވާ ދެމުން އަންނަ ކަމަށެވެ.\nއެގޮތުން ދަރުމަވަންތަ ހޮސްޕިޓަލުގައި ހަމީހަކަށް ވެންޓިލޭޓަރުގައި ފަރުވާ ދެމުން އަންނަކަން ފާހަގަކުރެއްވިއެވެ.\n"ދަރުމަވަންތަ ހޮސްޕިޓަލުގެ އައިސީޔޫ ގާތްގަނޑަކަށް މިހާރު އޮތީ ފުލްވެފައި. އެއީ ހަމަ އަޅުގަނޑުމެން ކަންބޮޑުވުމާއެކު ފާހަގަކުރާ ކަމެއް" މަބްރޫކް ވިދާޅުވިއެވެ.\nހާލުބޮޑުވެގެން ފަރުވާ ދެމުން އަންނަ މީހުންގެ ތެރޭގައި މާބަނޑު އަންހެނަކުވެސް ހިމެނޭކަން އެޗްއީއޯސީން ވަނީ ހާމަކޮށްފައެވެ.\nފާއިތުވި 24ގަޑިއިރުގެ ތެރޭގައި ރާއްޖެއިން އިތުރު 600 މީހަކު ވަނީ ކޯވިޑަށް ޕޮޒިޓިވް ވެފައެވެ. ބަލީގެ ކޭސްތައް ކަންބޮޑުވާން ޖެހޭ މިންވަރަށް އިތުރުވެފައިވާއިރު، ވެކްސިން ސްޓޮކް ހުސްވާތީ، މިދުވަސްކޮޅު ވެކްސިން ޖެހުން ވަނީ މެދުކަނޑާލާފައެވެ.\nމަބްރޫކް ވިދާޅުވިގޮތުގައި ރާއްޖޭގައި މިހާރު ހުރީ ކޮވިޝީލްޑްގެ 1700 ވެކްސިން ޑޯޒްއެވެ. މިއީ ރާއްޖޭގެ އެންމެ ގިނަ ބަޔަކު ޖެހި ވެކްސިންއެވެ. ސިނޯފާމް ވެކްސިންގެ ހުރީ 137،00 ޑޯޒްކަމަށް މަބްރޫކް ވިދާޅުވިއެވެ. ފައިޒާ ވެކްސިންގެ 4،600 ޑޯޒް އެބަހުރިކަންވެސް އޭނާ ފާހަގަކުރެއްވިއެވެ.\nކޯވިޑުން ރައްކާތެރިވުމަށްޓަކައި އަޅާފައިވާ ފިޔަވަޅުތަކަށް އަމަލު ނުކުރެވި، ބަލި ކޮންޓްރޯލް ނުކުރެވިއްޖެނަމަ، ރާއްޖޭގެ ހޮސްޕިޓަލުތައް ފުރި، ސިއްހީ ނިޒާމަށް ނުކަތާ ވަަރަށް ހާލަތު ގޯސްވެދާނެ ކަަމަށް އެޗްއީއޯސީން ބުނެއެވެ.


Hassan Saeed Ge Faraathun Hushaelhi Gina Hushaelhunthah Balaeh Nugaiyy - Vaguthu\nހަސަން ސައީދުގެ ފަރާތުން ހުށައެޅި ގިނަ ހުށައެޅުންތައް ބަލައެއްނުގަތް\n11 މަސް ކުރިން ( މެއި 31, 2018 )\nކޯޓަށް ހާޒިރުކުރުމަށް ހަސަން ސައީދު މާލެ ގެނައުން - ވަގުތު އިމޭޖެސް: އަމީން ފަހުމީ\nޑިޕާޓްމެންޓް އޮފް ޖުޑީޝަލް އެޑްމިނިސްޓްރޭޝަންގެ އެޑްމިނިސްޓްރޭޓާ ހަސަން ސައީދުގެ މައްޗަށް ދައުލަތުން އުފުލާފައިވާ ޤާނޫނު ހިންގުމަށް ހުރަސް އެޅުމުގެ މައްސަލައިގެ ޝަރީއަތުގެ ކުރިން ހުށަހެޅި ގިނަ ހުށައެޅުންތަށް ބަލައި ނުގަަންނަން ގާޒީ ނިންމަވައިފިއެވެ.\nމިއަދު މިމައްސަލައިގެ ޝަރީއަތް ފެށުމުގެ ކުރިން ހުށަހެޅި ހުށައެޅުންތަކާއި ބެހޭގޮތުން ގޮތް ނިންމަވަމުން، މައްސަލަ ބައްލަވާ ގާޒީ ޢަލީ އާދަމް ވަނީ ގިނަ ހުށައެޅުންތައް ބަލައިނުގަންނަން ނިންމާފައެވެ.\nއޭގެ ތެރޭގައި ދައުވާ ފޯމްގައި ޕްރެސެކިއުޓާ ޖެނެރަލްގެ ސޮއި ނޫން އެހެން ފަރާތެއްގެ ސޮއި ކޮށްފައިވާތީ އެހެން ފަރާތެއް ސޮއި ކުރާކަމުގެ ސިޓީއެއް ލިބިފައި ނުވާކަމަށް ހަސަން ސައީދުގެ ފަރާތުން ބުނި ނަމަވެސް ގާޒީ ވިދާޅުވީ ދައުވާ ފޯމްގައި ސޮއިކުރުމަށް ޑެޕިއުޓީ ޕްރެސެކިއުޓަރ ޖެނެރަލް އަށް ހުއްދަ ދީފައިވާ ކަމުގެ ލިޔުން ހަވާލުކޮށްފައިވާ ކަމަށެވެ. އަދި ހަސަން ސައިދުއަށް ޗިޓް ހަވާލުކުރުމަށް އޭނާގެ ގެއަށް ފުލުހުން ފޮނުވިއިރު ހަސަން ސައީދު އޭރު އެ ގޭގައި ނޫޅުއްވާ ނަމަވެސް ހަސަން ސައީދު ފުލުހަށް ހާޒިރުވާން އަންގާފައިވާކަން ހަސަން ސައީދުއަށް އެނގޭކަމުގެ ހެކި އެބަހުރި ކަމަށެވެ.\nއޭގެ އިތުރުން ކުށްކުރި ވަގުތާއި ތަން ދައުވާ ފޯމްގައި ހާމަވާން ނެތް ކަމަށް ދިފާއުގައި ވިދާޅުވި ނަމަވެސް ދައުވާ ފޯމުގައި ކުށްކުރި ވަގުތާއި ތަން ދައުވާ ފޯމްގައި ހާމަވާން އެބަހުރި ކަމަށް ގާޒީ ވިދާޅުވިއެވެ.\nދައުލަތުގެ ފަރާތުން ވަނީ ހެކި ސިއްރު ކޮށްދިނުމަށް ކޯޓް އަމުރަކަށް އެދިފައި އެވެ. މިއަދު ގާޒީ ވަނީ ދައުލަތުން ސިއްރުކުރުމަށް އެދިފައިވާ ލިޔުންތައް ސިއްރުކުރުމަށް އަމުރެއް ނެރެދެއްވާފައެވެ.\nމިމައްސަލަ އަކީ މަދަނީ މިގަނޑަށް ބަލާއިރު ކުރިއަށް ގެންދެވޭނެ މައްސަލައެއް ކަމަށް ގާޒީ ވަނީ މިއަދު ނިންމަވާފައެވެ. ދެން މިމައްސަލައިގައި އޮންނަ އަޑުއެހުމުގައި އޮންނާނީ ދެފަރާތުން ހެކި ހުށައަޅުން ކަމަށް ގާޒީ މިއަދު ވިދާޅުވިއެވެ.\nހަސަން ސައީދު ދޫކޮށްލަން ކްރިމިނަލް ކޯޓުން އަމުރުކޮށްފި


baei jamiu duathah | #Dhiislam\nބައެއް ޖާމިޢު ދުޢާތައް\n1 year ago |0comment| October 2, 2016\nމާނައީ: “ މިއަޅާގެ އެންމެހައި ކަމެއްގެ ރައްކާތެރިކަން ކަމުގައިވާ މިއަޅާގެ ދީން އިސްލާހުކޮށްދެއްވާނދޭވެ. އެތަނުގައި މިއަޅާ ދިރިއުޅެމުންމިދާ ދުނިޔަވީ ޙަޔާތުގެ އެންމެހައި ކަންތައްތައް އިސްލާޙްކޮށްދެއްވާނދޭވެ. އެތަނަކަށް މިއަޅާ އެނބުރިދާންއޮތް މިއަޅާގެ އާޚިރަތް އިސްލާޙްކޮށްދެއްވާނދޭވެ. އިތުރު ހެޔޮކަންކަން މިއަޅާގެ ޙަޔާތަށް ގެނެސްދެއްވާނދޭވެ. ކޮންމެ ނުބައިކަމަކުން ސަލާމަތްވެފައިވާ ރާޙަތެއްކަމުގައި މިއަޅާގެ މަރު ލައްވާނދޭވެ.”\nމާނައީ: ” މިއަޅާއަށް ހިދާޔަތާއި، ތަޤްވާވެރިކަން ދެއްވާނދޭވެ. އަދި ޢިއްފަތްތެރިކަމާއި ފުދުންތެރިކަން ދެއްވާނދޭވެ.”\nމާނައީ: “ ބަލާވެރިކަމުގެ ދަތިކަމުންނާއި، އަބާއްޖަވެރިކަމުގެ ދަށްކަމުންނާއި، މިންވަރުގެ ނުބައިކަމުންނާ އަދި މިއަޅާގެ ޢަދާވާތްތެރިން މިއަޅާއަށް ދިމާވާ ދެރަކަންތައްތަކާއި އުފާކޮށްހެދުމުން މިއަޅާ އިބަ ﷲގެ ހަޟްރަތުން ރައްކާތެރިކަން ހޯދަމެވެ.”\nމާނައީ: “ ހިތްތައް ފުރޮޅުއްވާ އިލާހު! އިބަ ﷲގެ ކިޔަމަންތެރިކަމާއިދިމާޔަށް އަޅަމެންގެ ހިތްތައް ފުރޮޅުއްވާނދޭވެ.”\nމާނައީ: “ހަމަކަށަވަރުން މިއަޅާ އިބަ ﷲ ގެ ހަޒުރަތުން އެދެނީ އެންމެހާ ހެޔޮކަންތައްތަކަށެވެ. އަވަސް މުސްތަޤްބަލުގަޔާއި، ދުރު މުސްތަޤްބަލުގައި ލިބެން އޮތް ހެޔޮކަންތައްތަކަށެވެ. މިއަޅާއަށް އެނގޭ ހެޔޮކަންތައްތަކަށާއި މިއަޅާއަށް ނޭނގޭ ހެޔޮކަންތައްތަކަށެވެ. އަދި ހަމަކަށަވަރުން މިއަޅާ އިނބަ ﷲ ގެ ހަޟުރަތުން ރައްކާތެރިކަމަށް އެދެނީ އެންމެހައި ނުބައިކަމަކުންނެވެ. އަވަސް މުސްތަޤްބަލުގަޔާއި، ދުރު މުސްތަޤްބަލުގައި ކުރިމަތިވެދާނެ ނުބައި ކަންތައްތަކުންނެވެ. މިއަޅާއަށް އެނގޭ ނުބައި ކަންތައްތަކުންނާއި މިއަޅާއަށް ނޭނގޭ ނުބައި ކަންތައްތަކުންނެވެ.\nހަމަކަށަވަރުން މިއަޅާ އިބަ ﷲ އަށް އެދެނީ އިބަ ﷲގެ އަޅާ އަދި ނަބިއްޔާ އެދިފައިވާ އެންމެހައި ހެޔޮކަންތައްތަކަށެވެ. އަދި ހަމަކަށަވަރުން މިއަޅާ އިބަ ﷲ ގެ ހަޟުރަތުން ރައްކާތެރިކަމަށް އެދެނީ އިބަ ﷲގެ އަޅާ އަދި ނަބިއްޔާ އެކަންކަމުން ރައްކާތެރިކަމަށް އެދިފައިވާ އެންމެހައި ނުބައިކަމަކުންނެވެ.\nމިއަޅާ އިބަ ﷲ އަށް އެދެނީ މިއަޅާއަށް ސުވަރުގެ ދެއްވުމަށެވެ. އަދި އެސުވަރުގެއާއި ކައިރިކުރުވާ ޢަމަލުތަކާއި، ބަސްތަކަށް މިއަޅާއަށް ތައުފީޤްދެއްވުމަށެވެ. އަދި މިއަޅާ އިބަ ﷲ ގެ ހަޟުރަތުން ރައްކާތެރިކަމަށް އެދެނީ ނަރަކައިންނެވެ. އަދި އެނަރަކައާއި ކައިރިކުރުވާ ބަސްތަކާއި ޢަމަލުތަކުން މިއަޅާ ސަލާމަތްކޮށްދެއްވުމަށެވެ.\nމާނައީ: “ނުބައި އަޚްލާޤުންނާއި ހަވާނަފްސުގެ އެދުންތަކާއި ނުބައި ޢަމަލުތަކުން މިއަޅާ ރައްކާތެރިކޮށްދެއްވާނދޭވެ.”


galehiri: މަޑަވެލީގެ ރަށްވެހިކަން – ހަތްވަނަބައި\nމަޑަވެލީގެ ރަށްވެހިކަން – ހަތްވަނަބައި\nދޮންބީފާނާއި ކައިވެނި ބެއްލެވީ "ކަމަލޭ" ނިޔައުވުމުން ނެވެ. ކަމަލޭގެ ބަނޑަށް ލިބިފައިވާ ބައެއް ކުދިންނަކީ، ބޮޑުގޭ އާދަމްފުތާއި، ބޮޑުގޭ އަހަންމަދުފުތާއި އަދިވެސް ބައެއް ކުދީންނެވެ. މޯރޒްބީ (މޮރަސްބީ) ލިޔެފައިވަނީ، ހުވަދުއަތޮޅަށް އޭނާ ދުރުވިއިރު މަޑަވެއްޔަކީ ފަޅުރަށެއްކަމަށާއި ވާރުކުރަނީ ހޯނޑެއްދޫގައި ކަމަށެވެ. ވުމާއެކު، މިއީ އުފެދޭ ސުވާލެކެވެ. މިސުވާލާއިމެދު އަޅުގަނޑަށްލިބޭ ޖަވާބަކީ، އޭނާއެގޮތަށް ލިޔެފައި އެވަނީ، އޭނާއަށް ސަރުކާރުން ދެއްވި، ހުވަދުއަތޮޅުގައި މީހުން ދިރިއުޅޭ ރަށްރަށުގެ ލިސްޓްގައި، ލިޔުމުގެ ކުށަކުންކަމަށްވިއަސް މަޑަވެލީގެ ނަން ހިމެނިފައިނުވާތީ އެވެ. ނުވަތަ ސަރުކާރުގެ ދަފްތަރުގައި އަދި އޭރު އެރަށް ރަޖިސްޓްރީކުރެވިފައިނުވާތީ އެވެ. ކޮންމެއަކަސް އިސްވެ ބަޔާންކޮށްފައިވާ މަސްދަރު ނުވަތަ ބޮޑުކަލޭފާނުގެ ވާހަކަ އެއީ އޭރުވެސް އެރަށުގައި މީހުން ދިރިއުޅޭކަން ސާބިތުކޮށްދޭ މަސްދަރެކެވެ.\nދޮންނެއިގެ ޢާއިލާގެ މީހުން ވަޒަންވެރިވީ، އަސަރީގެ އާއި، ފެކްޓަރީގެ އިން ދެކުނަށް، ރޯނުގެ އާއި، ކެނެރީގެއިން، އުތުރަށް ބޮޑުމަގުގެ އިރުމަތީގަ އެވެ. އަދި އެއީ އަޅިވިލާގެ އާއި، ސިންކޯނާ ގޭގެ ހުޅަނގު ފަރާތެވެ. އެހެން ނަމަވެސް ހަމަ އެދުވަސްވަރު ހިޖްރަކުރި، މާލިން މޫސާގެ ޢާއިލާގެ މީހުން ވަޒަންވެރިވީ، ހިމިތީގޭ އެހުރި ސަރައްހަދުގަ އެވެ. (އެއީ އެއްގަމުގެއާއި ދިހަރޭގެ އެވެ.) މީލާދީން 1930 ގެ އަހަރުތައް ނިމުނުއިރު އާބާދީ ފެތުރިފައިވަނީ، ހިރުދުމާގެ، ގާރޑްނިންގގެ، ސަންލައިޓްގެ އާއި، އެމްބަސީގެއިން ފެށިގެން ދެކުނުން އަދި ގްރީންވިލާ އާއި ބަށިމާގޭގެ އުތުރަށް އޮތް ބިމުގެ ސަރަހައްދުގަ އެވެ. އަދި އިރުމަތިން ދިރޭލާލުގެ އާއި، ފެހިގެ އާއި، ފެކްޓަރީގެ އާއި، ދެކުނަށް ރޯނުގެ އާއި، ކެނެރީގޭގެ އުތުރަށް ޝޭޑީވިލާ އާއި، ކަންމަތީގޭގެ ހިމެނޭ ސަރަހައްދުގަ އެވެ.\nއެތައްގޮތަކުން އެނގި ކަށަވަރުވާގޮތުގައި ދޮންނެއިގެ ޢާއިލާގައިތިބީ އެއްބަނޑުއެއްބަފާ7ފިރިހެން ކުދީންނެވެ. އެ އެމީހުންނަކީ، މަސްވެރިކަމުގެ ބޭނުމުގައި އެރަށުގައި ބަނޑަހަޖެހި ބައެކެވެ. މަސްވެރިކަމުގެ މަސައްކަތުގައި އެމީހުން އެރަށުގައި އުޅެމުން ދަނިކޮށް، ދެން އައީ މާލިން މޫސަގެ ޢާއިލާގެ މީހުންނެވެ. އެ ޢާއިލާގައި ތިބިކަމަށް އެނގިފައިވަނީ، ދެ ޖިންސުގެ 12 މީހުންނެވެ. ނަމަވެސް އެ 12 މީހުންގެތެރެއިން މަޑަވެއްޔަށް އުފަންވެފައިވާކަމަށް ބެލެވިފައިވަނީ، ހަމައެކަނި "މަޑަވެލީ އިސްމާޢީލު ކަލޭގެ" އެވެ. އެ ޢާއިލާގެ އެނޫން ބައެއް މީހުން އުފަންވެފައިވަނީ، ކެރަމިންތާގަ އެވެ. މާލިންމޫސާ ނުވަތަ މޫސާ މާލިމީއަކީ، އެކިދުވަސްވަރު އެ އަތޮޅުގެ އެކިއެކި ރަށްރަށުގައި ދިރިއުޅުން ވޭތިކޮށްފައިވާ ބޭކަލެކެވެ. މާލިން މޫސާގެ އިތުރު ތަފްޞީލް، އޯގަސްޓް 2011މ. ފަތްތޫރައިގެ ޞަފްޙާ 1 ން4އަޅުގަނޑު ލިޔެފައިވާނެ އެވެ. އަދި މި މާލިން މޫސަ ނުވަތަ މޫސާ މާލިމީގެ ވާހަކަ "ކުރީގެ ހުވަދު އަތޮޅު" މި ފޮތުގައިވެސް ލިޔެފައިވާނެ އެވެ. މި ޢާއިލާއަށް ނިސްބަތްވާ މީހުންގެތެރެއިން އެންމެބޮޑަށް ފާހަގަކުރެވޭ ޝަޚްޞިއްޔަތަކީ "ހުވަދު އަތޮޅުގެ އަތޮޅުވެރިކަން" ދެފަރެއްގެ މަތިން 31 އަހަރު ކުރެއްވި ހަވަރުތިނަދޫ އަލްމަރްޙޫމް ޙާޖީ މުޙައްމަދު ކަލޭފާނެވެ. އޭނާއަކީ އެއަތޮޅުގެ ތަޢުލީމުގެ ބާނީއެވެ. މާލޭ ދެކުނުގޭ ދެކުނުގޭ ދޮންމަނިކުގެ ނާޒިރުކަމުގެ ދަށުގައި ހަވަރުތިނަދޫގައި ޤާއިމުކުރެއްވި "މަދަރުސަތުލްއަޞްބާޙް" އެއީ އެ އަތޮޅުގައި ޢަރަބި ކިޔަވައި ދެއްވި ފުތަރަމަ އިސްކޫލެވެ. (މަޑަވެލީގެ ދަރިކޮޅުތަކާއި، ޙާޖީ މުޙައްމަދު ކަލޭފާނާއި އަދި ދެކުނުގޭ ދޮންމަނިކުގެ އިތުރު ތަފްޞީލްތައް ﷲ ގެ މިންވަރުފުޅާއެކު، ފަހުގެ ބަޔާންތަކެއްގައި ގެނެސްދެވޭތޯ ބަލާނަމަވެ.\nދިވެހި ރާއްޖޭގެ އެހެނިހެން ރަށްތައް ފަދައިން، މަޑަވެލީގައި ވެސް އެންމެ ފުރަތަމަ ފެށިފައިވަނީ، ވޮށުފިލާގެ ތަޢުލީމުކަމަށް ވިއަސް، ދުވަހު ހިނގާ ކަންކަން ނޯޓުކުރާ ސަރުކާރުގެ ފޮތުގައި ލިޔެފައިވަނީ، މުޙައްރަމް 29، 1371ހ. ގައި މާލޭގެ ނާދީގައި އޮތް ޓެސްޓެސްގައި އެރަށު ފާޠުމަތު އަނީސް ބައިވެރިވެފައިވާކަމަށެވެ. ހަމަ އެދުވަސްވަރު ސީކޯގެ / އާދަމް ނަފީސް (ފަހާގޭތުއްތު) ސަރުކާރުން މާލެ ގެންގޮސް ދާރުލްޢުލޫމުގައި ކިޔަވައިދެއްވި އެވެ. އޭނާ ކިޔެވި ބެޗުގެ ބައިވެރީންގެތެރެއިން ޑރ.މުޙައްމަދު ޒާހިރު ޙުސައިން އާއި، އަލްއުސްތާޒް އަޙުމަދު އާދަމް ފަދަ ބޭފުޅުން ފަހުން މިސްރުން ކިޔަވާ ވިދާޅުވި އެވެ. މ.ވާރޭވިލާ ޢަލީ ހުސައިނަކީ ވެސް އެދުވަސްވަރު ދާރުލްޢުލޫމުގައި ކިޔަވަން އުޅުއްވި ޠާލިބެކެވެ. ސަރުކާރުން އެފުރުޞަތު ދެއްވުމުން އާދަމް ނަފީސް، މިސްރަށް ނުދިޔަ ކަމަށް ވިއަސް އޭނާއަކީ، އެނާ ކިޔެވި ބެޗުގެ ޠާލިބުންގެ ތެރެއިން އެއްވަނަ ދަރަޖައިގައި ފާސްވަމުންދިޔަ ޠާލިބެކެވެ. އެރަށުގައި އެންމެ ފުރަތަމަ މަކުތަބެއް ހުޅުވުނީ (ހުވަދު އަތޮޅުގެ އަތޮޅުވެރިކަން ކުރެއްވި) އަލްމުޙުތަރަމް އަލްމަރުޙޫމް ވީރު ޢަލި ދީދީގެ އަތޮޅުވެރިކަމުގަ އެވެ. ދެފަހަރުމަތިން އޭނާ އެ މަޤާމު ފުރުއްވީ، ޖޫން 19، 1944މ. ން އޮކްޓޫބަރ 22، 1952މ.ގެ ނިޔަލަށެވެ. މިދެންނެވި، މަދަރުސާގެ ހިޔާވަހިކަމުގެ ދަށުގައި އެރަށުގެ އެތައްބަޔަކު ތަޢުލީމު ޙާޞިލުކުރުމުގެ ސަބަބުން ރަށުގެ އައްޑިހައިން ސައްތަ މީހުންނަކީ، ކީރިތި ޤުރްއާނާއި ޢަރަބިތާނަ ލިޔަންކިޔަން ދަންނަ މީހުންވެ. ނަމަވެސް މީލާދީން 1960 ގެ އަހަރުތައް ފެށުނު އިރު ވެސް އެރަށުގައި ތިބީ ހިސާބު ޢިލްމު ދެނެލައްވާ ދެތިން ބޭކަލުންނެވެ. އެ ބޭކަލުންގެ ތެރޭގައި ރޯނުގޭ އަލްމަރްޙޫން ޢުޘްމާނު ޒަކީގެ އާއި، ޖަނަވަރީގޭ އަލްމަރުޙޫމް ޙަސަން ޢަބްދުއްރަޙުމާނުގެ ނަން ފާހަގަ ކޮށްލަން ޖެހެ އެވެ.\nއާދެ! 1970މ. ގެ އަހަރުތައް ނިމުނުއިރުވެސް ރާއްޖޭގެ ގިނަ އަތޮޅުތަކުގައި އޮތީ ވޮށުފިލާ ތަޢުލީމެވެ. ވޮށުފިލާއިން ގޭގައި (ހަމައެކަނި) ޤުރުއާން ކިޔަވައި ދިނުމުގައި އެރަށުން ފާހަގަކުރެވޭ އެދުރުބޭކަލަކީ، އެމްބަސީގޭ އަލްމަރްޙޫމް ދޮންފުތު ޢުމަރެވެ. (އޭނާއަކީ، މަޑަވެލީ އިސްމާޢިލުކަލޭގެ އަލިފުތުގެ ޢުމަރުގެ ދޮންފުތެވެ. މަންމައަކީ، އަސަރީގޭ / މުޙަންމަދު ކައްތިކަލޭގެ ޚަދީޖާ ނުވަތަ ކައިދާ އެވެ.) ދެން ފާހަގަކުރަން ޖެހޭ އަނެއް އެދުރުބޭކަލަކީ، އެދުރުގޭ މޫސާ ފަތުޙީ އެވެ. މިހާރުވެސް (އޭޕްރީލް 2012މ.) އޭނާ ދުނިޔޭގައި އެބަ ހުންވި އެވެ. (އޭނާގެ ބައްޕައަކީ ކެރެއްދޫގޭ ދޮންއަލިފުތުގެ ދޮންމަރިޔަމް ދިޔަގެ ޔޫސުފު އެވެ. މަންމައަކީ، އަސަރީގޭ / މުޙަންމަދު ކައްތިކަލޭގެ ފާޠުމާ ނުވަތަ ފާތިޔެ އެވެ.) ޒަމާނީ އުޞޫލުތަކާ އެއްގޮތަށް ކަންކަން ބުރުސޫރަ ކުރުމުގެ ގޮތުން "މަކްތަބުލްމޫސީޤީ" ގެ ނަމުގައި މަކުތަބެއް، އޭނާ ރަޖިސްޓްރީކުރީ، މީލާދީން 1990 ވަނަ އަހަރު އެވެ. އެއަހަރު މަޑަވެލީ ޕްރައިމަރީ ސްކޫލުގެ ނަމުގައި އެރަށު ކަނޑުފެންނަގޭ ޢަބްދުލްކަރީމު ވެސް މަދަރުސާއެއް ރަޖިސްޓްރީ ކުރި އެވެ. އެ ދެމަދަރުސާ، ރަޖިސްޓްރީ ކުރުމުގައި އުޅުނީ، އަޅުގަނޑެވެ. މި ދެބޭކަލުންނަކީ، އޭރު ވެސް ކިޔަވައިދިނުމުގައި ގިނަ އަހަރުތަކެއް ވޭތުކޮށްފައިވާ ދެބޭކަލުންނެވެ. (ޢަބްދުލްކަރީމުގެ ބައްޕަ އަކީ މުޙައްމަދު ކައްތިކަލޭގެ މުދިން ޙަސަނުގެ މުދިންޔޫސުފް އެވެ. އެނާގެ މަންމައަކީ، ދޮންނެއިގެ ދޮންއަލިފުތުގެ އުސްމާނުގެ ފާޠުމާ ނުވަތަ ފާތިންދިޔެ އެވެ.) އާދެ! އެންމެ ގިނަ ބަޔަކަށް އިސްމާލީ ތަޢުލީމު އުނގަންނައިދެއްވި އެދުރުބޭކަލަކީ، ކަނޑުފެންނަގޭ / އަލްމަރުޙޫމް ޢަބްދުލްކަރީމް (އަޅުގަނޑުގެ އުސްތާޒު) އެވެ. ކަރީމްބެއްޔާއަކީ، މާލޭ ދެކުނުގޭ ދޮންމަނިކު އަރިހުން ޢަރަބި ތަޢުލީމު ޙާޞިލު ކުރެއްވި އެންމެއިސް ދަރިވަރުންގެތެރޭގައިހިމެނޭ ބޭކަލެކެވެ. ދޮންމަނިކުގެ ނާޒިރުކަމުގައި ހަވަރުތިނަދޫގައި އެންމެ ފުރަތަމަ "މަދަރުސަތުލްއަޞްބާޙު" ގެ ނަމުގައި މަދަރުސާއެއް ހުޅުވީ، އޮކްޓޫބަރ 2، 1931މ. (ޖުމާދިލްއައްވަލް 17، 1350ހ.) ގައި ހުވަދު އަތޮޅުގެ ވާރުވެރިޔާ ޙާޖީ މުޙަންމަދު ކަލޭފާނެވެ. (މަޑަވެލީ އިސްމާޢީލް ކަލޭގެ މޫސަގެ މަރިޔަމުގެ މުޙައްމަދު ކަލޭފާނަކީ، ހުވަދު އަތޮޅުގެ ތަޢުލީމުގެ ބާނީ ކަމުގައި ދަންނަވަން ޖެހެ އެވެ. މަޑަވެލީ މޫސިއާއަކީ ޝަޚްޞިއްޔަތެއްކަމުގައި އަޅުގަނޑު ދަންނަވާފައިއެވަނީ މިފަދަ އެތައް ސަބަބުތަކަށްޓަކައެވެ.)\nޢަބްދުލްކަރީމު ނިޔާވަންދެން ވެސް އޭނާގެ ނަމުގައި ހިންގާފައިވާ އެއިސްކޫލަކީ، މެދުނުކެނޑި 10 އަހަރު ހިންގާފައިވާ އިސްކޫލުތަކުގެ ވެރިފަރާތަށް "ސަރުކާރުން" ކޮންމެ އަހަރަކު ދެއްވަމުން ގެންދެވި -/2000ރ (ދެހާސް ރުފިޔާ) ލިބެމުންދިޔަ އިސްކޫލެ ކެވެ. ކޮންމެއަކަސް 1970މ. ގެ އަހަރުތަކަކީ، އެ ރަށުގެ ގިނަ ބައެއްގެ ހިތްތަކުގައި ތަޢުލީމަށްޓަކައި ދަހިވެތިކަން އަށަގަންނަމުންދިޔަ ދުވަސްވަރަކަށްވާތީ، ދެން ވުޖޫދުވީ، ޝީޒަން / މުޙަންމަދު ރަޝީދުގެ ނަމުގައި ރަޖިސްޓްރީކުރި މަކުތަބުއްނޫރެވެ. އެ އިސްކޫލުގެ އިސް ޙަރަކާތް ތެރިންގެ ތެރޭގައި މަޑަވެލީ ކުޑަކަތީބުކަމާއި އަދި ކަތީބުކަން ކުރެއްވި އޭސިއާ / އަލްމަރުޙޫމް އަޙުމަދު ވަޙީދާއި، ސީސަކަރުގޭ އަލްމަރުޙޫމް ޢަބްދުﷲ ޝަކީބާއި، ދީނާރު / އަލްމަރުޙުމް މުޙަންމަދު ވަޙީދު ޙަސަން އާއި، ހެޕީސައިޑް / ޢަބްދުއްރައްޒާޤް ޢަބްދުއްރަޝީދާއި، ރިޒްލާ / ޢަލީ ވަޙީދާއި، ވެލީ / އިބްރާހިމް ޝަމީމު ހިމެނެ އެވެ. އެ އިސްކޫލުގައި ކިޔަވައިދިނީ ދިވެހި، އިސްލާމް އަދި ހިސާބެވެ. (ވެލީ / އިބްރާހިމް ޝަމީމަކީ، މިހާރު ވެސް ކުދިންނަށް ކިޔަވައިދެއްވާ ބޭކަލެކެވެ.) ހަމަ އެދުވަސްވަރު "ނޫރާނީ އިސްކޫލު" ގެ ނަމުގައި ޤަމަރީ / މުޙަންމަދު ސަޢީދު ވެސް އިސްކޫލެއް ރަޖިސްޓްރީކޮށްގެން ހިންގި އެވެ. އޭނާއަކީ، ތަޢުލީމާއި އަދި މި ނޫން ވެސް އެކިއެކި ރޮނގުތަކުން ގިނަގުނަ ޚިދުމަތްތަކެއް އެތަށަށް ކޮށްދެއްވި ބޭކަލެކެވެ.\nއާދެ! މިދެންނެވި ގޮތުގެމަތީން ތަޢުލީމީ "ނަވުގެ" ދަތުރުތައް ފެއްޓެމުން ހުއްޓެމުން ކަހަލަ ގޮތަކަށް ކުރެވެމުން ގޮސް ދެން އުފެދުނީ، މަޑަވެލީ ރައްޔިތުން ހިންގި، މަޑަވެލީ އިސްކޫލެވެ. އެ އިސްކޫލު ހިންގީ، ކުރިން ރަށްވެހިގެ އާއި، މަދަރުސާއި، ރަށުއޮފީހާއި، ނާއިބު އޮފީސް ހިންގި އަދި މިހާރުގެ ޒުވާނުންގެ މަރުކަޒް އެހުރި މަޑަވެލީ ބައު އިސްކޫލު އެވެ، ކިޔާ ތަނުގައި އެހުރި ޢިމާރާތުގަ އެވެ. އެ އިސްކޫލުގެ "ބެޖް އަދި ލޯގޯ" ކުރަހައި އިދާރީ ގޮތުން ބޭނުންވާ އެހެނިހެން ކަންކަން ކުރެއްވީ ދިންމަނަ / މުޙަންމަދު ރަޝާދެވެ. އެދުވަސްވަރަކީ، ޓެސްޓް ފޮތްތައް ގަތުމުގެ ތަނަވަސްކަން ބެލެނިވެރީންގެ ކިބައި ނެތް ދުވަސްވަރެއްކަމަށްވާތީ، އޭރު އެ އިސްކޫލުގައި ކިޔަވައިދޭ މިންގަނޑުކަމަށްވާ، ގުރޭޑް 1 ން6ށް ކިޔަވައިދޭން ބޭނުންވާ ޓެކްސްޓް ފޮތްތައް އިސްކޫލަށް ހަދިޔާ ކުރީ (1990މ. ވަނަ އަހަރު ރަޖީސްޓްރީ ކުރި) މަޑަވެލީ ޒުވާނުންގެ ދިރުމުގެ ފަރާތުންނެވެ. އަދި އެ ޖަމްޢިއްޔާގެ ޚަރަދުގައި މުދައްރިސަކު ތަމްރީނުކުރުމަށް ވެސް ޚަރަދުކުރި އެވެ. ވީނަސް / މުހަންމަދު އަމީޒާއި، ހިމިތީގެ އާދަމް ޢަލީގެ މަސްއޫލުވެރިކަމުގައި ރަޖިސްޓްރީކުރި އެ ޖަމްޢިއްޔާގެ ރައީސަކީ، އަޅުގަނޑެވެ. (ރައްޔިތުންގެ ނަމުގައި ހިންގި މަޑަވެލީ އިސްކޫލަށް އެންމެގިނައިން އެހީތެރިވެއްދެއްވީ ސޫރަޖް / އަބްދުﷲ މުޙަންމަދެވެ.) އާދެ! މިދެންނެވި އިސްކޫލުގެ ޚިދުމަތް ފަހުން ބަދަލުވީ، މާރިޗް 15، 1997މ. ގައި މިނިސްޓަރ އޮފް އެޑިޔުކޭޝަން ޑރ.މުޙަންމަދު ލަޠީފު ބިންގާ އަޅުއްވައިދެއްވި އަދި ފެބްރުއަރީ 6، 2000މ. ގައި ކިޔަވައިދޭން ފެށުނު (ދެބުރިއަށް ޢިމާރާތްކޮށްފައިވާ) މަޑަވެލީ އިސްކޫލަށެވެ. މިހާރު އެއީ ސަރުކާރުން ހިންގާ އިސްކޫލެކެވެ. ކޮންމެ އަކަސް އެދުވަސްވަރު އެރަށުން ލިބެން އޮތް ބިމަކީ، މާޒީގޭ އުތުރުން އޮތް ޗަސްބިންކަމަށްވާތީ، އެ ބިން އަލްއުސްތާޒް މުޙައްމަދު އިބްރާހީމް ލުޠުފީ އަށް ކަމުނުދިުމުގެ ސަބަބުން، އިތުރު އެހެން ބިމެއް ލިބޭން ނެތުމާއެކު، ދެބުރިއަށް އިސްކޫލު ޢިމާރާތެއް ޤާއިމުކުރުމަށް، އެޑިޔުކޭޝަން މިނިސްޓަރ އަލްއުސްތާޒް މުޙަންމަދު ޒާހިރު ޙުސައިން ހަމަޖައްސަވާފައި ވަނިކޮށް ފަޅުފުންކޮށް ބިންހިއްކުމުގެ މަޝްރޫޢަށްފަހު، ބިން ލިބުމުން ވެސް އެ ޢިމާރާތްކުރީ، ކުރިން ހަމަޖައްސަވާފައިވާގޮތަށް ދެބުރިއަށެވެ. އެ ޢިމާރާތަކީ، އޭރުގެ ކަތީބު އޭސިއާ / އަޙުމަދު ވަޙީދު ކުރެއްވި މަސައްކަތުގެ ކާމިޔާބެވެ. އޭނާ ކުރެއްވި މަސައްކަތުގައި އަޅުގަނޑު ބައިވެރިވީ މެވެ. (ނުނިމޭ)


H.Dh Atholhun Dengue jehigen 117 case report kohfaivey:HPA\nކުޅުދުއްފުށީގައި އެކުލަވާލައިފައިވާ ޑެންގީ ޓާސްކް ފޯސް:ކޭއޯ ފޮޓޯ\nމިއަހަރުގެ މިހާތަނަށް ޑެންގީހުން ޖެހިގެން ހދ އަތޮޅުން 117 ކޭސް ރިޕޯޓްކުރެވިފައިވާކަމަށް ހެލްތް ޕްރޮޓެކްޝަން އެޖެންސީ(އެޗްޕީއޭ) އިން ހާމަކޮށްފި އެވެ.\nއެޗްޕީއޭ އިން ކޭއޯއާ ހިއްސާކުރި ތަފާސް ހިސާބުތަކުން ދައްކާގޮތުގައި މިއަހަރުގެ މިހާތަނަށް ހދ އަތޮޅުން 117 މީހަކަށް ޑެންގީހުން ޖެހިގެން ރިޕޯޓްކޮށްފައިވާކަމަށެވެ.\nޑެންގީ ކޭސްތައް މިއަހަރު ހދ އަތޮޅުން ފެނިފައިވަނީ ކުޅުދުއްފުއްޓާއި ހަނިމާދޫ އާއި ވައިކަރަދޫ، ހިރިމަރަދޫ އަދި ނޮޅިވަރަމުންނެވެ. އެންމެ ހަލުވިކަމާއެކު ޑެންގީހުން ހދ އަތޮޅުގައި ފެތުރެމުންދަނީ ކުޅުދުއްފުއްޓާއި ހަނިމާދޫގައި އެވެ. އެގޮތުން މިއަހަރުގެ މިއަދާ ހަމައަށް ބަލާއިރު ކުޅުދުއްފުށިން ޑެންގީހުމުގެ 74 ކޭސް ރިޕޯޓްކޮށްފައިވާއިރު ހަނިމާދޫ ރިޕޯޓްކޮށްފައިވަނީ 37 ކޭސް އެވެ.\nވައިކަރަދޫން މިއަހަރު ދެ މީހަކަށް ޑެންގީހުން ޖެހިގެން ރިޕޯޓްކުރިއިރު ނޮޅިވަރަމުން ތިން މީހަކަށް އަދި ހިރިމަރަދޫއިން އެކަކު ވަނީ ރިޕޯޓްކޮށްފަ އެވެ.\nހދ އަތޮޅުން ހަލުވިކަމާއެކު ޑެންގީހުން ފެތުރެނީ ކުޅުދުއްފުއްޓާއި ހަނިމާދޫގަ!\nހދ އަތޮޅުގައި އެންމެ ހަލުވިކަމާއެކު ޑެންގީހުން ފެތުރެމުންދާ ކުޅުދުއްފުއްޓަށް ބަލާއިރު މާރޗުމަހު 34 މީހަކަށް ޑެންގީ ޖެހުނުއިރު އެޕްރީލްމަހުގެ މިހާތަނަށް 27 މީހަކަށް ޑެންގީ ޖެހިގެންވަނީ ރިޕޯޓްކޮށްފަ އެވެ. ހަނިމާދޫއަށް ބަލާއިރު މާރޗުމަހު ޑެންގީގެ 8 ކޭސް ރިޕޯޓްކުރިއިރު އެޕްރީލްމަހުގެ މިހާތަނަށް އެއަދަދު ވަނީ ދެގުނައަށްވުރެ އިތުރުވެފަ އެވެ. އެގޮތުން އެފްރީލްމަހުގެ މިއަދާ ހަމައަށް ޑެންގީ ޖެހިގެން 20 މީހަކު ވަނީ ހަނިމާދޫން ރިޕޯޓްކޮށްފަ އެވެ.


Malè ah badhalu geneveynee MDP ah: Anas\nމާލެއަށް ބަދަލުގެނެވޭނީ އެމްޑީީޕީއަށް: އަނަސް\nކުރިއަށް އޮތް ސިޓީ ކައުންސިލްގެ ދައުރުގައި މާލޭ ސިޓީއަށް ބަދަލުތައް ގެެނެވޭނީ އެމްޑީޕީއަށްކަމަށް، އެޕާޓީގެ ފަރާާތުން ކުރިއަށް އޮތް ލޯކަލް ކައުންސިލް އިންތިޚާބުގައި މާލޭ ސިޓީގެ މޭޔަރުކަމަށް ވާދަކުރައްވާ އަލްއުސްތާޛު އަނަސް އަބްދުއްސައްތާރު ވިދާޅުވެއްޖެއެވެ.\nއަނަސް މިހެން ވިދާޅުވީ ކުރިއަށް އޮތް ލޯކަލް ކައުންސިލް އިންތިޚާބުގެ އެމްޑީޕީގެ "ރަށްވެހި ފަތިސް" އިފްތިތާހުކުރުމަށް މާލޭ ސިޓީގައި މިރޭ ބޭއްވި ޖަލްސާގައި ވާހަކަ ދައްކަވަމުންނެވެ.\nއެބޭފުޅާާ ވިދާޅުވީ މިހާާރު މިއޮތް ގާާނޫނު އަސާސީގެ ދަށުން ގެނެވުނު އެންމެ މުހިންމު އެއް ބަދަލަކީ ދިވެހި ރާއްޖޭގެ އިދާރީ ދާއިރާތައް ލާމަރުކަޒީ ނިޒާމުން ހިންގުމުގެ އުސޫލު ކަމަށެވެ. އަނަސް ވިދާޅުވީ އެ ނިޒާމުގެ ބާާނީއަކީ އެމްޑީޕީ ކަމަށާއި، އެޕާޓީގެ ކެނޑިޑޭޓުންގެ ކިބައިގައި ޕްލޭނަކާއި އަދި ޕާޓީގެ ކިބައިގައި ތަނަވަސް ވިސްނުމެއް އެބައޮތްކަމަށެވެ.\nއަަނަސް ވިދާޅުވީ ދިވެހިރާއްޖޭގައި އާ ގާނޫނު އަސާސީއަކުން އައި ފުރަތަމަ ރައްޔިތުންގެ ވެރިކަން ބަޣާވާތަކުން ވައްޓާލެވުނު ކަމަށެވެ. އަދި އެއަށްފަހުގައި އައި ސަރުކާާރުތަކުން ރައްޔިތުން ޝާމިލްކޮށްގެން ކުރަމުން އައި މަސައްކަތްތައް އިދިކޮޅަށް ޖަހާލިކަމަށެވެ.\nމިކަންތައްތައް މިފަދައިން ވެގެންދިޔައިރު، މާާލޭގެ މަގުތަކަށް ދިމާވެފައިވާ މައްސަލައާއި ބޯހިޔާވަހިކަމުގެ މައްސަލަ ކުރީގެ ސަރުކާރުތަކަށް ހައްލުނުކުރެވުނުކަމަށް އަނަސް ވިދާޅުވިއެވެ. އަދި ކުރިއަށް އޮތް ފަސް އަހަރުގެ ތެރޭގައި މާލެއަށް ބަދަލު ގެނެވޭނީ އެމްޑީޕީއަށްކަމަށްވެސް ވަނީ ވިދާޅުވެފައެވެ.\nރާއްޖޭގައި ކޮވިޑް-19 އަށް ފަރުވާދެމުންދިޔަ އިތުރު ދެމީހަކު ރަނގަޅުވެއްޖެ049 minutes ago\nނ. ހޮޅުދޫ ފުޓްބޯޅަ ދަނޑުގެ މަސައްކަތް ނިމިއްޖެ014 hours ago


Hulhumale' ah city bicycle thaaarafu kuranee – Iru\nހުޅުމާލެއަށް ސިޓީ ބައިކް ތައާރަފު ކުރަނީ\nމާލޭ ސިޓީގެ ހުޅުމާލަށް ކުލީ ބައިސްކަލް ތައާރަފު ކުރަން ބޭންކް އޮފް މޯލްޑިވްސް (ބީއެމްއެލް) އާއި ހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ) އާއި ދެމެދު އެމްއޯޔޫ އެއްގައި މިއަދު ސޮއިކޮށްފި އެވެ.\n“ސިޓީ ބައިކް” ޕްރޮޖެކްޓްގެ ދަށުން ހުޅުމާލޭގައި ކުޑަ ކުއްޔެއްގައި އާންމުންނަށް ލިބޭނެ ގޮތަށް 300 ބައިސްކަލު ތައާރަފު ކުރާނެ ކަމަށް ބީއެމްއެލް އިން ބުނެ އެވެ. އެ ބައިސްކަލްތައް ހުޅުމާލޭގެ ހުރިހާ ސަރަހައްދެއްގައި ވެސް ބޭނުން ކުރެވޭނެ އެވެ.\nބީއެމްއެލް އިން ބުނި ގޮތުގައި ހުޅުމާލޭގައި ހާއްސަ ކުރާ އެކި ސަރަހައްދުތަކުގައި ޑޮކިން ސްޓޭޝަން ގާއިމްކޮށް، ބައިސްކަލު ޕާކް ކުރަން ޖާގަ ހަދާނެ އެވެ. އަދި ބައިސްކަލު ކުއްޔަށް ދޫކުރާނެ ސިސްޓަމަކީ ބީއެމްއެލްގެ ޑިޖިޓަލް ބޭންކިން ހިދުމަތް ބޭނުން ކޮށްގެން ފައިސާ ދެއްކޭނެ ނިޒާމެކެވެ.\nބީއެމްއެލްގެ ސީއީއޯ އަދި މެނޭޖިން ޑިރެކްޓަރު ޓިމް ސޯޔާ ވިދާޅުވި ގޮތުގައި، ބައިސްކަލަކީ ތިމާވެއްޓާއި ރައްޓެހި ދަތުރުފަތުރުގެ ވަސީލަތެއްގެ އިތުރުން ދުޅަހެޔޮ ސިއްހަތެއްގައި ހުރުމަށް ވެސް އެހީތެރިވެދޭ ވަސީލަތެކެވެ.


އަޒްހާން އިބްރާހިމް 15 އޭޕްރިލް 2021\nރަމަޟާން މަހަކީ ތަފާތު އެކި ބާވަތްތަކުގެ ކެއުންތަކާއި ބުއިންތަކުން ސުފުރާމަތި ވަރަށް ތަނަވަސްވާ މަހެކެވެ. ރާއްޖޭގައި ދަނޑުވެރިކަމުން އުފައްދާ ބާވަތްތަކުން ފެށިގެން ބޭރުގެ އުފެއްދުންތަކުންވެސް އާ ކެއުންތަކާއި ބުއިންތައް ތައްޔާރު ކުރެ އެވެ.\nގޭގެ ބަދިގޭގައި އުޅޭއިރު ފަހު ވަގުތު އެއްޗެއް މަދުވެގެން ނުވަތަ ހަނދާން ނެތިގެން ނުގަނެވިގެން އާ ރެސިޕީއެއް އުފަންވާ ހާލަތްތައް ބައެއް ފަހަރު އާދެ އެވެ.\nރަމަޟާން މަހު ދިވެހިންގެ އެންމެ ނުރަނގަޅު އާދައަކަށް ވެފައި އޮންނަނީ ތެޔޮ ލީ ބާވަތްތައް ސުފުރާ މަތީގައި ގިނަވުމެވެ. ހަގީގަތުގައި މި މަހަކީ ވީ މިންވަރަކުން ސިއްހަތަށް ފައިދާހުރި ބާވަތްތައް ގިނަ ކޮށްލަން މުހިންމުކަމެއް ދޭންވީ މަހެކެވެ.\nރޯޒް ސިރަޕަކީ ރަމަޟާން މަހު ވަރަށް އާންމު ބުއިމެކެވެ. ހާއްސަކޮށް ރެސްޓޯރެންޓުތަކާއި ކެފޭތަކުގައި ސަރުބަތު ވަރަށް އާންމުކޮށް ހުރެ އެވެ.\nއެކި ގޮތްގޮތަށް ރޯޒް ސިރަޕު ތައްޔާރުކޮށް އުޅޭއިރު އާންމުކޮށް ރިސްޓޯރެންޓުތަކުގައި ލިބެން ހުންނަނީ ގެރިކިރާއި ރޯޒް ސިރަޕް އަޅައިގެން ގިރާފައި ހުންނަ ސަރުބަތެވެ. ބައެއް ގޭގޭގައި އިސްބަގޫލް އަޅައިގެންވެސް ރޯޒް ސިރަޕް ގިރައި އުޅެއެވެ.\nރޯޒް މަސްތާނީއަކީ ފަހަރުގައި ނަމާއި ބީރައްޓެހި ބުއިމަކަށް ވެދާނެ އެވެ. އެހެންނަމަވެސް މިއީ ބައެއް ގޭގޭގައި ތައްޔާރުކޮށް އުޅޭ އެއްޗެކެވެ. މިއީ ޕާކިސްތާނުގައި މި ބުއިމަށް ކިޔައި އުޅޭ ނަމެވެ. ރޯޒް މަސްތާނީ ތައްޔާރުކުރާއިރު ރޯޒް ސިރަޕާއިއެކު ގެރިކިރާއި އިސްބަގޫލް އަޅައެވެ. އަދި ފިނިކޮށްފައި ބެހެއްޓުމަށްފަހު ސާވް ކުރާއިރު މައްޗަށް ވެނީލާ އައިސްކްރީމް ސްކޫޕެއް ލައެވެ.\nބައެއް މީހުން ސްޓްރޯބެރީ އައިސްކްރީމްވެސް އަޅައެވެ. އެހެންނަމަވެސް ރޯޒް ސިރަޕާއި ސްޓްރޯބެރީ އެއްކުރުމުން ފަހަރުގައި ރަހަ ގަދަވެދާނެ އެވެ.\nފަނި ގިރާއިރުވެސް އަދި ރޯޒް ސިރަޕް ގިރާއިރުވެސް ވިސްނުމުގައި ބަހައްޓަންވީ ވަރަށް މުހިންމު ކަމެއް އެބަ އޮތެވެ. އެއީ ހަކުރު މާ ގިނަ ނުކުރުމެވެ. ރޯދަ މަހު ތެލާއިއެކު ސުފުރާ މަތީގައި އެންމެ ގިނަ އެއް ބާވަތަކީ ހަކުރެވެ. އެހެންނަމަވެސް ހަކުރު މަދުކުރުމަށް ރަމަޟާން މަހު ވަރަށް ބޮޑު އިސްކަމެއް ދޭން ވާނެ އެވެ.\nއަރުޝީފަށް ނެގީ 15/04/2021 17:33\nއެންމެފަހުން އަޕްޑޭޓްކުރީ 15/04/2021 17:33\nޠާހިރާ އަޒްހާރު 24 މިނެޓު ކުރިން\nޢަލީ ރަމީޒް 32 މިނެޓު ކުރިން


Mulhi Rajjey Gai Isthisgaa Namaadhu Koffi - Vaguthu\nމުޅި ރާއްޖެގައި އިސްތިސްގާ ނަމާދު ކޮށްފި\nމުޅި ރާއްޖޭގައި އިސްތިސްގާ ނަމާދު ކޮށްފިއެވެ.\nފެން ނުލިބި ގިނަ ދުވަސް ވުމުން ކުރާ އިސްތިސްގާ ނަމާދުގެ ފަހުން އެއް ހުތުބާގެ މައްޗަށް އެކުލެވޭ ހުތުބާއެއް އިމާމު ދޭނެއެވެ. އަދި ހުތުބާގައި ﷲއަށް ގިނަގިނައިން އިސްތިޣްފާރު ކޮށް، ފާފަކުރުމުގެ ސުންޕާކަމާއި، އޭގެ ނޭދެވޭ އަސަރާއި، ތައުބާވުމުގެ މުހިއްމުކަން ބަޔާން ކޮށް، ފާފަތަކުން ތައުބާވުމަށް މީސްތަކުންނަށް ނަސޭހަތްތެރިވާނެ އެވެ. އަދި ﷲއަށް ތަގުވާވެރިވެ، ގިނަ ގިނައިން ސަދަގާތް ކުރުމަށްވެސް ނަސޭހަތްތެރިވާނެއެވެ.\nމި ކަމަކީ ވަރަށްވެސް ރަނގަޅުކަމެއް. އެހެން ނަމަވެސް ހިތާމަކުރަންޖެހޭ ކަމަކީ، މި ނަމާދު ކުރުމާއި ދުޢާކުރުމުގައި ތެދުވެރި އިޚުލާސްތެރިން ބޭނުން ނުކުރިކަން.\nއޭޕްރީލް 15, 2019 16:01\nދެކުނަށް ބޯކޮށް ވާރޭ ވެހޭތީ އެއަތޮޅުގައި އިސްތިސްގާ ނަމާދެއްނުކުރޭ. ގޮރޭޓާމާލޭ އޭ ކިޔާތީ އެތަނުގައި ކުރާނަމާދުވެސް މުޅިރާއްޖެގައި ކުރަންޖެހެނީބާ؟


SunOnline: Mi Photo in Jinsee goanaage nudhakaa vaahaka thah Goanin beyrah!\nމި ފޮޓޯއިން ޖިންސީ ގޯނާގެ ނުދައްކާ ވާހަކަތައް ގޯނިން ބޭރަށް!\nމުހައްމަދު އައުޒަމް 19 Jan 2020, 10:05\nޖިންސީ ގޯނާއަށް ހޭލުންތެރިކަން އިތުުރުކުރަން ނައުޝަމް ތައްޔާރުކުރި ފޮޓޯ--- ފޮޓޯ: ނައުޝަމް\nބާރުގަދަ ފޮޓޯތަކުގެ ވާހަކަ އަބަދުވެސް އިވެ އެވެ. އެފަދަ ފޮޓޯތަކުން ކިޔައިދޭ ވާހަކަޔާ މަންޒަރާއި އަޑުގެ ނުފޫޒު ވަރަށް ގަދަ އެވެ. ބާރުގަދަ ފޮޓޯތަކުން ދުނިޔެ ހޭލައްވާލާފައިވެ އެވެ.\nދެ އަހަރުގެ ތުއްތު ކުއްޖަކަށް ޖިންސީ ގޯނާކުރި އަނިޔާވެރި ހާދިސާއިން މުޅިގައުމު ކައްކާލި ދަނޑިވަޅުގައި ފޮޓޯ ޖާނަލިސްޓަކަށްވުމުގެ އުއްމީދުގައި ހުރި ނައުޝަމް ވަހީދު ސޯޝަލް މީޑިއާއަށް ދޫކޮށްލި މަތީގައިވާ ފޮޓޯއިން އެކި މީހުންގެ ޖަޒުބާތުތައް ބަންޑުންވި އެވެ. ފޮރުވާފައިވާ އެތައް ވާހަކައެއް އެ މީހުން ނައުޝަމްއަށް ކިޔައިދިނެވެ.\nއަބަދުވެސް މުޖުތަމައުގައި ހިނގާކަންކަމަށް ހޭލުންތެރިކަން އިތުރުކުރަން ފޮޓޯތައް ތައްޔާރުކޮށް އޭނާގެ ސޯޝަލް މީޑިއާގައި ހިއްސާކުރެ އެވެ. އާދައިގެ މަތިން މިފަހަރުވެސް ގައުމުގެ މިހާރުގެ ހާލަތާ ގުޅޭގޮތުން އަސަރުގަދަ ފޮޓޯއެއް އޭނާ ދޫކޮށްލީ މީހުންގެ ހިތުގައި އޮބަހައްޓާފައި ހުރި ވާހަކަތައް ކިޔައިދޭނެ ކަމަށް ބަލައިގެނެއް ނޫނެވެ.\nޖިންސީ ގޯނާއަށް ހޭލުންތެރިކަން އިތުުރުކުރަން ނައުޝަމް ފޮޓޯ ނެގުމުގައި ހަރަކާތްތެރިވަނީ--- ފޮޓޯ: ނައުޝަމް\nޖިންސީ ޝިކާރައަކަށްވުމަކީ ކިހާ ވޭންހުރި ކަމެއްކަން ނައުޝަމްގެ ފޮޓޯއިން ކިތަންމެ ރަނގަޅަކަށްވެސް ކިޔައިދީފި އެވެ. ޓެޑީބެއާއެއް ހިފައިގެން އުފާއުފަލުން ކުޅެން ހުރި ކުޑަކުއްޖާގެ ދުނިޔެ ބަނަކޮށްލީ، ރަހުމަތްނެއް އިންސާނެއްގެ ވަކިތަކުގެ ދަށުވެގެންނެވެ. ގަދަކަމުން ކުޑަކުއްޖާގެ އިއްފަތް ފޭރުނުއިރު ކުއްޖާގެ އަތުން ފޭދިގެން ލިޔައީ ލެޔެވެ. މިއީ އެތައް ބައެއްގެ ހިތަށް އަސަރު ކުރި އެ ފޮޓޯއިން ކިޔައިދިން ވާހަކަ އެވެ.\n"ޓެޑީބެއާ ފޮޓޯގައި ބޭނުންކުރީ ކުއްޖާގެ މާހައުލު ދައްކައިދޭން. އޭނާއަކީ ކުޑަކުއްޖެއް ކަަމާއި މިއީކަން ކުޑަކުދިން ދުނިޔެއަކީ. އެއީ އަމާން ދުނިޔެއެއްކަން. ނަމަވެސް އެ އަމާންކަން ނަގާލާފަ އޮތްތަން އެ ފޮޓޯއިން ފެނުނީ. ކުއްޖާގެ އަތުގަ އެހުރީ ލޭ. ލޭކުލަ ބޭނުންކުރީ އެކުއްޖާއަށް އަނިޔާ ލިބެނީ ފުރަތަމަ ފަހަރަށް ނޫންކަން ދައްކަން ވެގެން،" ނައުޝަމް "ސަން" އާ ވާހަކަދައްކަމުން ބުންޏެވެ.\nޖެނުއަރީ 17، 2020: ކަނޑުހުޅުދޫގައި ދެ އަހަރު ނުވާ ތުއްތު އަންހެން ކުއްޖަކު ޖިންސީ އަނިޔާ ދީ ރޭޕް ކުރި މައްސަލައިގައި މާލޭގައި ކުރި އިހުތިޖާޖްގެ ތެރެއިން -- ސަން ފޮޓޯ/ ފަޔާޒު މޫސާ\nފޮޓޯ ސޯޝަލް މީޑިއާގައި ހިއްސާކުރިތާ ވީ ބަޑިގަޑިއިރެވެ. ފުރަތަމަ އިންސްޓަގްރާމްއަށް "ޑީއެމް"ތައް ފުނިޖެހެން ފެށިއިރު ހަމަ ފޭސްބުކްއިންވެސް އޭރު މެސެޖުތައް ދިޔައީ އަންނަމުންނެވެ. އޭގައި ހުރީ، މުޅިން ވެސް ނުދައްކާ ހުރި ޖިންސީ ފުރައްސާރައިގެ ވާހަކަތައް ކިޔައިދީފަ އެވެ.\nނައުޝަމް އެ ވާހަކަތައް ކޮންމެވެސް ވަރަކަށް ޝޯޝަލް މީޑިއާގައި ހިއްސާ ކުރި އެވެ. ވާހަކަތަކުގެ ކުރި ފެޅީ އެހިސާބުންނެވެ. އެހާ ހިސާބުން ޖިންސީ ޝިކާރައަށް ވީ މީހުންގެ ދިގު މެސެޖްތަކުން ނައުޝަމްގެ އިންބޮކްސް ފުރާލި އެވެ. އެފަދަ ސަތޭކައަށް ވުރެ ގިނަ މެސެޖު ލިބުނުކަމަށް ނައުޝަމް ބުންޏެވެ.\n"ޖިންސީ ގޯނާ ލިބުނު މީހުން ބުނީ އެ ވާހަކަތައް މީގެ ކުރިން ކިޔައިދިނީ އެންމެ ގާތް މީހުންނަށް ކަމަށް. ގިނަ މީހުން ކުރިން އެ ވާހަކަތައް ދައްކަން އެހާ ހިތްހަަނުޖެހޭކަމަށް ބުނި. މުޅިންހެން އަހަރެން ނުވެސް ދަންނަ ދުވަހަކު ނުވެސް ދެކޭ މީހުން އެވާހަކަތައް ހިއްސާކުރީ" ނައުޝަމް ބުންޏެވެ.\nނައުޝަމް ހިއްސާކުރި ފޮޓޯ ވައިރަލްވިއިރު އެންމެ 24 ގަޑިއިރު ތެރޭ ފޭސްބުކް މެދުވެރިކޮށް 70،000 މީހުންނަށް "ރީޗް" ވިއިރު އިންސްޓަގްރާމްމެދުވެރިކޮށް އޭނާގެ ފޮޓޯ 13،000 އަށްވުރެ ގިނަ މީހުން ބެލި އެވެ.\nއޭގެ ތެރެއިން ބައެއް މީހުން ހިއްސާ ކުރި ވާހަކަތަކުގެ ސްކްރީންޝޮޓްތައް އެމީހުންގެ ނަން ނުފެންނާނެގޮތަށް ނައުޝަމް ވަނީ ހިއްސާވެސްކޮށްފަ އެވެ. ނައުޝަމް ބުނީ އެ ސްކްރީން ޝޮޓްތައް ހިއްސާކުރީ އެ މެސެޖުތައް ފޮނުވި މީހުންގެ ހުއްދަ ހޯދާފައި ކަމަށެވެ. ނަަމަވެސް ބައެއް މީހުން އެމީހުންގެ މެެސެޖުތަކުގެ ސްކްރީންޝޮޓްތައް ސޯޝަލް މީޑިއާގައި ހިއްސާކުރަން ބޭނުންނުވާތީ އެކަމެއް އޭނާ ނުކޮށް އެވާހަކަތައް ހުރީ ފޮރުވައިފަ އެވެ.\nނައުޝަމްގެ އަސަރު ގަދަ ފޮޓޯގެ ޖަޒުބާތުގައި ޖެހިގެން ސިއްރުތައް ބޭރުކޮށްލީ ހަމައެކަނި އަންހެނުންނެއް ނޫނެވެ. ދެ ފިރިހެނުންވެސް އެ މީހުން ޖިންސީ ގޯނާގެ ޝިކާރައަކަށް ވިގޮތް ޖެހިލުމެއް ނެތި ހިއްސާކުރި އެވެ. ނަމަވެސް ދެން މުޅިހެން އެފަދަ ވާހަކަތައް ހިއްސާކުރީ ފުރާވަރުގެ އަންހެން ކުދިންނާ އަންހެނުންނެވެ. އަންހެނުންނޭ ބުންޏަސް އެއީ ނައުޝަމް ބުނާނަމަ ދަރިން ލިބި ޒަވާޖީ ހަޔާތެއްގައި އުޅޭ މީހުންނެވެ. ކުޑައިރު ކުރިމަތިވި ޖިންސީ ގޯނާގެ ހިތި ތަޖުރިބާގެ ސިއްރުތަކުގެ ބައިވެރިއަކަށް ނައުޝަމް ވީ އޭނާއަށް ދޫކޮށްލެވުނު ފޮޓޯއިންނެވެ.\nނައުޝަމްގެ ފޮޓޯއާ ގުޅިގެން ލިބުނު މެސެޖުތަކުން ފާހަގަވި އިތުރުކަމެއް އަދިވެސް އެބައޮތެވެ. އެތަކެއް ޒަމާންތަކެއްވީ ޖިންސީ ގޯނާ ކުރުމުގައި ޝާމިލްވާ މީހުންގެ ވަނަވަރަކަށް ބަދަލެއް ނާދެ އެވެ. ދޮން ބައްޕަ، ބޮޑުބޭބެ ޓީޗަރެއްގެ ނަން އަބަދުވެސް ޖިންސީ ގޯނާކުރާ މީހުންގެ ލިސްޓުގައި ހިމެނޭކަން އެންމެނަށް އެނގެ އެވެ.\nކުޑަކުއްޖާއަށް ޖިންސީ ގޯނާ ކުރި ކަމަށް ތުހުމަތު ކުރެވޭ، އަދި ޖިންސީ ފުރައްސާރަ ކުރުމުގެ ކުށުގެ ރިކޯޑު އޮންނަ އެ ކުއްޖާގެ މުނިކާފަ-- ފޮޓޯ/ކިޔުންތެރިއެއް\n" އާންމުކޮށް ޖިންސީ ގޯނާކުރިކަމަށް ބުނި ގުރުއާން ޓީޗަރުންނާ، ބޮޑުބޭބެއާ ކާފަމެން" ނައުޝަމް ބުންޏެވެ.\nއެ ވާހަކަތަކުގައި ބުރަދަން އެބަހުއްޓެވެެ. ދެކުނުގެ ރަށެއްގައި ދެ އަހަރުނުވާ ތުއްތުކުއްޖާ ރޭޕްކުރުގެ ތުހުމަތުވަނީ ވެސް އެކުއްޖާގެ ކާފައަށެެވެ. އޭނާއަކީ މުދިމެއްވެސްމެ އެވެ. މީގެ ކުރިން އެހެން މުދިމުންވެސް ކުޑަކުދިންނަށް ގުރުއާން ކިޔަވައިދިނުން ފަދަ ކަންކަމުގައި އުޅުނުއިރު ޖިންސީ ގޯނާކުރި މައްސަލަތައް ފުލުހުން ބަލާފައިވެ އެވެ.\nފޮޓޯތަކުން ދޭން ބޭނުންވި މެސެޖު ގިނަބަޔަކަށް ލިބުނަސް ނައުޝަމް ކަންބޮޑުވާކަމެއް އެބައޮތެވެ. ޖިންސީ ގޯނާގެ ޝިކާރައަކަށްވީ ގިނަ މީހުން އެމީހުންގެ ސިއްރުތައް މިއަދު ހިއްސާކުރިޔަސް އަދިވެސް ގިނަ މީހުން އެމީހުންގެ އާއިލާގެ ޝަރަފާ އިއްޒަތަށް ހުތުރު އަރާނެކަމަށް ބަލައި އެކަން އަބަދުވެސް ސިއްރުކުރެ އެވެ. ސިއްރުކޮށްގެން އެކަމަށް ފިޔަވަޅު ނޭޅޭނަމަ އަދިވެސް ދިވެހި މުޖުތަމައު ކުރިއެކޭ އެއްގޮތަށް އެކަން އޮވެދާނެތީ ނައުޝަމް ބިރުގަނެއެވެ.\nނައުޝަމްއަކީ މިހާރު ޖިންސީގޯނާގެ ޝިކާރައަކަށް އެތަކެއް ސަތޭކަ ދިވެހިންގެ ސިއްރުތަކުގެ ބައިވެރިޔާ އެވެ. އެމީހުން އޭނާއަށް އެހާބޮޑު އިތުބާރެއް ކުރީ ކީއްވެކަމެއް ހުދު އޭނާއަކަށްވެސް ނޭނގެ އެވެ. އޭގެ ސިއްރަކީ ހަމަ އޭނާގެ ފޮޓޯއެެވެ. އެ ފޮޓޯ ހަމަ ބާރުގަދައީ އެވެ.\n" އެމީހުން ހަމައެކަނި ބުނީ އެ ފޮޓޯ ބަލާފައި ޖެހުނު ޖަޒުބާތާއެކު އެ ވާހަކަތައް ކިޔައި ނުދީ ނުހުރެވުނީކަމަށް" ނައުޝަމް ބުންޏެވެ.\nފިސާރި އަންހެނުންގެ ފިސާރި މަސައްކަތެއް!


Handhuge mission aa eku India vanee thaareehu liyefai: Raees\nއިންޑިޔާގެ ބޮޑުވަޒީރު ނަރެންދުރަ މޯދީ ރާއްޖެއަށް ކުރެއްވި ދަތުރުފުޅުގައި ރައީސް ސޯލިހު އާއެކު - ރައީސް ވަނީ އިންޑިއާގެ ހަނދުގެ މިޝަންއަށް ތައުރީފުކޮށްފައި -- ފޮޓޯ : އަހްމަދު އަޔާދު | އަވަސް\nއިންޑިޔާއިން ހަނދަށް ދާން ކުރިޔަށް ގެންދިޔަ މިޝަންއާއެކު އެގައުމު ވަނީ ތާރީހުގެ ތެރެއަށް ވަދެފައި ކަމަށް ރައީސް އިބްރާހިމް މުހައްމަދު ސޯލިހު ވިދާޅުވެއްޖެ އެވެ.\nހަނދުގެ ދެކުނު ތަނޑިއާއި ވީ ހިސާބުގައި ޖައްވީ އުޅަނދެއް ޖައްސާ، ދިރާސާ ކުރާ ފުރަތަމަ ގައުމަށް ވުމުގެ ޝަރަފު ހޯދަން އިންޑިއާއިން ޖައްވަށް ފޮނުވި “ޗާންދްރަޔާން-2” ގެ މިޝަން އެންމެ ފަހު ވަގުތާ ޖެހެންދެން ވެސް ކުރިޔަށް ދިޔައީ މިޝަން ރާވާފައިވާ ގޮތާއި އެއްގޮތަށެވެ. އެހެން ނަމަވެސް ހަނދުގެ ސަތަހައާއި 2.1 ކިލޯމީޓަރު ކައިރިން ދިވާމި މައްސަލަތަކާއި ގުޅިގެން، އެ މިޝަން ވަނީ ނާކާމިޔާބު ވެފަ އެވެ.\nއެކަމާއި ގުޅިގެން ރައީސް ސޯލިހު ކުރެއްވި ޓުވީޓެއްގައި ވިދާޅުވީ “ޗާންދްރަޔާން-2”އާއެކު އިންޑިއާއިން ތާރީހު ލިޔެފައިވާ ކަމަށާއި، އެ މިޝަންގެ ނިމުން ކޮންމެ ގޮތަކަށް އައި ކަމުގައިވީ ނަމަވެސް، ހަނދުގައި ޖައްވީ އުޅަނދެއް ޖެއްސުމަކީ ފަސޭހަ ކަމަކަށް ނުވާނެ ކަމަށެވެ. މީގެ އިތުރުން ރައީސް ސޯލިހު ވަނީ އިންޑިއާގެ ބޮޑުވަޒީރު ނަރެންދުރަ މޯދީ އަށާއި، އިންޑިއަން ސްޕޭސް ރިސާޗް އޮގަނައިޒޭޝަން (އައިއެސްއާރުއޯ) އިން ކުރި މަސައްކަތައް ތައުރީފު ކުރައްވާފަ އެވެ.\nއިންޑީއަގެ މިޝަން ފެއިލްވީ އުޅަނދާ ބިމާ ދެމެދު އޮތް ގުޅުން ކެނޑުމާއި ގުޅިގެނެވެ. ޗަންދުރާޔަން2ޖައްވަށް އުދުއްސާލީ މިދިޔަ ޖުލައި މަހުގެ 22 ވަނަ ދުވަހު އެވެ. އަދި ރޭ ހަނދުގެ ދެކުނު ތަނޑިއަށް ފޯރަން އޮތީ ރޭ ދަންވަރު 1:30 އާއި 2:00 އާ ދެމެދުގަ އެވެ. ނަމަވެސް އެ މަންްޒިލަށް ވާސިލްވާން ދަނިކޮށް ކުއްލިއަކަށް އުޅަނދާއި ކޮންޓްރޯލްގެ ގުޅުން ކެނޑުނީ އެވެ. ގުޅުން ކެނޑުނު އިރު ޗަންދުރާޔަން2ހަނދަށް ޖެއްސުމަށް ގިރާ ކުރަން ޖެހޭ ރާސްތާގައި ބާކީ އޮތީ 2.1 ކިލޯ މީޓަރެވެ.


Hijaazuge Ghaafila 05 - One Online\nޙިޖާޒުގެ ޤާފިލާ 05\n(2 ނޮވެމްބަރުގެ އަދަދާ ގުޅޭ)\nحسّان ޖަވާބުދެއްވިއެވެ. "މިއަދު އަޅުގަނޑު އެއްވެސްތަނަކު މަޑެއް ނުކުރަމެވެ. އަޅުގަނޑު ޤަޞްދުކޮށްގެންހުރީ މަނިކުފާނުގެ ފައިންޕުޅު ހަމަދެކިލައިފައި އަޅުގަނޑުގެ އަވަށާ ދިމާޔަށް ދަތުރު ފަށާންކަމަށެވެ."\n"ނޫނެކެވެ. ދަރިފުޅާއެވެ! މިރޭ އަރާމުކޮށްލައްވައިފައި މާދަމާ ހެނދުނު ވަޑައިގަންނަވާށެވެ. އަޅުގަނޑު ކަލާއާ ވަރަށްގިނަ ވާހަކަ ދައްކަން ބޭނުމެވެ."\nحسّان ސުވާލުކުރެއްވިއެވެ. "ޒަރުބަޚުތު ކޮބައިތޯއެވެ؟"\n"އޭނާވީ މަދާއިނަށް ގޮހެވެ. މާގިނަ ދުވަހެއްނުވެ އަތުވެދާނެއެވެ. ކަލާ ދެން ފަރީއްކުޅުއްވާށެވެ. އޭގެފަހުގައި ވާހަކަ ދައްކާނީއެވެ."\nحسّان ވިދާޅުވިއެވެ. "މަނިކުފާނުގެ ކަރާނީންގެ ތެރޭގައި މިއިން ދުވަހަކު އަޅުގަނޑުމެންގެ އަވަށަށްދިޔަ މީހަކު ހުރިކަމުގައިވާނަމަ އެމީހަކު ގެނެސްދެއްވަފާނުތޯއެވެ. އަޅުގަނޑު އަވަށުގެ ޚަބަރު އޮޅުންފިލުވާން ބޭނުމެވެ."\nقبــاد ކަންބޮޑުވެ ވަޑައިގަތުމާއެކު އޭނާގެ ދަރިކަނބަލުންނާ ދިމާޔަށް ބައްލަވައިލެއްވިއެވެ. قبــاد حسّان އާ މުޚާޠަބުކުރައްވައި ވިދާޅުވިއެވެ. "ދަރިފުޅާއެވެ. އަޅުގަނޑުގެ މީހުން އަވަށްއަވަށަށްދަނީ ގޮވާންކަނޑާ ދުވަސްވަރުއެވެ. އަދިއެއް ގޮވާންކަނޑާ މޫސުމެއް ނާދެއެވެ."\n"މަނިކުފާނު މިއިން ދުވަހަކު އަޅުގަނޑުގެ ބައްޕަ ނުވަތަ ބޭބެއަކު ދެކެވަޑައިގަތީމުތޯއެވެ؟"\nقبــاد ޖަވާބު ދެއްވިއެވެ. "އަޅުގަނޑު ބަލިވެއުޅޭތާ ވަރަށްގިނަދުވަސް ވެއްޖެއެވެ. ކަލާ ތިޔަހާ ކަންބޮޑުވެ ވަޑައިނުގަންނަވާށެވެ."\nއިރުކޮޅެއްގެފަހުން حسّان އިންނެވީ ފަރީއްކުޅުއްވާށެވެ. قبــاد އާއި ماه بانو އާ ދެބަފައިކަލުން އޭނާގެ އަރިހުގައި ތިއްބެވިއެވެ. އެބޭފުޅުން އެއްބޭފުޅަކަށްފަހު އަނެއްބޭފުޅަކު حسّان އާ ސުވާލުތައް ކުރައްވަމުން ގެންދަވައެވެ. حسّان ޖަވާބުގައި ހަނގުރާމައިގެ ވާހަކަތަކާއި ހައްޔަރުވެވަޑައިގަތުމާއި ސަލާމަތްވެވަޑައިގަތުމާ ބެހޭގޮތުން ތަފްޞީލުތައް ވިދާޅުވެދެއްވަމުން ގެންދެވިއެވެ. ފަރީއްކުޅުއްވައި ނިމިވަޑައިގަތުމަށްފަހު حسّان ގެ އަޑުފުޅު ބަރުވަމުން ލޯފުޅު މެރެމުންދާން ފެށުމުން قبــاد ތެދުވެވަޑައިގަންނަވަމުން ވިދާޅުވިއެވެ. "ދަރިފުޅާއެވެ! މިތާނގައި އޮށޯވެވަޑައިގަންނަވާށެވެ." حسّان ދެބަދޭތެރެކަހަލަ ގޮތަކަށް އޮންނަވައިފައި ލޯފުޅު ހުޅުއްވައިލެއްވުމަށްފަހު ލޯފުޅު މަރުއްވައިލައްވައިފިއެވެ.\nقبــاد އާއި ماه بانو އާ ދެބައްޕައިކަލުން އެކޮޓަރިން ބޭރަށް ނުކުމެވަޑައިގެންފިއެވެ. އިރުކޮޅެއްގެފަހުން ماه بانو ރަޖައެއް ހިއްޕަވައިގެން ވަޑައިގެން އެކޮޓަރިއަށް ވެދެވަޑައިގެންނެވިއިރު حسّان އޮންނެވީ ގަދަ އަވަހާރަފުޅުގައެވެ. ماه بانو މަޑުމަޑުން حسّان ގެ ގައިކޮޅުގައި ރަޖާ އަޅުއްވައިފިއެވެ. އޭނާ މަޑުމަޑުން ފައިންޕުޅުގެ އަޑުވެސް ނުއިވޭގޮތަށް ޖެހިގެންހުރި ކޮޓަރިއަށް ވެދެވަޑައިގެންފިއެވެ.\nقبــاد އެނދުގައި އޮށޯވެވަޑައިގެން އޮންނެވިއެވެ.\n"ބައްޕާފުޅާއެވެ!" ماه بانو ވިދާޅުވިއެވެ. "މިއީ އެ عتبـة ގެ ބޭފުޅެއްތޯއެވެ؟"\n"އާނއެކެވެ. އަހަންނަށް އޭނާގެ ސިފަ ފެންނައިރަށްވެސް ޝައްކުވެއްޖެއެވެ."\n"ބައްޕަ އޭނާއަށް ހުރިހާ ވާހަކަތަކެއް ވިދާޅުވެނުދެއްވީ ކީއްވެތޯއެވެ؟"\n"އޭނާ ހުންނެވީ ނުލާހިކު ބަނޑުހައިފުޅުވެފައެވެ. ވަރުބަލިފުޅުވެފައެވެ. އޭނާ އަރާމުކުރެއްވުން ކޮންމެހެން ބޭނުމެވެ. އެހެންކަމުން ބައްޕަޔަށް އެވާހަކަ ފަށަން ނުކުރެނީއެވެ."\n"ބައްޕާއެވެ! އެއީ ޖިހާންދާދުގެ ރަޙުމަތްތެރިއެކެވެ. އޭނާ މިތަނުން ވަޑައިގަތުމުގެ ކުރީން ހުރިހާ ވާހަކައެއް ސާފުކޮށް ދެންނެވުމަކީ އަޅުގަނޑުމެންގެ ވާޖިބެކެވެ.\n"އާނއެކެވެ! ދަރިފުޅާއެވެ. އޭނާއަށް ރައްކާތެރިވެވަޑައިގެން އުޅުއްވަން ދެންނެވުމަކީ އަހަރެމެންގެ ވާޖިބެކެވެ. ނަމަވެސް ފަތިހުވެސް އަހަންނަށް އެވާހަކަ ދައްކަން ކެރޭނެކަމެއް ނޭނގެއެވެ."\n"ބައްޕާފުޅު ހުއްދަދެއްވައިފިނަމަ އަޅުގަނޑު އޭނާއަށް އެވާހަކަތައް ދަންނަވައިފާނަމެވެ."\n"ދަރިފުޅަށް އަމުރު އެބައޮތެވެ. އޭނާ މިތަނުން ދަތުރު ފެށްޓެވުމުގެ ކުރިން ކަންހުރިގޮތް ބަޔާންކޮށްދިނުމަކީ ކޮންމެހެން ބޭނުންކަމެކެވެ."\nماه بانو ވިދާޅުވިއެވެ. "ބައްޕާފުޅާއެވެ! މިހާރު މަސްރަޙު އޮތްގޮތުން އޭނާ ގެއަށް ވަޑައިގެން ކުރައްވާނީވެސް ކީއްތޯއެވެ؟ އޭނާގެ ފުރާނަފުޅު ސަލާމަތްކުރުމަކީ އަޅުގަނޑުމެންގެ ވާޖިބެކެވެ. އަޅުގަނޑުމެންނަށް އޭނާ ވަޑައިގެންނެވިޔަނުދީ ހިފެހެއްޓޭނެ ގޮތެއް ނޯންނާނެތޯއެވެ؟"\n"އާނއެކެވެ. ބައްޕަޔަށް އޭނާ ފެންނަނީ ނުރައްކަލެއް ފެންނައިރަށް ފިލަންދުވާ މީހުންނާ ތަފާތުކޮށެވެ. އަހަރެމެންނަށް އޭނާ ވަޑައިގަތަނުދީ ހިފެހެއްޓުނުކަމުގައިވިޔަސް އޭނާއަށް އެއްވެސް އެހީފުޅެއް ނުފޯރޭނެއެވެ. މިއަދު އަހަންނަކީ އޭނާއަށްވުރެވެސް އާރެއްބާރެއް ނެތްމީހެކެވެ."\n"ލޯބިވާ ބައްޕާފުޅާއެވެ! ޒަރުބަޚުތު މަދާއިނުން ކޮންމެވެސް ރަނގަޅު ޚަބަރެއް ގެންނަވާނެކަން ޔަޤީނެވެ. އަޅުގަނޑުމެންނަށް މިއަނިޔާވެރިންގެ ކިބައިން މިންޖުވެވޭނެކަން ކަށަވަރެވެ."\nقبــاد ޖަވާބުދެއްވިއެވެ. "ދަރިފުޅާއެވެ! ބައްޕަ ތިޔަކަމަކާ މާބޮޑަކަށް އުއްމީދެއް ނުކުރަމެވެ. މަދާއިނުގައި ތިއްބެވި ބައްޕަގެ އެކުވެރީންގެ ތެރެއިން ގިނަބޭފުޅުންވަނީ ހަނގުރާމައިގައި އަވަހާރަވެފައެވެ. ދެން ތިއްބެވި ބޭފުޅުން ތިއްބެވީ އާ ޝަހެންޝާހާއި އޭނާއަށް ވައިއަޅުވާ މީހުންގެ ސަބަބުން އަހަރެމެންނެކޭ އެއްގޮތަށް އާރެއް ބާރެއް ނެތިފައެވެ. އެބޭފުޅެއްގެ ޢިއްޒަތް ހިފެހެއްޓެވިފައިވަނީ ދާދި މަދުބޭފުޅަކަށެވެ. ނަމަވެސް އަހަރެމެންނަށްޓަކައި އެބޭފުޅުން ހުރުމުޒާ ބެހިވަޑައިގަންނަވާނެކަމެއް ނޭނގެއެވެ. ތޫރަޖަކީ ވަރަށް ގޮތްކުޑަ ވިޔާނުދާ މީހެކެވެ. އާދައިގެ ދެރަމީހެކެވެ. ހުރުމުޒު އޭނާ ޙިމާޔަތްކޮށްނުދެއްވާނަމަ އޭނާއަށް އަހަރެންގެ އާދައިގެ ދަނޑުވެރިޔަކާވެސް ވައިއެޅޭކަށެއް ނުކެރޭނެއެވެ. އަނިޔާލިބޭ މީހެއްގެ ގޮތުގައި ހުރުމުޒު އަރިހަށް ދެވުނުކަމަށްޓަކައި އަހަރެންގެ ޒަމީރު އަބަދުވެސް އަހަންނަށް މަލާމަތްކުރާނެއެވެ. ޤައުމުތަކާއި ދައުލަތްތައް ވެއްޓެމުންދާއިރު ވަޒީރުންނާއި ކޮމާންޑަރ އިން ޗީފުންގެ ޙަޔާތްޕުޅާމެދު ނިޔާކަނޑައަޅަމުން ގެންދާނީ ޝާހީ ދަރުބާރުގައި އުޅޭ ހެއްވާ ވާހަކަ ދަންނަވައި އުޅޭ ޖޯކަރުންނެވެ. އަހަރެމެން ދުޢާ ކުރަންވީ ޒަރުބަޚުތު ހެޔޮޙާލުގައި އެނބުރި އާދޭތޯއެވެ. އޭނާ އައުމުން ރަނގަޅުވާނީ އަހަރެން މިހިސާބުގަނޑު ދޫކޮށްލައިފައި ކޮންމެވެސް ދުރު އަވަށަކަށް ދިއުމެވެ. އަހަރެމެން ދަންނަ ބަޔަކު ނުއުޅޭ ހިސާބަކަށެވެ. ޤައުމަށް އެހެން އިންޤިލާބެއް އައިސް هـُـرمُــز ކަހަލަ ބޭފުޅުންގެ ބާރުކެނޑޭ ދުވަހެއްގެ އިންތިޒާރުގައި ތިބޭނީއެވެ."\n"ބައްޕާފުޅާއެވެ. ޒަރުބަޚުތަށް މަތީ މަގާމެއް ލިބިވަޑައިގަންނަވާނެކަން އަޅުގަނޑަށް ޔަގީނެވެ. ހަމައެކަނި ތޫރަޖުގެ ކިބަޔަކުން ނޫނެވެ. ހުރުމުޒުގެ ކިބައިންވެސް އޭނާ ކޮންމެވެސް ދުވަހަކުން ބަދަލު ހިއްޕަވާނެއެވެ."\n"ދަރިފުޅާއެވެ. ޒަރުބަޚުތަށް އީރާނުގެ ލަޝްކަރުން މަގާމެއް ލިބިގެންނަކުން ހުރުމުޒާ ކުރިމަތިލެވޭވަރެއް ނުވާނެއެވެ. ރަނގަޅުވާނީ އޭނާ އީރާނުގެ ސިފައިންގެ ތެރެއަށް ވަނުމެވެ. ރަސްކަމުގެ ބޮޑުން ޝަހެންޝާހުގެ ދަރުބާރަށް ވަނުމުގެ ކުރީން އޭނާއަށް ސަލާމްކުރުމަކީ ކޮންމެހެން ބޭނުންކަމެއް ކަމުގައި ދެކޭ ދުވަހެއް އަންނަންދެން އޭނާގެ ދުޝްމިނުންގެ މަތިން ހަނދާން ނައްތައިލުމެވެ. ޖިހާންދާދު ދުނިޔޭގައިހުރެ އެނބުރި އައިނަމަވެސް އަހަރެން ދިނީހީ މިމަޝްވަރާއެވެ."\n"އެކަމަކު ބައްޕާފުޅު މީގެކުރިން ވިދާޅުވެ އުޅުއްވީ ޖިހާންދާދު ވަޑައިގެންފިނަމަ އިރުކޮޅަކަށްވެސް ބައްޕާފުޅުގެ ލޯފުޅުމަތިން ކެހިވަޑައިގަތަނުދެއްވާނެ ކަމުގައެވެ. އޭނާ އީރާނުގެ ކޮމާންޑަރ އިން ޗީފްގެ މަގާމުގައި ހުންނަވަނިކޮށް ފެނިވަޑައިގަތުމަށްވުރެ ބޮޑަށް ބޭނުންފުޅުވަނީ އާދައިގެ ދަނޑުވެރިޔެއްގެ ގޮތުގައި ދެކެވަޑައިގަތުން ކަމުގައެވެ."\n"އަހަރެން ތިޔަހެން ބުނި ދުވަސްވަރު އަހަރެން ކުދީންނަށް ބޭނުންވާނެ ހުރިހައި ކަމެއް އަހަރެންގެ ގޭގައި ހަމަޖެހިފައި ހުއްޓެވެ. ނަމަވެސް މިހާރު މިގެއާއި ދެތިން ދަނޑެއް ފިޔަވައި އެހެން ހުރިހާ އެއްޗެއްވަނީ އަހަރެންގެ އަތުން ފޭރިގަނެވިފައެވެ. ޢަރަބި ދަނޑުވެރީން ސަރުކާރާ ދެކޮޅަށް ބަޣާވަތްކުރަން ހިތްވަރުދެނީ އަހަރެންކަމުގައި މަދާއިންގެ ދަރުބާރަށްވަނީ ޝަކުވާ އުފުލިފައެވެ. ތޫރަޖު ކަހަލަ އަނިޔާވެރިޔަކު ދަނޑުވެރިއެއްގެ އަތުން މަރުވިޔަސް ހުރުމުޒަށް މިގެއަށް ވެރިވާނެ ބަހަނާއެއް ލިބުނީއެވެ. އަހަރެން އޮންނާނީ އޭނާގެ އަރިހުގައި ބުނެފައެވެ. ކަލާ ވެއްޓިވަޑައިގަތުމުގެ ދުވަސްއައުމުން ތޫރަޖަށްވުރެވެސް ރަޙުމްކުޑަބަޔަކާ ކަލާޔަށް ކުރިމަތިލައްވަން ޖެހޭނެއެވެ. ހުރުމުޒަކީ އޭނާގެ ދުޝްމިނަކު މައިދާނަށް ވެއްޓުމުން އަލުން ތެދުވާނެ ފުރުޞަތު ދެއްވާނެ ބޭފުޅެއްނޫނެވެ."\nماه بانو ގެ ލޯފުޅު ކަރުނަފޮދުން ފުރިގެން ދިއުމާއެކު ވިދާޅުވިއެވެ. "އެކަމަކު ބައްޕާފުޅު އޭނާއަށް ދެއްވީ ކޮން ގެއްލުމެއްތޯއެވެ؟"\n"އަނިޔާވެރިވުމުން އެބައެއްގެ ހިތްތަކަށް އުފާވެރިކަން ލިބޭ މީހުން އަނިޔާލިބޭ މީހުން ތިމަންމެންނަށް ދިނީ ކޮން ގެއްލުމެއްތޯ ބަލައެއް ނުއުޅެއެވެ. އެކަހަލަ މީހުންގެ އެންމެބޮޑު ބޭނުމަކަށްވެފައި އޮންނަނީ އަނިޔާލިބޭ މީހުންގެ ޙައްޤުގައި އަޑުއުފުލާ މީހުންގެ ކަރުއަނބުރައިލުމެވެ. އަހަންނަކީ ޢަރަބި ދަނޑުވެރިންނާމެދު ހަމްދަރުދީވާ މީހެއްކަން މިހާރުވަނީ ހުރުމުޒަށް ޔަޤީންވެފައެވެ. އެމީހުންގެ އަތުން އަހަރެން އަތުލަނީ ހަމައެކަނި އަހަރެންގެ ޙައްޤުކަމާއި އެމީހުން ލޫޓުވަން އަހަރެން ނޭދޭކަންވެސް އޮންނަނީ އެނގިފައެވެ. އަހަރެން މިގޮތަށް ކަންތައްކުރާތީ އީރާނުގެ އެހެނިހެން ބިންވެރީން ގެންގުޅޭ ދަނޑުވެރީންގެ ހިތުގައި އެބައިމީހުންނަކީ އަނިޔާލިބޭ ބައެއްކަމުގެ އިޙްސާސްވަނީ އުފެދިފައެވެ. އެހެންކަމުން އެ އިޙްސާސްތައް ކަނޑުވައިލުމަށްޓަކައި އަހަރެންގެ ކަންތައް ނިންމައިލުމަކީ ކޮންމެހެން ބޭނުންކަމެއްކަމަށް ހުރުމުޒު ދެކެއެވެ."\nماه بانو ބެދިފައިވާ އަޑުފުޅަކުން ވިދާޅުވިއެވެ. "ހުރުމުޒުގެ ކަނދުރާ އަނބުރައިލެވޭހާ ބާރު އަޅުގަނޑުގެ މުލައްދަނޑީގައި ހުރިނަމައެވެ."\nقبــاد، ماه بانو ގެ ހިތްޕުޅު ހަމަޖައްސަވައިދެއްވަމުން ވިދާޅުވިއެވެ. "ދަރިފުޅާއެވެ. ކޮންމެ އަނިޔާވެރިޔެއްގެވެސް ނިމުމެއް އަންނާނެއެވެ. ޤުދުރަތުން އަނިޔާލިބޭ މީހުންގެ ފަރިޔާދު އައްސަވައިވޮޑިގެން އެބައިމީހުންނަށް ނަޞްރުދެއްވުމުގެ ވަގުތު އައުމުން ނުލާހިކު ބަލިކަށި މީހުންގެ އަތްތައްވެސް އަނިޔާވެރީންގެ ކަނދުރާގެ އެންމެފަލަ ނާރާ ހަމަޔަށް ފޯރާނެއެވެ. ބައްޕަ މިހިރީ ޚުސްރޫޕަރުވޭޒާއި އޭނާގެ ބައްޕާފުޅާއި ކާފާފުޅުގެ ޢިބްރަތްތެރި ނިމުންވެސް ދެކެފައެވެ. ބައްޕަޔަށް ޔަޤީނެވެ. ކޮންމެ އަނިޔާވެރިޔަކު އެމީހަކު ވެއްޓޭނެ އަނދަވަޅެއް އެމީހެއްގެ އަތުން ތައްޔާރުކުރާނެއެވެ. ދެން ދަރިފުޅު ގޮސް ނިދައިލާށެވެ."\nޙިޖާޒުގެ ޤާފިލާ 119\nޙިޖާޒުގެ ޤާފިލާ 118\nޙިޖާޒުގެ ޤާފިލާ 117


LIVE: Covid-19: Faaithvi 86 Dhuvas Thereygai Ehme Madhu Adhedhehge Meehun Raajje In Fassivee Miadhu - Vaguthu\n— Health Protection Agency (@HPA_MV) October 18, 2020\nސުލްހައިގެ މަޝްވަރާތަކުގައި ބައިވެރިވެވަޑައިގަންނަވާ ފަލަަސްތީނުގެ އެންމެ އިސް ލީޑަރު ސައިބް އިރިކަތްއަށް ކޮވިޑް-19 ޖެހި ހާލު ސީރިއަސް ވެއްޖެ.\nBREAKING: Covid-19 Baleegai Saeb Erekat Ge Haalu Serious Vehjjehttps://t.co/fXrhLMwdMK\n— Vaguthu Online (@VaguthuOnline) October 18, 2020\nކޮވިޑް-19ގެ އެއްވެސް އަލާމާތެއް ފެނިއްޖެ ނަމަ، ގުޅަން ކަނޑައަޅާފައިވާ ހޮޓްލައިން ނަންބަރުކަމުގައިވާ 1676އަށް ގުޅުމުގައި މައްސަލަތަކެއް ދިމާވެފައިވާ ކަމަށް އެޗްޕީއޭއިން ވިދާޅުވެއްޖެ.\nއަވައްޓެރި ސްރީލަންކާއިން އިތުރު 60 އަށްވުރެ ގިނަ މީހަކު މިއަދު ކޮވިޑް-19 އަށް ފައްސިވެ އެ ގައުމުން ކޮވިޑް-19 އަށް ފައްސިވި މީހުންގެ ޖުމްލަ އަދަދު 5500 އަށްވުރެ މައްޗަށް އަރައިފި.\nBREAKING: lanka In Covid-19 Ah Fassivi Meehunge Adhadhu 5500 Ahvure Mahchahhttps://t.co/Jvj0YIB6PC\nހދ. ކުޅުދުއްފުށި ސިޓީގައި ފަހުން ކޮވިޑް-19 އަށް ފައްސިވީ އެއް އާއިލާއެއްގެ ބައެއް ކަމަށް މައުލޫމާތު ލިބިއްޖެ.\nKulhudhuffushi Gai Fahun Covid-19 Ah Fassivee Eh Aailaa Ehgga Baeh!https://t.co/uViCKuXOJ2\nކޮވިޑް-19 ޖެހިގެން އިތުރު ދިވެއްސަކު ނިޔާވެއްޖެ.\nBREAKING: Covid-19 Jehigen Ithuru Dhivessaku Niyaa Vehjjehttps://t.co/mPqZYirzxX\nޗައިނާގެ ގިންޑާއޯ އަށް އެތެރެކުރި ބަންދުކޮށްފައި ހުރި މަސްޕެކެޓުތަކުގެ ބޭރުން "ދިރިހުރި" ކޮރޯނާ ވައިރަސް ޖަރާސީމު ފެނިއްޖެ.\nChina Ah Ethere Kuri Mas Packetthakehgge Beyrun "Dhiri Huri" Corona Virus Fenijjehttps://t.co/Yhx1BhApmo\nމުޅި ދުނިޔެއަށް ފެތުރިފައިވާ ކޮވިޑް-19 ޖެހުނު މީހުންގެ އަދަދު 40 މިލިއަނަށް އަރައިފި.\nBREAKING: Covid-19 Jehunu Meehunge Adhadhu 40 Million Ah Araifihttps://t.co/VwT6GHWIDT\nRaajjeygai Chuttee Heydhakurumah Fahu, Covid-19 Nassi Natheejaa Aaeku Taapsee Massakkathahhttps://t.co/ZXntacryWv\nކޮވިޑް-19 ބަލި ޖެހިގެން ރާއްޖެ އިން ރަނގަޅުވި މީހުންގެ އަދަދު 10،000 އަށްވުރެ އިތުރުވެއްޖެ.\nCovid-19: Rajjein Rangalhuvi Meehunge Adhadhu 10,000 Ah https://t.co/kUOfHfgFF0\nއިޓަލީގެ މިލާންގައި ދެ ލޯބިވެރިން މަގުމަތީގައި ތިބެ އެކަކު އަނެކަކަށް ބޮސް ދިނުމުން 400 ޔޫރޯ (468 ޑޮލަރު) އިން ޖޫރިމަނާކޮށްފި.\nCovid-19: Italy Ge Magehga2Loabiverin Bos Dhinumun 400 Dollarun Joorimanaa Koffi https://t.co/XZN3RcrCHY\nRaajje In Covid Fenunuthaa 224 Dhuvas - Mihaaru Faruvaa Dhenee 1038 Meehakahhttps://t.co/2IDV8vHvKv\nއިންޑިއާ އިން އިތުރު 62092 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 1032 މީހަކު މަރުވެއްޖެ. އެޤައުމުން މިހާތަނަށް ޖުމްލަ 7492727 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 114064 މީހަކު ވަނީ މަރުވެފައި.\nއެމެރިކާއިން އިތުރު 53155 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 633 މީހަކު މަރުވެއްޖެ. އެޤައުމުން މިހާތަނަށް ޖުމްލަ 8341588 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 224277 މީހަކު ވަނީ މަރުވެފައި.\nފްރާންސުން އިތުރު 32427 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 89 މީހަކު މަރުވެއްޖެ. އެޤައުމުން މިހާތަނަށް ޖުމްލަ 867197 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 33392 މީހަކު ވަނީ މަރުވެފައި.\nބްރެޒިލް އިން އިތުރު 22792 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 461 މީހަކު މަރުވެއްޖެ. އެޤައުމުން މިހާތަނަށް ޖުމްލަ 5224362 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 153690 މީހަކު ވަނީ މަރުވެފައި.\nއިނގިރޭސިވިލާތުން އިތުރު 16171 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 150 މީހަކު މަރުވެއްޖެ. އެޤައުމުން މިހާތަނަށް ޖުމްލަ 705428 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 43579 މީހަކު ވަނީ މަރުވެފައި.\nރަޝިޔާ އިން އިތުރު 14922 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 279 މީހަކު މަރުވެއްޖެ. އެޤައުމުން މިހާތަނަށް ޖުމްލަ 1384235 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 24002 މީހަކު ވަނީ މަރުވެފައި.\nއާޖެންޓީނާ އިން އިތުރު 13510 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 384 މީހަކު މަރުވެއްޖެ. އެޤައުމުން މިހާތަނަށް ޖުމްލަ 979119 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 26107 މީހަކު ވަނީ މަރުވެފައި.\nއިޓަލީން އިތުރު 10925 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 32 މީހަކު މަރުވެއްޖެ. އެޤައުމުން މިހާތަނަށް ޖުމްލަ 402536 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 36474 މީހަކު ވަނީ މަރުވެފައި.\nބެލްޖިއަމް އިން އިތުރު 10192 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 32 މީހަކު މަރުވެއްޖެ. އެޤައުމުން މިހާތަނަށް ޖުމްލަ 202151 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 10359 މީހަކު ވަނީ މަރުވެފައި.\nޕޮލޭންޑުން އިތުރު 9622 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 84 މީހަކު މަރުވެއްޖެ. އެޤައުމުން މިހާތަނަށް ޖުމްލަ 167230 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 3524 މީހަކު ވަނީ މަރުވެފައި.\nނެދަލޭންޑްސް އިން އިތުރު 8114 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 29 މީހަކު މަރުވެއްޖެ. އެޤައުމުން މިހާތަނަށް ޖުމްލަ 220052 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 6737 މީހަކު ވަނީ މަރުވެފައި.\nކޮލަމްބިއާ އިން އިތުރު 7017 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 187 މީހަކު މަރުވެއްޖެ. އެޤައުމުން މިހާތަނަށް ޖުމްލަ 952371 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 28803 މީހަކު ވަނީ މަރުވެފައި.\nމެކްސިކޯ އިން އިތުރު 6751 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 419 މީހަކު މަރުވެއްޖެ. އެޤައުމުން މިހާތަނަށް ޖުމްލަ 841661 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 85704 މީހަކު ވަނީ މަރުވެފައި.\nޔޫކްރޭނުން އިތުރު 6410 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 109 މީހަކު މަރުވެއްޖެ. އެޤައުމުން މިހާތަނަށް ޖުމްލަ 293641 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 5517 މީހަކު ވަނީ މަރުވެފައި.\nޓިއުނީޝިއާ އިން އިތުރު 5752 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 114 މީހަކު މަރުވެއްޖެ. އެޤައުމުން މިހާތަނަށް ޖުމްލަ 40542 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 626 މީހަކު ވަނީ މަރުވެފައި.\nBREAKING | Covid-19: India In Ithuru 1000 Ahvure Gina Maruhttps://t.co/UqTsmm3miY\nUkraine In Russia Ge Vaccine Nugannaane Kamah Bunefihttps://t.co/WOMlH1JNHx\nCovid-19: UK In Fassivi Meehun Ge Adhadhu7Lakka Ah Araifihttps://t.co/57DeF7i3H1\nCovid-19: France Gai Curfew Hinnganeehttps://t.co/XCz9amv0KI\nBREAKING | Covid-19: Kulhudhuffushin Ithuru4Meehaku Fassi Vehjehttps://t.co/M0wHVChj22\nBREAKING | Covid-19: France In Record Adhadhakah Meehun Fassi Vehjehttps://t.co/wP5wbYNpI9\nNasaaraa Dheenuge Emme Iss Faadhireen Dhiriulhey Sarahaddhun Covid-19 Fenijjehttps://t.co/pfW2xg8GbN\nމިއަދު ރާއްޖެ އިން ކޮވިޑް-19 އަށް ފައްސިވީ 24 މީހުންނެވެ. މިއަދަކީ ޖުލައި މަހުގެ 23 ވަނަ ދުވަހުގެ ފަހުން ރާއްޖެ އިން އެންމެ މަދުއަދަދެއްގެ މީހުން ކޮވިޑް-19 އަށް ފައްސިވި ދުވަހެވެ. ފާއިތުވި 86 ދުވަހުގެ ތެރޭގައި ކޮވިޑް-19 އަށް ފައްސިވި މީހުންގެ އަދަދު ދަށަށް ނުދާވަރަށް މިއަދު އަދަދުތައް ދަށަށް ދިޔަ ނަމަވެސް އަދި ނުރައްކަލުން އަރައި ގަނެވުނީއެއް ނޫނެވެ.\nނޫސްވެރިންގެ ބައްދަލުވުމެއްގައި އެޗްއީއޯސީގެ ތަރުޖަމާން ޑރ.ފާތިމަތު ނަޒްލް ރަފީގް ވިދާޅުވީ މިއަދު ކޮވިޑް-19 އަށް ޓެސްޓް ކުރި 1500 ސުންކު (ސާމްޕަލް) އިން 24 މީހުން ފައްސިވި ނަމަވެސް މިއީ އަދި ބަލި ނެތިގެން ދިޔައީ ނޫން ކަމަށެވެ.\nBREAKING NEWS: kulhudhuffuttah Arai Feybun Anehkaaves Manaakoffi https://t.co/rMZrXldXtb\nBREAKING NEWS: Male' Mujuthamau Thereygai Bali Ovaa Quarantine Nuve Rashakah Nudheveyne - HEOC https://t.co/Kii8PuhtR3\nBREAKING : Miadhu Rajje In COVID-19 Ah Fassi Vee 24 Meehun https://t.co/D3LZon8rdk


Rishmi Ge Award Aai Gulhigen Dharifulhuge Loabi Note Eh! - Vaguthu\nރިޝްމީގެ އެވޯޑާއި ގުޅިގެން ދަރިފުޅުގެ ލޯބި ނޯޓެއް\nބައިނަލްއަޤްވާމީ އަންހެނުންގެ ފިލްމް ފޯރަމާއި ޗޭމްބާ މީޑިއާ އެންޑް އެންޓަޓެއިންމެންޓް އިންޑަސްޓްރީ ގުޅިގެން ކުރިޔަށް ގެންދިޔަ ފަސް ވަނަ ޑރ. ސަރޮޖިނީ ނައިދު 'ދަ ނައިޓްއިންގޭލް އޮފް އިންޑިއާ އިންޓަނޭޝަނަލް އެވޯޑް ފޯ ވޯކިންގް ވިމެން 2021' އެވޯޑް ކުޅަދާނަ ބަތަލާ އައިޝަތް ރިޝްމީ ރަމީޒަށް ވަނީ މި އަހަރު ލިބިފައެވެ.\nމިއީ ދިވެހި މުޅި ފިލްމީ ދާއިރާ އަށް ވެސް ލިބުނު ފަޚުރަކަށް ވުމާއި އެކު އެ ދާއިރާގެ އެތައް ބަޔަކު ދަނީ ރިޝްމީ އަށް މަރުޚަބާ ކިޔަމުންނެވެ. އަދި މިފަދަ އެވޯޑެއް ރިޝްމީ އަށް ލިބުމުން އަންހެނުން ބާރުވެރިކުރުވަން މަސައްކަތް ކުރާ ބައެއް ފަރާތްތަކުން ވެސް ވަނީ ރިޝްމީ އަށް މަރުޚަބާ ކިޔާފައެވެ. އެކަމަކު ރިޝްމީ އަށް އެންމެ ޚާއްސަ މަރުހަބާއެއް ކީ އޭނާގެ ދަރިފުޅެވެ.\nރިޝްމީ އެކްޓަރ އަޒްމީލް (އަޒޭ) އާއި ކައިވެނިކޮށްގެން ލިބުނު ދަރިފުޅު އިސްމާއިލް އަޒީލް އަޒްމީލް (ޒެއްލު) އޭނާގެ އަތުލިޔުމުން ކަރުދާސްކޮޅެއްގައި ލިޔެފައި ދިން ތަހުނިޔާގެ މެސެޖު ރިޝްމީ ވަނީ އިންސްޓަގްރާމްގައި ހިއްސާކޮށްފައެވެ.\nއިނގިރޭސި ބަހުން ލިޔެފައިވާ އެ ލިޔުމުގައި ވަނީ "ލޯބިވާ މަންމައަށް" މިހެން ޖެހުމަށް ފަހު ޒެލްގެ ހިތުގެ ފުންމިނުން ރިޝްމީ އަށް ޚާއްސަ މެސެޖެއް ބަންޑުންކޮށްލާފައެވެ. ރިޝްމީ އަށް ލިބުނު އެވޯޑާއި ގުޅިގެން ތަހުނިޔާކިޔުމުގެ އިތުރުން، އޭނާ ވަނީ ރިޝްމީ އަކީ އެންމެ ފުރިހަމަ މަންމަ ކަމަށާއި، މަންމަ ދެކެ ވަރަށް ލޯބިވާ ކަމަށް ބުނެފައެވެ. އަދި ރިޝްމީ އާއި މެދު ފަހުރުވެރިވާ ކަމަށް ވެސް ޒެއްލުގެ މެސެޖުގައި ވަނީ ބުނެފައެވެ.\nއެ ނޯޓުގެ ފޮޓޯ އަކާއި އެކު ރިޝްމީ ވަނީ މިއީ ދަރިފުޅު ދިން ސަރޕްރައިޒެއް ކަމަށް ބުނެފައެވެ. އަދި ދަރިފުޅުގެ އެ ހަދިޔާ ވަރަށް ކަމުދިޔަކަން ފާހަގަކޮށް ރިޝްމީ ވަނީ ޒެއްލު އަކީ އޭނާގެ ހަޔާލުގެ އަލިކަން ކަމަށާއި އޭނާ ދެކެ ވަރަށް ލޯބިވާ ކަން ހާމަކޮށްފައެވެ.\nރިޝްމީއަށް މި އެވާޑް ލިބިފައިވަނީ ދުނިޔޭގެ އެކި ހިސާބުތަކުން ބައިވެރިވި 7،000 ކެނޑިޑޭޓުންނާއި ވާދަކޮށް، ގަދަ 100 މީހުންގެ ތެރޭގައި ހިމެނިގެން ކަމަށް ވާއިރު މި ކާމިޔާބީގެ ފަހަތުގައި ހުރި ލޯބިވާ ފިރިމީހާ ރަވީކަން ފާހަގަކޮށް ރިޝްމީ ބުނެފައިވަނީ އެހީތެރިކަން ފޯރުކޮށްދީ، މިކަމުގައި އެއްބާރުލުން ރަވީ ދީފައިވާ ކަމަށެވެ.\n1993 ވަނަ އަހަރު ކުޑަކުއްޖެގެ ރޯލުން ބެލުންތެރިންނަށް ތައާރަފުވެގެން އައި ރިޝްމީ އަކީ ރާއްޖޭގެ ފިލްމީ ދާއިރާގައި އެތައް މަސައްކަތެއްކޮށްފައިވާ އާމިނަތު ރަޝިދާގެ ދޮށީ އަންހެން ދަރިފުޅެވެ. 2006 ވަނަ އަހަރު ފިލްމީ ދާއިރާއަށް ނުކުތް ހިސާބުން ފެށިގެން މިހާތަނަށް އެތައް ޕްރޮޖެކްޓެއްގެ މަސައްކަތް އޭނާ ކޮށްފައިވާ އިރު ރިޝްމީ އެންމެ ބޮޑަށް ވިދާލީ ޔާރާ ޕްރޮޑަކްޝަންގެ ލަވަ އަލްބަމްތަކުންނެވެ.\nމީގެ އިތުރުން 'ހުކުރު ވިލޭރޭ'، 'ފަނާ'، 'ލަވް ސްޓޯރީ'، 'ވިޝްކާ' އަދި ކާމިޔާބު ވެބް ސީރީޒް 'އެހެނަސް'ގެ ލީޑް ރޯލްތަކުގައި ރިޝްމީ ވަނީ ކުޅަދާނަ ހުނަރެއް ދައްކާލާފައެވެ. އަދި ވިޝްކާ ފިލްމުން ރިޝްމީއަށް ވަނީ ބައިނަލްއަގްވާމީ އެވޯޑެއް ލިބިފައެވެ.\nލޯންޗް އަރިއަޅައިލި ހާދިސާ: ރިޝްމީ އާއި ރަވީވެސް އެ ލޯންޗުން ދަތުރު ކުރި!\nރިޝްމީ ބުނީ ރަވީ ނެތް ނަމަ ކުރާނެ ކަމެއް ނޭނގޭ ކަމަށް\nސޮބާ އާއި އަޒޭ އާއެކު ރިޝްމީ، ފިލްމެއްތަ؟\nސެޕްޓެމްބަރު 21, 2021 14:36\nއެއްޗަކަށްވާ ކަހަލަ އެއްޗެއް ހޯދަބަލަ.\nނަސީބެއް ބާނީ ޔޫސުފު ފުޅު ދުނިޔޭގައި ނެތްކަން. އެހެންނޫންނަމަ ދުވާލު ދެދަޅަޔަށް ކަލޭމެންނަށް އެވޯޑްލިބޭނެ.


ޝިޔަޢީންގެ ޙަޤީޤަތް (12) ތައުޙީދުއް ރުބޫބިއްޔަތުގައި ޝިޔަޢީންގެ ޢަޤީދާ – DhiSalafiyyah\nތައުޙީދުއް ރުބޫބިއްޔަތުގެ މުރާދަކީ ވެރިކަމާއި، ޚަލްޤުކުރެއްވުމާއި، ތަދުބީރުކުރެއްވުމާއި، ރިޒްޤުދެއްވުމާއި، ދިރުއްވުމާއި، މަރުގެންނެވުން ފަދަ އެންމެހައި އަފްޢާލުތަކުގައި (އެބަހީ ﷲ ތަޢާލާ ކުރައްވަވާ ކަންކަމުގައި) ﷲ ތަޢާލާ އެއްކައުވަންތަ ކުރުމެވެ. އެއިން އެއްވެސް ކަމެއްގައި ﷲ ތަޢާލާ ފިޔަވައި އެހެން އެއްވެސް ފަރާތެއްގެ ބައިވެރިވުމެއް ނުވާ ކަމަށް ހިތުން ތެދުކޮށް ޔަޤީންކޮށް އީމާންވުމެވެ. ﷲ ތަޢާލާ ވަޙީކުރައްވާފައިވެއެވެ: ﴿أَلاَ لَهُ الْخَلْقُ وَالأَمْرُ تَبَارَكَ اللهُ رَبُّ الْعَالَمِينَ﴾ ()\nމާނައީ: “ދަންނާށެވެ! ޚަލްޤުކުރެއްވުމާއި އަމުރު ކުރެއްވުންވަނީ، އެކަލާނގެއަށް ޚާއްސަ ވެގެންނެވެ. ޢާލަމްތަކުގެ ވެރި اللَّه މަތިވެރިވެ ވޮޑިގެންފިއެވެ”. އަދިވެސް ﷲ ތަޢާލާ ވަޙީކުރައްވާފައިވެއެވެ: ﴿اللَّهُ الَّذِي خَلَقَكُمْ ثُمَّ رَزَقَكُمْ ثُمَّ يُمِيتُكُمْ ثُمَّ يُحْيِيكُمْ ۖ هَلْ مِن شُرَكَائِكُم مَّن يَفْعَلُ مِن ذَٰلِكُم مِّن شَيْءٍ ۚ سُبْحَانَهُ وَتَعَالَىٰ عَمَّا يُشْرِكُونَ﴾()\nމާނައީ: “ތިޔަބައިމީހުން ހައްދަވައި، ދެން ތިޔަބައިމީހުންނަށް ރިޒްޤުދެއްވައި، ދެން ތިޔަބައިމީހުން މަރުގަންނަވައި، ދެން ތިޔަބައިމީހުން އަލުން ދިރުއްވަނީ اللَّه އެވެ. ތިޔަބައިމީހުންގެ ޝަރީކުންގެ ތެރެއިން މިއިން އެއްވެސްކަމެއްކުރާ މީހަކު ވޭހެއްޔެވެ؟ އެއުރެން ޝަރީކުކުރާ ކަންތަކުން އެކަލާނގެ ހުސްޠާހިރު ވަންތަވެ، މަތިވެރިވެ ވޮޑިގެންވެއެވެ”.\nމިފަދަ ރުބޫބިއްޔަތުގެ އެއްވެސް ކަމެއްގެ ބާރު ﷲ ތަޢާލާ ނޫން ފަރާތަކަށް ލިބިގެންވާކަމަށް ޤަބޫލުކުރުމަކީ، ނުވަތަ އެފަދަ ކަމެއް ﷲ ތަޢާލާ ނޫން ފަރާތަކަށް ނިސްބަތްކުރުމަކީ ޝިރުކުރުމެވެ.\nމިލިޔުމުގައި އަލިއަޅުވާލާނީ ޝިޔަޢީންގެ ތެރޭގައި ﷲ ތަޢާލާގެ ރުބޫބިއްޔަތަށް އީމާންވުން އޮންނަ ގޮތުގެ މައްޗަށެވެ. ޝިޔަޢީންގެ ބައެއް ޖަމާޢަތްތަކުގެ މީހުން ޢަލީގެފާނާއި، އެބައިމީހުންގެ އިމާމުންނަކީ އެއީ ބިމުގެ ރައްބުންކަމަށް ޤަބޫލުކުރެއެވެ. އަދި ޝިޔަޢީން ޤަބޫލުކުރާ ގޮތުގައި އެބައިމީހުންގެ އިމާމުންނަކީ ދުނިޔެއާއި އާޚިރަތުގެ ކަންކަމުގެ މައްޗަށް، ﷲ ގެ އިޛްނަފުޅާއިއެކު ބާރު އޮންނަ ބައެކެވެ. އިމާމުން އެދޭ ބަޔަކަށް ކަންކަން ފަހިވެގެންދާނެއެވެ. އަދި ޝިޔަޢީންގެ ބައެއް ފިރުޤާތައް ޤަބޫލުކުރާ ގޮތުގައި ވިދުވަރާއި ގުގުރުމަކީ ޢަލީގެފާނު ކުރައްވަވާ ކަމެކެވެ. މީގެ އިތުރުންވެސް ޢަލީގެފާނު ވިލާތަކަށް ބާރު ފޯރުއްވާކަމާއި، މަރުވެފައިވާ މީހުން ދިރުއްވާކަމަށްވެސް ޝިޔަޢީން ޤަބޫލުކުރެއެވެ. މިފަދަ ﷲ ތަޢާލާއަށް ޚާއްޞަ ރުބޫބިއްޔަތުގެ ސިފަތައް ޝިޔަޢީން ޢަލީގެފާނަށާއި، އެބައިމީހުންގެ އިމާމުންނަށް ނިސްބަތްކުރެއެވެ.\nކައުނުގެ މިލްކުވެރިކަމާއި، ކައުނުގެ ކަންކަން ތަދުބީރުކުރެއްވުމުގެ ބާރަކީ ހަމައެކަނި ﷲ އަށް ޚާއްޞަ ކަމެކެވެ. މިކަމުގައި ޝިޔަޢީންގެ އިމާމުންނަށް ބާރެއް ލިބިފައިވާކަމަށް ޤަބޫލުކުރުމަކީ ޝިރުކުކުރުމެވެ.\nމިއީ ޝައްކެއްވެސް ނެތް ގޮތުގައި ﷲ ތަޢާލާގެ ރުބޫބިއްޔަތުގައި ޝިރުކު ކުރުމެވެ. ﷲ ތަޢާލާ ވަޙީކުރައްވާފައިވެއެވެ: ﴿وَلِلّهِ مُلْكُ السَّمَاوَاتِ وَالأَرْضِ وَمَا بَيْنَهُمَا وَإِلَيْهِ الْمَصِيرُ﴾()\nމާނައީ: “އަދި އުޑުތަކާއި، ބިމާއި، އެ ދެމެދުގައި ވާހާ ތަކެއްޗެއްގެ ވެރިކަން މިލްކު ވެގެންވަނީ اللَّه އަށެވެ. އަދި ނިމިދިއުންވަނީވެސް އެކަލާނގެ ޙަޟްރަތަށެވެ”.\nއަދި ވިދާއި ގުގުރުމާއި، ވާރޭ ވެއްސެވުމާއި، ދިރުއްވުމާއި މަރުގެންނެވުމަކީވެސް ﷲ ތަޢާލާގެ ޛާތުފުޅަށް ޚާއްސަ ކަންކަމެވެ. ﷲ ތަޢާލާ ވަޙީކުރައްވާފައިވެއެވެ:\n﴿وَمِنْ آيَاتِهِ يُرِيكُمُ الْبَرْقَ خَوْفًا وَطَمَعًا وَيُنَزِّلُ مِنَ السَّمَاءِ مَاءً فَيُحْيِي بِهِ الْأَرْضَ بَعْدَ مَوْتِهَا ۚ إِنَّ فِي ذَٰلِكَ لَآيَاتٍ لِّقَوْمٍ يَعْقِلُونَ﴾()\nމާނައީ: “އަދި ތިޔަބައިމީހުންނަށް ބިރުދެއްކެވުމުގެ ގޮތުންނާއި (ވާރެއާމެދު) އުންމީދު ލިބެނިވި ގޮތުން، ވިދުވަރު ތިޔަބައިމީހުންނަށް ދެއްކެވުމާއި، ބިންގަނޑު މަރުވުމަށްފަހު އުޑުން ފެން ވެއްސަވައި، އެ ފެނުގެ ސަބަބުން އެ ބިން އަލުން ދިރުއްވާކަން ވަނީ، އެކަލާނގެ ކުޅަދުންވަންތަކަމުގެ ހެކިތަކުގެ ތެރެއިންނެވެ. ހަމަކަށަވަރުން، ވިސްނާބަޔަކަށް އެކަމުގައި ހެކިތަކެއްވާކަން ކަށަވަރެވެ”.\nރުބޫބިއްޔަތުގައި ﷲ ތަޢާލާ އެއްކައުވަންތަކުރުމަކީ، އަޅުކަމުގައި ޝިރުކުކުރަމުން ދިޔަ މައްކާގެ މުޝްރިކުންވެސް އީމާންވި ބާބެކެވެ. މިކަން ބަޔާންކުރައްވައި ﷲ ވަޙީކުރައްވާފައިވެއެވެ: ﴿وَلَئِن سَأَلْتَهُم مَّنْ خَلَقَ السَّمَاوَاتِ وَالْأَرْضَ وَسَخَّرَ الشَّمْسَ وَالْقَمَرَ لَيَقُولُنَّ اللَّهُ ۖ فَأَنَّىٰ يُؤْفَكُونَ﴾()\nމާނައީ: “ހަމަކަށަވަރުން، އުޑުތަކާއި، ބިން ހައްދަވައި، އިރާއި، ހަނދު ޚިދުމަތްތެރިކުރެއްވީ ކާކުހޭ، އެއުރެން ކުރެން (އެބަހީ: މުޝްރިކުން ކުރެން) ކަލޭގެފާނު އައްސަވައިފިނަމަ، އެއުރެން اللَّه އޭ ދަންނަވާނެކަން ކަށަވަރެވެ. ފަހެ، އެއުރެން ޙައްޤުން އެއްކިބާވަނީ ކޮންފަދައަކުން ހެއްޔެވެ؟”. އަދިވެސް ވަޙީކުރައްވާފައިވެއެވެ: ﴿قُلْ مَن يَرْزُقُكُم مِّنَ السَّمَاء وَالأَرْضِ أَمَّن يَمْلِكُ السَّمْعَ والأَبْصَارَ وَمَن يُخْرِجُ الْحَيَّ مِنَ الْمَيِّتِ وَيُخْرِجُ الْمَيَّتَ مِنَ الْحَيِّ وَمَن يُدَبِّرُ الأَمْرَ فَسَيَقُولُونَ اللهُ فَقُلْ أَفَلاَ تَتَّقُونَ﴾()\nމާނައީ: “ކަލޭގެފާނު ވިދާޅުވާށެވެ! ތިޔަބައިމީހުންނަށް އުޑުންނާއި، ބިމުން ރިޒްޤު ދެއްވަނީ ކާކުހެއްޔެވެ؟ ނުވަތަ އިވުމާއި ފެނުން މިލްކު ވެގެންވަނީ ކާކަށްހެއްޔެވެ؟ އަދި މަރުވެފައިވާ ތަކެތިން، ދިރޭތަކެތި ނެރުއްވައި، ދިރޭތަކެތިން މަރުވެފައިވާ ތަކެތި ނެރުއްވަނީ ކާކުހެއްޔެވެ؟ އަދި އެންމެހާ ކަންތައް ތަދުބީރު ކުރައްވަނީ ކާކުހެއްޔެވެ؟ ފަހެ، އެއުރެން ބުނާނެތެވެ. (އެއީ) اللَّه އެވެ. ދެން ކަލޭގެފާނު ވިދާޅުވާށެވެ! ފަހެ، ތިޔަބައިމީހުން (އެކަލާނގެއަށް) ތަޤްވާވެރި ނުވަނީ ހެއްޔެވެ؟”.\nރުބޫބިއްޔަތުގެ ކަންކަމުގައި މައްކާގެ މުޝްރިކުން ﷲ އަށް އީމާންވީ ކަމުގައި ވިޔަސް، އެބައިމީހުން ދިޔައީ އުލޫހިއްޔަތުގައި (އަޅުކަމުގައި) ﷲ އަށް ޝަރީކުކުރަމުންނެވެ. ﷲ ވަޙީކުރައްވާފައިވެއެވެ: ﴿وَمَا يُؤْمِنُ أَكْثَرُهُمْ بِاللهِ إِلاَّ وَهُم مُّشْرِكُونَ﴾()\nމާނައީ: “އަދި އެއުރެންކުރެ ގިނަމީހުން، ޝަރީކުކުރާ ބަޔަކުކަމުގައިވާ ޙާލުގައި މެނުވީ، اللَّه އަށް އީމާނެއް ނުވެތެވެ”.\nމިއާޔަތުގައި މުޝްރިކުން އީމާންވާކަމަށް މިއޮތް ބަސްފުޅުގެ މުރާދަކީ ﷲ ތަޢާލާގެ ރުބޫބިއްޔަތަށް އެބައިމީހުން އީމާންވުމެވެ. އެހެންކަމުން ޝިޔަޢީންނަކީ މިބާބުގައި މައްކާގެ މުޝްރިކުންނަށް ވުރެވެސް މަގުފުރެދުން ބޮޑު ބައެކެވެ().\n() سورة الأعراف: 54\n() سورة الروم: 40\n() سوورة المائدة: 18\n() سورة الروم: 24\n() سورة العنكبوت: 61\n() سورة يونس: 31\n() سورة يوسف: 106\n() المصدر: أصول مذهب الشيعة الإمامية الإثني عشرية – ناصر بن عبد الله بن علي القفاري 2/507


Anhenun vihan vahdhaafai ohvaa firimeehaa hury kairyga Tiktok kulhen – Iru\nއަންހެނުން ވިހަން ވައްދާފަ އޮތް އިރު ފިރިމީހާ ހުރީ ކައިރީގަ ޓިކްޓޮކް ކުޅެން\n27 އަހަރުގެ ކަރީމް އަންތަރު ނަމަކަށް ކިޔާ މީހަކު، އޭނާގެ އަންހެނުން ބަނޑުގައި ރިއްސައިގަނެގެން ވިހާ ކޮޓަރިއަށް ވައްދާފައި ވަނިކޮށް، ކައިރީގައި ހުރެގެން ޓިކްޓޮކް ވީޑިއޯއަކަށް ނަށަން ހުރި މަންޒަރު އާންމުވެއްޖެއެވެ. ބޭރު ޤައުމެއްގައި ދާދި ފަހުން ހިނގި މި ކަންތައް ވަނީ މީސްމީޑިއާގައި ދައުރުވެފައެވެ.\nކަރީމްގެ އަންހެނުން ކްރިސްޓަލް ބުނިގޮތުގައި، އޭނާ ވަރަށް ގަދަޔަށް ބަނޑުގައި ރިއްސައިގަނެގެން އޮއްވައި ފިރިމީހާ ކުއްލިއަކަށް ނަށާ، ވީޑިއޯ ކުރަން ފެށުމުން އެންމެ ފުރަތަމަ ވަރަށް ހައިރާންވި ކަމަށެވެ. އަދި އިންތިހާއަށް ރުޅިއާދެވުނު ކަމަށްވެސް އޭނާ ހާމަކުރިއެވެ. އެހެންނަމަވެސް، އެއީ އަލަތު ދަރިފުޅު ލިބޭތީ ފިރިމީހާ އުފަލުން ގޮސް ކުރި ކަމެއްކަން އެނގުމުން، އެކަން ފަހުން ވީ މަޖާ ކަމަކަށް ކަން ވެސް ކްރިސްޓަލް ކިޔައިދިނެވެ. “ކަރީމް އަކީ އަބަދުވެސް ވަރަށް މަޖާ މިޒާޖެއްގެ، އުފާވެރި މީހެއް”، ފިރިމީހާ ސިފަކޮށްދެމުން ކްރިސްޓަލް ބުންޏެވެ.\nކަރީމްގެ ޓިކްޓޮކް ވީޑިއޯގެ ތެރެއިން\nހަމައެއާއެކު، މިހާރު ފެތުރެމުންދާ ކޮރޯނާވައިރަހުގެ ސަބަބުން އަލަތު ދަރިފުޅު ލިބުމުގައި އެއްވެސް އަސަރުތަކެއް ކުރިތޯ ކްރިސްޓަލް ކައިރީގައި ނޫހަކުން ސުވާލު ކުރުމުން ބުނީ، އެކަމާ ހެދި ވަރަށް ހާސްވި ކަމަށެވެ. ސަބަބަކީ، ދަރިފުޅަށް ވައިރަސް ޖެހުމުގެ ފުރުސަތު އޮވެދާނެތީ ކަމަށް އޭނާ ބުންޏެވެ. “އަހަރެން ވިހައިގެން އޮއްވައި ވަރަށް ގިނަ ނަރުހުން ވަދެ ނުކުމެ އުޅުން، އެކަމާ އަހަރެން ވަރަށް ހާސްވި. އެކަމަކު ފިރިމީހާ ކައިރީގަ ހުރީތީ އަހަންނަށް ހިތްހަމަޖެހުން ލިބުން”، ކްރިސްޓަލް އޭނާގެ ތަޖުރިބާ ކިޔައިދިނެވެ.\nޓިކްޓޮކަކީ ތަފާތު ލަވަތަކަށް ނެށުމާއި، އެކްޓު ކުރުމަށް ޙާއްސަ އެޕެކެވެ. އަދި މި އެޕުގެ ނުފޫޒު އޮތީ ރާއްޖެއަށް ވެސް ވަރަށް ބޮޑަށް ފޯރާފައެވެ. އެގޮތުން، ޓިކްޓޮކް ބޭނުންކުރާ މީހުންގެ އަދަދު ރާއްޖޭގައި ވަރަށް ގިނައެވެ. އަދި ޓިކްޓޮކް ކުޅުމަކީ މުނިފޫހިފިލުމުގައި ގޮތުގައި އެކި އުމުރުފުރާތަކުގެ މީހުން ކުރަމުން އަންނަ ކަމެކެވެ.


Koimalaa - ޤުރްއާނުން ކިޔައިދޭ ކާމިޔާބާއި ފަލާޙު\nޤުރްއާނުން ކިޔައިދޭ ކާމިޔާބާއި ފަލާޙު\nފަލާޙާއި ކާމިޔާބަކީ ކޮންމެ އިންސާނަކު ވެސް ބޭނުންވާނެ އެއްޗެކެވެ. މިނިވަންކަމާއި މުސްތަޤިއްލުކަން ގެއްލިފައިވާ މީހުންނަށް މިކަން އިހުސާސް ކުރެވޭ މިންވަރު އެ ނޫން މީހުންނަށް ވުރެ އިތުރުވާނެއެވެ. އެހެންކަމުން އިންސާނީ ތާރީޚަށް ބަލާއިރު، ޖައްބާރު ވެރިން އެމީހުންގެ ޤައުމުތަކުގެ އާންމުން އަޅުވެތިކޮށްގެން އުޅުނު ޒަމާނަކީ، އެ އަޅުވެތިކަމުގައި ތިބި ފަރާތްތަށް މިނިވަންކަމަށް ކުރާ އެއްވެސް މަސައްކަތެއްގައި މާބޮޑު ކާމިޔާބެއް ނުފެންނަ ޒަމާނެވެ. ނުބައިނުލަފާ ޖައްބާރު ވެރިންގެ އަނިޔާއިން ސަލާމަތްވުން އެއީ ފަލާޙާއި ކާމިޔާބު ކަމުގައި އޭރުގެ މީހުންނަށް އިހުސާސް ކުރެވެއެވެ.\nއިންސާނުން އެހެން އިންސާނުން ތަކެއް އަޅުވެތި ކުރުމަށް އިސްލާމްދީނުގައި ކިޔަނީ އަޅުންގެ އަޅުވެތިކަމެވެ. އިސްލާމްދީން ވުޖޫދު ވެގެން އައި އެންމެބޮޑު އެއް މަޤޞަދަކީ އަޅުންގެ އަޅުވެތިކަމުން މީސްތަކުން ނެރެ، އަޅުތަކުންގެ ވެރިރައްބުގެ އަޅުވެތިކަމަށް އެ މީހުން ގެންދިއުމެވެ. އެހެންކަމުން ޙަޤީޤީ ކާމިޔާބާއި ފަލާޙަކީ، އެ އިލާހުގެ އަޅުވެތިކަމަށް އިންސާނާ ވަނުމެވެ. ﷲއަށް އަޅުކަން ކުރުމުގައި ޝާމިލުވީ ވަރަކަށް އޭނާގެ މިނިވަންކަން އިތުރުވެ ފުރިހަމަވަމުން އާދެއެވެ. މި ވާހަކަ ބަޔާން ކުރައްވާ އަލް-މުއުމީނޫން ސޫރަތުގެ ފެށުމުގައި މާތްﷲ ވަޙީ ކުރައްވަނީ ﴿قَدْ أَفْلَحَ الْمُؤْمِنُونَ ﴿١﴾ الَّذِينَ هُمْ فِي صَلَاتِهِمْ خَاشِعُونَ ﴿٢﴾ وَالَّذِينَ هُمْ عَنِ اللَّغْوِ مُعْرِضُونَ ﴿٣﴾ وَالَّذِينَ هُمْ لِلزَّكَاةِ فَاعِلُونَ ﴿٤﴾﴾ މާނައީ:- "(1) مؤمنން ކާމިޔާބުވެއްޖެކަން ކަށަވަރެވެ. (2) އެއުރެންނީ، އެއުރެންގެ ނަމާދުގައި މަޑުމައިތިރިވެތިބޭ މީހުންނެވެ. (3) އަދި އެއުރެންނީ، ބޭކާރު ވާހަކަތަކާއި، ކަންތަކުން ދުރުހެލިވެތިބޭ މީހުންނެވެ. (4) އަދި އެއުރެންނީ، زكاة ދޭ މީހުންނެވެ." މިއެވެ.\nބަޔާންވެ ދިޔަ އާޔަތްތަކުގައި އެ ވަނީ ފަލާޙާއި ކާމިޔާބު ލިބޭ މީހުންގެ ސިފަތައް ބަޔާންކުރައްވާފައެވެ. އެންމެ ފުރަތަމަ އަންގަވަނީ މުއުމިނުން ކާމިޔާބު ވެއްޖެ ކަމަށެވެ. އަދި އެ ކާމިޔާބީ ގުޅިފައިވަނީ ﷲއަށް ކުރެވޭ އަޅުކަންތަކާއެވެ. އެގޮތުން އެބައިމީހުންގެ އެންމެ ފުރަތަމަ ސިފައެއް ކަމުގައި އަންގަވަނީ ނަމާދު ތަކުގައި މަޑުމައިތިރިވެ ތިބޭ ތިބުމެވެ. ނަމާދަކީ މުސްލިމް އަޅާގެ މިޢުރާޖެވެ. އިތުރު އެއްވެސް ފަރާތެއްގެ ބައިވެރި ވުމަކާނުލާ އަޅާ އޭނާގެ ވެރިރައްބަށް ދަންނަވާ ދެންނެވުން ތަކެކެވެ. އެހެންކަމުން މުޅި ކާއިނާތުގެ ވެރި ފަރާތުގައި ތިމާގެ އެދުންތަކާއި ޖެހިފައިވާ ބޭނުންތަށް ކިޔައިދީ، އެކަންކަމުން އަރައިގަތުމަށް ތިމާ އެދޭގޮތް ދަންނަވާ އަޅުންނަކީ އެއްވެސް ޝައްކެތް ނެތް ގޮތުގައި ކާމިޔާބުގެ އަހުލު ވެރިންނެވެ.\nދެން އެ އަންގަވަނީ ކާމިޔާބުވާ މީހުންގެ އަނެއް ސިފައަކީ، ބޭކާރު ވާހަކަ ނުދެއްކުން ކަމުގައެވެ. ދުނިޔޭގެ ޙަޔާތައް ބަލާއިރު، ދޭދޭ ފަރުދުންގެ ދެމެދުގައި ޖެހޭ ކުނިބުންޏާއި، ފަރުދީ ކޯޅުމަކީ ގިނަފަހަރު ދައްކަން ނުޖެހޭ ވާހަކަ ދެއްކުމުގެ ސަބަބުން އުފެދޭ ކަންކަމެވެ. ފަރުދީ މަސްލަޙަތު ގެއްލިދާނަމަ، އިޖްތިމާޢީ ހަމަޖެހުން ގެއްލި ހިނގައިދެއެވެ. އިޖްތިމާޢީ ހަމަޖެހުން އަނބުރާ ގެނައުމަށް މަސައްކަތް ކުރާމީހުންނަށް އެކަންކަން ޙައްލު ކުރެވޭނީ، އޭގަ ސަބަބު ދެނެގަނެވިގެންނެވެ. ގިނަފަހަރު އޭގެ ސަބަބު ގޮސް މި ނިމެނީ ބޭކާރު ވާހަކަ ދައްކާ އަފުރާދަކާ ހަމައަށެވެ. އެ ފަދަ މީހާއަށް މީސްތަކުން ރުޅިއަރާނެވެ. އަދި އޭނާއަކީ މުޖްތަމަޢުގައި ބަލައި ގަނެވޭ މީހަކު ކަމުގައި ނުވެދާނެއެވެ. އެއީ ކާމިޔާބާއި ފަލާޙުގެ އިދިކޮޅެވެ. އެހެން ކަމުން ކާމިޔާބު ވާނީ މީހުންގެ ލޯބި ހޯދޭ މީހާއެވެ. އެއީ ބޭކާރު ވާހަކަތަކާ ދުރުވެ ހުންނަ މީހާއެވެ.\nދެން އެ އަންގަވަނީ ޒަކާތް ދިނުމަކީ ވެސް ފަލާޙާއި ކާމިޔާބީގެ އަހުލުވެރިންގެ ސިފައެއް ކަމުގައެވެ. ޒަކާތަކީ ފަޤީރު މީހާއަށް ދިނުމަށްޓަކައި މުއްސަނދި މީހާގެ މުދަލުން ނެގޭ ފައިސާ ނުވަތަ މުދަލެވެ. މިއީ އިސްލާމީ މުޖުތަމަޢުގެ އިޤްތިޞާދީ ހަމަޖެހުން ގެނުވާ އެންމެ ބޮޑު އެއްކަންތަކެވެ. އިސްލާމީ އުޞޫލުތަކަށް މީސްތަކުން ފުރިހަމައަށް ތަބާވާނަމަ އިޖްތިމާޢީއެތައް ކަމެއް ޙައްލުވެގެން އަންނާނެއެވެ. އެގޮތުން ޒަކާތް ބަރާބަރަށް މިނުންމިނަށް ނެރޭނަމަ، އެތަނެއްގައި ފަޤީރުކަން ދެމިނޯންނާނެއެވެ. މުޖުތަމަޢަކުން ފަޤީރުކަން ނައްތާލެވުން އެއީ ކުޑަ ކާމިޔާބެއް ނޫނެވެ. އެއީ ވަރަށްވެސް ބޮޑު ނަޖާޙަކާއި ފަލާޙެކެވެ. އެކަމުގެ ސަބަބަކީ ޒަކާތް ނެރުނު މީހުންނެވެ. އެހެންކަމުން، އެކަމުގެ ޙަޤީޤީ ކާމިޔާބާއި ފަލާޙު މި ލިބުނީ ޒަކާތްދިން މިހުންނަށެވެ.\nދުނިޔޭގެ ފަލާޙާއި ކާމިޔާބުގެ އިތުރަށް އާޚިރަތުގެ ފަލާޙާއި ކާމިޔާބީއާއި އެ ދުވަހު ނަރަކައިން މިންޖުވެ ނަޖާވާ މީހުންނަކީ ވެސް މިދެންނެވި މީހުންނެވެ. އެމީހުން ޙަޤީޤީ ކާމިޔާބަކުން ކާމިޔާބު އެވަނީ ﷲއަށް ބިރުވެތިވެ، އެ އިލާހުގެ ރުހުން ހޯދަން މަސައްކަތް ކުރިތީއެވެ. ދުނިޔޭގެ ކާމިޔާބެއް ލޯމައްޗަށް ތަސައްވުރުވުމުގެ ކުރިން އެބައިމީހުން އެ ތިބީ އެ މީހުންގެ ވެރި އިލާހުގެ ޙަޞުރަތުގައި ކާމިޔާބު ބައެއްގެ ގޮތުގައި ލިޔުއްވިފައެވެ.


Fuvahmulakun flat libunu meehen flat thakugai dhiriulhen fashaifi - One Online\nފުވައްމުލަކުގައި އަޅާފައިވާ ބައެއް ފްލެޓްތައް --- ފޮޓޯ؛ ފުވައްމުލަކު ސިޓީ ކައުންސިލް\nފުވައްމުލަކުން ފްލެޓް ލިބުނު މީހުން ފްލެޓްތަކުގައި ދިރިއުޅެން ފަށައިފި\nސަރުކާރުގެ ބޯހިޔާވަހިކަމުގެ ސިޔާސަތުގެ ގެދޮރުވެރިކުރުމުގެ ޕްރޮގްރާމްގެ ދަށުން ފުވައްމުލަކު ސިޓީގައި އިމާރާތް ކޮށްފައިވާ ފްލެޓްތައް ލިބުނު މީހުން އެ ފްލެޓްތަކުގައި ދިރިއުޅެން ފަށައިފިއެވެ.\nމިކަމާ ގުޅިގެން ''ވަން އޮންލައިން'' އަށް މައުލޫމާތު ދެއްވަމުން ފުވައްމުލަކު ސިޓީ ކައުންސިލްގެ މެންބަރު ހަމަދު އަބްދުﷲ ވިދާޅުވީ މީގެ ދެމަސް ކުރިން ފެށިގެން ބައެއް ފްލެޓްތަކުގައި މީހުން ދިރިއުޅެން ފަށާފައިވާ ކަމަށެވެ. ފްލެޓްތައް ލިބުނު ފަރާތްތަކާއެކު ފްލެޓް ލިބުނުކަމުގެ އެއްބަސްވުމުގައި ސޮއިކޮށް، ފްލެޓް ހަވާލުކުރުމުގެ މަސައްކަތް އެ ކައުންސިލުން ފަށާފައި ވަނީ އޮކްޓޫބަރު 30ގައެވެ.\nއޭގެ ފަހުން ފްލްޓްތަކުގައި މީހުން ދިރިއުޅެން ފެށިއިރު އަދިވެސް ފްލެޓް ލިބިފައިވާ މީހުންގެ ތެރެއިން އެއްބަސްވުމުގައި ސޮއި ނުކުރާ ފަރާތްތައް އެބަތިބި ކަމަށް ހަމަދު ވިދާޅުވިއެވެ. ހަމަދު ވިދާޅުވީ އެކިއެކި ސަބަބުތަކާހުރެ ފްލެޓް އަދި ހަވާލު ނުކުރެވި ތިބި ފަރާތްތަކުންވެސް ކައުންސިލަށް އައިސް އެއްބަސް ވުމުގައި ސޮއިކުރުމަށްފަހު ފްލެޓުގައި ދިރިއުޅެން ފެށޭނެ ކަމަށެވެ.\nމީގެ އިތުރުން އަދިވެސް ބައެއް ފްލެޓްތައް އެބަ ހުރިކަމަށާއި، މިހާރުވެސް ބައެއް ފްލެޓުތަކަށް ކުރިމަތިލުމަށް ހުޅުވާލާފައިވާނެ ކަމަށް ހަމަދު ފާހަފަ ކުރެއްވިއެވެ. އަދި ކުރިއަށް އޮތްތާގައި އިތުރު ފްލެޓްތަކަކަށް ކުރިމަތިލުމަށް ހުޅުވާލުމަށް މަސައްކަތް ކުރަމުން އަންނަ ކަމަށް ވެސް ވިދާޅުވިއެވެ. އެގޮތުން 20 ވަރަކަށް ފްލެޓަށް މިމަހުތެރޭ އިއުލާނު ކުރާނެ ކަމަށް ވިދާޅުވިއެވެ.\nސަރުކާރުގެ ބޯހިޔާވަހިކަމުގެ ސިޔާސަތުގެ ގެދޮރުވެރިކުރުމުގެ ޕްރޮގްރާމްގެ ދަށުން ފުވައްމުލަކުގައި 200 ފްލެޓް އިމާރާތްކޮށްފައި ވެއެވެ. ސެޕްޓެމްބަރު 11 ގައި އާންމު ކުރި ފްލްޓް ލިބޭ މީހުންގެ ދާއިމީ ލިސްޓުން ފްލެޓް ލިބިފައި ވަނީ ޖުމުލަ 153 ފަރާތަކަށެވެ. އެއީ ފުވައްމުލަކު ސިޓީގެ ރައްޔިތުންނަށް ހާއްސަކުރި 150 ފްލެޓްގެ ތެރެއިން 138 ފްލެޓާއި، އެ ސިޓީއަށް ހިޖުރަ ކުރަން ބޭނުންވާ ފަރާތްތަކަށް ހާއްސަކޮށްފައިވާ 20 ފްލެޓުގެ ތެރެއިން 15 ފްލެޓެވެ.\nގުޅޭ ޓެގު ފުވައްމުލައް ސިޓީ\nހުޅުމާލޭގެ ދިހަ ބިމެއްގައި އެޕާޓްމަންޓް އަޅައިދޭނެ ބަޔަކު ހޯދަން އިއުލާންކޮށްފި\nތިނަދޫގައި 200 ހައުސިން ޔުނިޓް އަޅަން ހުޅުވާލައިފި


Naibu Raeesunnah inaayaiy dhinumuge bill Raees thasdheegeh nukurevvi | Mihaaru\nރީގެ ނައިބު ރައީސްކަން ކުރައްވާފައި ތިއްބެވި ބޭފުޅުން. (ކ-ވ). އަބްދުﷲ ޖިހާދު، ޑރ. މުހައްމަދު ވަހީދު، މުހައްމަދު ވަހީދުއްދީން، ޑރ. މުހައްމަދު ޖަމީލް އަދި ކުރީގެ ނައިބު ރައީސް އަހުމަދު އަދީބު. --- ފޮޓޯ: މިހާރު\nނައިބު ރައީސުންނަށް އިނާޔަތް ދިނުމުގެ ބިލް ރައީސް ތަސްދީގެއް ނުކުރެއްވި\n14 މެއި 2019 - 13:28 97 comments\nނައިބު ރައީސްކަން ކުރެއްވި ބޭފުޅުންގެ ތެރެއިން ކުށްވެރި ނުވެ، އެ މަގާމުން ވަކިވާ ބޭފުޅުންނަށް، ދައުލަތުން މަހަކު 35،000ރ. ގެ އިނާޔަތެއް ދޭން ފާސްކުރި ބިލް، ރައީސް އިބްރާހިމް މުހައްމަދު ސޯލިހް ތަސްދީގު ނުކުރައްވައި އަނބުރާ މަޖިލީހަށް ފޮނުވާލައްވައިފި އެވެ.\nރައީސްގެ ތަރުޖަމާން، އިބްރާހިމް ހޫދު "މިހާރު" އަށް ވިދާޅުވީ ނައިބު ރައީސުންނަށް އިނާޔަތް ދިނުމުގެ ބިލް އަނބުރާ ފޮނުވާލެއްވީ، އަލުން ވިސްނެވުމަށް އެދިވަޑައިގެން ކަމަށެވެ. އެ ބިލް މިހާރު އޮތީ، ރައީސް ދެކެވަޑައިގަންނަވާ ގޮތުގައި، ގާނޫނުއަސާސީގެ ރޫހާ އެއްގޮތަށް ނޫން ކަމަށް ހޫދު ވިދާޅުވި އެވެ.\nމީގެއިތުރުން ނައިބު ރައީސުންނަށް މާލީ އިނާޔަތް ދޭން ކަނޑައަޅާފައިވާ ގޮތުން، ސުވާލު އުފެދޭ ކަންތައްތަކެއް ވެސް ހުރި ކަމަށް ވިދާޅުވި އެވެ. މިސާލެއްގެ ގޮތުން ނެންގެވީ، ދެ މަހަށް ނައިބު ރައީސްްކަން ކުރައްވައިފި ނަމަ ވެސް އިނާޔަތް ލިބޭގޮތަށް ބިލްގައި އޮތުމެވެ.\n"މިގޮތަށް ހުރި ކަންކަމާ މެދު އަލުން ވިސްނާ ވަޑައިގަތުމަށް އެދި އަނބުރާ ފޮނުވާލެއްވީ،" ހޫދު ވިދާޅުވި އެވެ.\nKureege naibu raeesunnah mahaku 35,000rf dhinumah committee in ninmaifi\nކުރީގެ ނައިބު ރައީސުންނާއި ފަނޑިޔާރުންނަށް އިނާޔަތް ދިނުމުގެ ބިލް އަނބުރާ ފޮނުވާލެއްވީ އަލުން ވިސްނާ ވަޑައިގަތުމަށް އެދި. -- ތަރުޖަމާން\nއެ ބިލްގެ އިތުރުން، ހޫދު ވިދާޅުވި ގޮތުގައި، ފަނޑިޔާރުންނަށް އިނާޔަތް ދިނުމާ ބެހޭ ބިލް ވެސް ވަނީ އަނބުރާ ފޮނުވާލައްވައިފަ އެވެ. ދައުލަތަށް މާލީ ބުރަ އުފުލަން ޖެހޭ ގޮތަށް އޮތް އެ ބިލް ފޮނުވާލީ ގާނޫނުއަސާސީގެ 75 ވަަނަ މާއްދާއާ ޚިލާފު ކަމަށް ރައީސް ދެކެވަޑައިގަންނަވާތީ ކަމަށް ހޫދު ވިދާޅުވި އެވެ.\nMagaamu gellunu fandiyaarunnah inaayai dhey bill eh hushahalhaifi\nރައްޔިތުންގެ މަޖިލީހުގެ މެމްބަރުންގެ މަސައްކަތް ކުރަންޖެހޭ ގޮތް ކަނޑައަޅާފައިވާ އެ މާއްދާގައި ބުނެފައި ވަނީ، ރައްޔިތުންގެ މަޖިލީހުގެ މެމްބަރުން އަމަލުކުރަން ވާނީ ގައުމީ މަސްލަހަތާއި ރައްޔިތުންގެ ލާބަ އާއި މަންފާ އަށް އިސްކަންދީގެން ކަމަށެވެ. އެއްވެސް މެމްބަރަކު އެ މީހެއްގެ ނުވަތަ އެ މީހަކާ ޚާއްސަ ގުޅުމެއް އޮތް އެހެން މީހެއްގެ ވެސް ޒާތީ މަސްލަހަތެއް ކުރިއެރުވުމަށް މަގާމުގެ ބޭނުންކޮށްގެން ނުވާނެ ކަމަށާއި އިންތިޚާބުވީ ދާއިރާތައް ތަމްސީލް ކުރުމުގައި މުޅި ގައުމާއި ހުރިހާ ރައްޔިތުންގެ ލާބަ އާއި މަންފާ އަށް ރިއާޔަތްކުރުމަށް ވެސް އެ މާއްދާގައި އޮވެ އެވެ.\nގާނޫނުއަސާސީގައިވާ ގޮތުން، ރައްޔިތުންގެ މަޖިލީހަށް ރައީސް އަނބުރާ ފޮނުއްވާ ބިލަކާ މެދު އަލުން ވިސްނުމަށް ފަހު އެ ބިލަށް އެއްވެސް ބަދަލެއް ނުގެނެސް، ރައްޔިތުންގެ މަޖިލީހުގެ ޖުމްލަ އަޣުލަބިއްޔަތުން ފާސްވެއްޖެ ނަމަ، އެ ބިލެއް ރައީސް ތަސްދީގުކުރައްވައި، ސަރުކާރުގެ ގެޒެޓްގައި ޝާއިއު ކުރަންވާނެ އެވެ. މި މި ހިނގާ މަޖިލީހުގައި އެ ބިލް އަލުން ކުރިއަށް ގެންގޮސްފާނެ ކަމަކަށް ނުބެލެވެ އެވެ. މި މަޖިލީހުގެ ދައުރު ހަމަވެ، އާ މަޖިލީހުގެ ހުވާކުރުން މި މަހުގެ 28 ގައި ބާއްވާ ގޮތަށް ވަނީ ހަމަޖައްސައިފަ އެވެ.\nނައިބު ރައީސް ކަން ކުރެއްވި ބޭފުޅުންނަށް ރައްކާތެރިކަން ދިނުމުގެ ބިލް މަޖިލީހަށް ހުށަހެޅުއްވީ އޭދަފުށީ ދާއިރާގެ މެމްބަރު އަހްމަދު ސަލީމް (ރެޑްވޭވް ސަލީމް) އެވެ. އެ ބިލް ތަސްދީގު ކުރައްވައި ގެޒެޓް ކުރައްވާ ދުވަހުން ފެށިގެން، އެ ބިލްގައިވާ ގޮތުން އިނާޔަތާއި ރައްކާތެރިކަން ލިބިވަޑައިގަންނަވާ ގޮތަށް އޮތީ، ކުރީގެ ނައިބު ރައީސުން ކަމަށްވާ މުހައްމަދު ވަހީދުއްދީނަށާއި ޑރ. މުހައްމަދު ޖަމީލް އަހުމަދަށާއި އަބްދުﷲ ޖިހާދަށެވެ.\nކުރީގެ ނައިބު ރައީސް އަހުމަދު އަދީބުގެ މައްޗަށް ޖިނާއީ ކުށެއް ސާބިތުވެފައިވާތީ އޭނާ އަށް އިނާޔަތާއި ރައްކާތެރިކަމެއް ނުލިބޭނެ އެވެ. އަދި ކުރީގެ ނައިބު ރައީސް ޑރ. މުހައްމަދު ވަހީދު ފަހުން ރައީސްކަން ކުރައްވާފައި ވާތީ، އެމަނިކުފާނަށް ލިބިވަޑައިގަންނަވާނީ ކުރީގެ ރައީސުންގެ އިނާޔަތްތަކެވެ.\nއެ ބިލުގައިވާ ގޮތުން ނައިބު ރައީސަކު ބޭނުންވެއްޖެ ހާލަތެއްގައި އެކަށީގެންވާ ފެންވަރަކަށް ސަލާމަތީ ހިދުމަތް ފޯރުކޮށްދޭން ވާނެ އެވެ. އަދި ސަރުކާރުން ކަނޑައަޅާ ގޮތެއްގެ މަތިން ރާއްޖެ އާއި ބޭރު ގައުމުތަކުން ސިއްހީ ހިދުމަތް ފޯރުކޮށްދޭން ވާނެ ކަމަށް ބިލްގައިވެ އެވެ.\nމީގެއިތުރުން ނައިބު ރައީސަކު އެދިއްޖެ ނަމަ، މާލޭގައި އެއްގަމު ދަތުރުފަތުރު ކުރުމުގެ ވަސީލަތްތައް ދައުލަތުގެ ހަރަދުގައި ސަލާމަތީ ބާރުތަކުން ހަމަޖައްސަން ވާނެ ކަމަށް ބިލްގައިވެ އެވެ. އަދި ނައިބު ރައީސުންނަށް ޑިޕްލޮމެޓިކް ޕާސްޕޯޓާއި ވީއައިޕީގެ ހިދުމަތް ފޯރުކޮށްދޭން ވާނެ ކަމަށް ބިލްގައިވެ އެވެ.\nނައިބު ރައީސުން މަގުމަތިވެފައިވާ ކަމުގެ ޝުއޫރުތަކާ އެކު ފާސްކުރި މި ބިލަށް އާއްމުންގެ ގިނަ ފާޑުކިއުން ވެސް އަމާޒުވި އެވެ. ނައިބު ރައީސްކަން ކުރު މުއްދަތަކަށް ކުރެއްވުމުން ވެސް ދައުލަތުން ބުރަ އުފުލަން ޖެހޭ ގޮތަށް ބިލެއް ފާސްކުރި އިރު ސަރުކާރު ވަޒީފާގައި އުމުރު ހޭދަކުރާ މީހުންނަށް އޮތް އިނާޔަތުގެ ފަރަގު މައްސަލައެއްގެ ގޮތުގައި އާއްމުން ކަންބޮޑުވުންފާޅުކުރި އެވެ.\nއިތުރު ލިޔުންތައް ރައީސް އޮފީސް ރައީސް އިބްރާހިމް މުހައްމަދު ސޯލިހް ނާއިބު ރައީސް އިބްރާހިމް ހޫދު، ކޮމިއުނިކޭޝަންސް ސްޓްރެޓެޖިސްޓް


ކަސްޓަމްސް ކޯޕަރޭޓިވް ސޮސައިޓީގެ ތިރީގައި މިދަންނަވާ މަޤާމަށް ޤާބިލް އަދި ޝައުޤުވެރިވާ މީހަކު ބޭނުންވެއްޖެއެވެ.\nމަޤާމު: އެކައުންޓްސް އެންޑް އެޑްމިނިސްޓްރޭޓިވް އޮފިސަރ\nމުސާރަ: -/5000 ރުފިޔާ\nވަޒީފާ އަދާކުރަންޖެހޭ ތަނާއި ރަށް: ކަސްޓަމްސް ކޯޕަރޭޓިވް ސޮސައިޓީ / ކަސްޓަމްސް ބިލްޑިންގ / މާލެ\nޙާޟިރީ އެލަވަންސް: މަސައްކަތަށް ޙާސިރުވާ ކޮންމެ ދުވަހަކަށް -/80 ރުފިޔާ\nކޮއްތު ފައިސާ: މަސައްކަތަށް ޙާސިރުވާ ކޮންމެ ދުވަހަކަށް -/80 ރުފިޔާ\nއިތުރުގަޑީގައި މަސައްކަތްކޮށްފިނަމަ، ގާނޫނާއި ޤަވާއިދާ އެއްގޮތްވާގޮތުގެ މަތިން އިތުރުގަޑީގެ ފައިސާއާއި ބަންދު ފައިސާއާއި އެހެނިހެން އިނާޔަތްތައް ލިބޭނެއެވެ.\nޖީ.ސީ.އީ އޯލެވެލް އިމްތިހާނުން މަދުވެގެން2މާއްދާއިން "ސީ" ފާސް ލިބިފައިވުން؛\nއެކައުންޓިންގ އެންޑް ފައިނޭންސް އާގުޅޭ ދާއިރާއަކުން ޑިޕްލޮޕާ ނުވަތަ އެއަށްވުރެ މަތީފާހެއް ހާސިލްކޮށްފައިވާ ފަރާތްތަކަށް އިސްކަންދެވޭނެއެވެ.\n· ގިނަވަގުތު މަސައްކަތުގައި އުޅެވުމާއި ޝިފްޓް ޑިއުޓީ އަދާ ކުރެވޭ ފަރާތްތަކަށް އިސްކަންދެވޭނެއެވެ.\nކަސްޓަމްސް ކޯޕަރޭޓިވް ސޮސައިޓީގެ އިދާރީ ކަންކަން ހިންގާ ބެލެހެއްޓުން؛\nސޮސައިޓީގެ ފަރާތުން ސަރުކާރުގެ އިދާރާތަކަށް ހުށަހަޅަންޖެހޭ ރިޕޯޓްތަކާއި އަހަރީ ހިސާބުތައް، ހަޒާންދާރު މެދުވެރިކޮށް ތައްޔާރުކުރުމާއި، ކަނޑައެޅިފައިވާ ސުންގަޑީގެކުރީން އެތަކެތި ހުށަހެޅުމަށް ކުރަންޖެހޭ އެންމެހާ ކަންކަންކުރުން؛\nސޮސައިޓީގެ ފަރާތުން ދޭ ޚިދުމަތްތަކާއި ހިންގާ ހަރާކާތްތަކުގެ ލިޔެކިއުންތައް ބެލެހެއްޓުމާއި، ކުރެވޭ ޚަރަދުތަކާއި އަދި ލިބޭ ފައިސާގެ ރިޕޯޓްތައް ތައްޔާރުކޮށް ސޮސައިޓީގެ ހަޒާންދާރަށް ފޮނުވުން؛\nޕެޓީ-ކޭޝް ޙަރަދުކުރެވޭ ގޮތުގެ ތަފްސީލްތައް ތައްޔާރުކޮށް ހަޒާންދާރަށް ފޮނުވުން؛\nސޮސައިޓީއަށް ހޯދޭ ހަރުމުދަލުގެ އިންވެންޓްރީ ބެލެހެއްޓުމާއި ސްޓޮކް ބެލެހެއްޓުން؛\nސޮސައިޓީގެ ހިންގާ ކޮމެޓީގެ ބައްދަލުވުންތަކުގެ އިންތިޒާމް ސޮސައިޓީގެ ސެކްރެޓަރީއާ ގުޅިގެން ކުރުން؛\nސޮސައިޓީ ހިންގުމުގައި ސޮސައިޓީގެ ޗީފް އެގްޒެކެޓިވް އޮފިސަރަށް ބޭނުންވާ އެހީތެރިކަން ފޯރުކޮށްދިނުން؛\nވަޒީފާއަށް އެދި ހުށަހަޅާ ސިޓީ؛\nލިބިފައިވާ ތަޢުލީމީ ސެޓްފިކެޓްތަކުގެ ކޮޕީ (މޯލްޑިވްސް ކޮލިފިކެޝަން އޮތޯރިޓީން ފެންވަރު ނުވަތަ ލެވެލް ކަނޑައަޅައި، ތައްގަޑު ޖަހާފައިވާ ބޭރުގެ މަތީ ތަޢުލީމުދޭ މަރުކަޒަކުން ދޫކޮށްފައިވާ ތަޢުޅީމީ ސެޓްފިކެޓްތަކާއި ޓްރާންސްކޮރިޕްޓް (އަޞްލާ އެއްގޮތްކަން ބަޔާންކޮށް ރަސްމީ ފަރާތަކުން ނުވަތަ ޤާނޫނީ ވަކީލަކު ތައްގަނޑުޖަހާފައިވާ އަޞްލު)؛\nވަޒީފާއަށް އެދޭ ފަރާތުގެ ވަނަވަރު/ސީވީ ގުޅޭނެ ނަމްބަރާއި އީމެއިލް އެޑްރެސް ހިމެނޭގޮތަށް؛\nމި މަޤާމަށް ހޮވޭނީ މީލާދީ ގޮތުން 18 އަހަރާއި 35 އަހަރާދެމެދު މީހުންނެވެ. މި އިޢުލާނުގެ ބޭނުމަށް ޢުމުރުފުރާ ބަލާނީ 2021 ޖަނަވަރީ 07 ވަނަ ދުވަހުގެ ނިޔަލަށެވެ.\nމިވަޒީފާއަށް ޝައުގުވެރިވާ ފަރާތްތަކުން 2021 ޖަނައަރީ 13 ވަނަދުވަހުގެ 14:00 ގެ ކުރިން ވަޒީފާއަށް އެދި ހުށަހަޅާ ސިޓީއާއި ހުށަހަޅަންޖެހޭ އެހެނިހެން ލިޔުންތަކާއެކު ކަސްޓަމްސްގެ މައި އޮފީހުގެ ރިސެޕްޝަން ކައުންޓަރަށް ހުށަހެޅުއްވުން ނުވަތަ[email protected] އަށް އީމެއިލް ކުރެއްވުން އެދެމެވެ. މި އިޢުލާނާ ގުޅިގެން މައުލޫމާތު ސާފުކުރުމަށް ގުޅުއްވާނީ 7789880 އަދި7970350 އަށެވެ.\n04 ޖަނަވަރީ 2021\nޕަބްލިޝްކުރި ތާރީޚު: 04 ޖަނަވަރީ 2021\nސުންގަޑި: 13 ޖަނަވަރީ 2021 1400


ފެސާ ބަދިގެއިން ހެނދުނުގެ ނާސްތާ ދިނުމުގެ ހަރަކާތެއް ހިންގައިފި - MNUSU\nފެސާ ބަދިގެއިން ހެނދުނުގެ ނާސްތާ ދިނުމުގެ ހަރަކާތެއް ހިންގައިފި\nފެކަލްޓީ އޮފް އެޑިއުކޭޝަން ސްޓޫޑެންޓްސް އެސޯސިއޭޝަން (ފެސާ) އިން ފެކަލްޓީ އޮފް އެޑިއުކޭޝަންގައި ބޮލޮކް މޯޑަށް ކިޔަވާ ދަރިވަރުންނަށް އަމާޒުކޮށްގެން ހުކުރުދުވަހުގެ ހެނދުނުގެ ނާސްތާ ދިނުމުގެ ހަރަކާތެއް ހިންގައިފިއެވެ.\n”ބްރެކްފާސްޓް ފްރޮމް ފެސާ ބަދިގެ“ މިނަމުގައި ސެޕްޓެމްބަރު ހަވަނަ ދުވަހު ހެނދުނު ބޭއްވި މިހަރާކާތުގައި އިސްކޮށް ހަރަކާތްތެރި ވެފައި ވަނީ ފެސާގެ ލީޑަރުންނެވެ. ފެސާ ލީޑަރުންނަކީ ފެސާ އެކްސްކޯއަށް އެހީތެރިވުމަށް ފެކަލްޓީ އޮފް އެޑިއުކޭޝަންގެ ދަރިވަރުންގެ ތެރެއިން އިސްނަގާފައިވާ ދަރިވަރުންތަކެއް ހިމެނޭ ޓީމެކެވެ.\nމިފަދަ ކާމިޔާބު އިވެންޓެއް ނިންމާލުމުގެ ފަހަތުގައި ލީޑަރުންގެ މިންނެތް މަސައްކަތް އޮތުމަކީ އުފާ ކުރަންޖެހޭ ކަމެއްކަން ފެސާގެ ރައީސާ މަރިޔަމް ވަޖާހާ ވިދާޅުވިއެވެ. އެގޮތުން ހަރަކާތް ޕްލޭން ކުރުމުން ފެށިގެން ހަރަކާތް ނިމެންދެން އިސްކޮށް އުޅުނު ހުރިހާ ކުދިންނަށް ހާއްސަ ޝުކުރެއް ވަޖާހާ އަދާކުރެއްވިއެވެ.\n”ވަރަށް އުފާވޭ އާ ކުދިން މިގޮތަށް ލީޑަރޝިޕްގައި އުޅޭތަން ފެނުނީމަ. ފެށިގެން ގޮސް ނިމެންދެން ކުދިން ކޮށްދިން މަސައްކަތަށް ހަމަ ވަރަށް ބޮޑަށް ޝުކުރިއްޔާއޭ ބުނެވޭނީ،“ ވަޖާހާ ވިދާޅުވިއެވެ.\nފެސާ ބަދިގެއިން ތައްޔާރުކުރި ނާއްތާގައި ޑިސްކު މަސްހުނި، ޑިސްކު ރިހާކުރުފަދަ ބާވަތްތައް ހިމެނުނެވެ. ހާއްސަކޮށް ފެސާ ބަދިގެއިން ތައްޔާޜުކުރި މޮހީތޯއަށް ބޮޑު ތަރުހީބެއް ވަނީ ލިބިފައެވެ.\nލިޔުނީ: އިބްރާހިމް އުމަރު،